
Mediumul Gina Lake s-a înregistrat lecturând audio o parte dintre 
mesajele care formează capitolele acestei cărţi, pe care le-am tradus în 
limba română. Puteţi asculta şi citi simultan subtitrarea unor capitole din 
cartea „O VIAŢĂ EROICĂ. Alte învățături de la Isus despre călătoria 
umană”, în playlist-ul YouTube: 


https://www.youtube.com/playlist?list=PLOOJJ4OAZhUvMPGKXtKaR78kKUSOhSIX0a 

Prefaţa 


Aceasta este o altă carte dintr-o serie de cărţi dictate Ginei Lake de 


către cel pe care îl ştiţi ca fiind Isus Cristos. Eu, Isus, exist într-o altă 
dimensiune şi colaborez cu Pământul şi cu cei devotați mie pentru a 
produce o atât de necesară transformare a conştiinţei. Munca pe care o 
fac nu ar fi posibilă fără legătura mea cu voi toţi, cei dedicați mesajului de 
iubire şi pace pe care l-am transmis acum două mii de ani. Această 
legătură îmi permite să am o influenţă asupra oamenilor şi asupra 
cursului evoluţiei Pământului. 

Întotdeauna au trăit pe Pământ şi unii într-o stare de conştiinţă mai 
înaltă decât restul omenirii. Eu am fost doar unul dintre ei. Fi s-au 
întrupat, ca şi mine, pentru a înălța umanitatea. Mulţi oameni din ziua de 
azi sunt însetaţi de această înălţare, pentru a fi mai aproape de 
Dumnezeu, mai aproape de propria lor divinitate, de bunătatea lor 
înnăscută. Numărul celor capabili să îşi trăiască divinitatea într-o formă 
umană este mai mare ca niciodată, aşa că noi, cei care conducem planeta, 
avem speranţa că pe Pământ se poate stabili o nouă paradigmă, în care 
fiecare fiinţă umană să fie respectată, iubită şi sprijinită. 

Acest rai pe Pământ va fi posibil doar prin transformarea inimilor, 
care are loc atunci când oamenii îşi dau seama că propria lor minte i-a 
ţinut prizonieri urii şi altor emoţii negative. Această carte este scrisă 
pentru această realizare şi pentru a vă activa natura divină, astfel încât să 

puteţi trăi împreună în dragoste şi pace şi să nu vă mai faceţi rău unii 

altora şi planetei. Acesta este un obiectiv ambițios dar nu sunt singur, 

căci este împărtăşit de mulţi ca mine din alte dimensiuni şi încarnaţi 

fizic. Femeia binevoitoare care notează aceste cuvinte este unul dintre ei. 

Vă rog să ştiţi că sunt alături de fiecare dintre voi, cei care puneţi pacea şi 

iubirea mai presus de orice. Însuşi faptul că citiţi această carte este o 
declaraţie a intenţiei voastre în acest sens. Pace vouă! 

Isus, 

mesaj transmis prin Gina Lake, 

aprilie 2015 

Capitolul 1 


Lumea este o scenă 





Fiecare persoană are un destin, o viaţă concepută special pentru ea. 
Şi fiecare are posibilitatea de a deveni eroul vieţii sale. Ceea ce determină 
acest lucru nu este inteligenţa, frumuseţea, norocul sau circumstanţele, ci 
capacitatea de a privi viaţa şi pe sine însuşi într-un anumit fel. 

Modul în care alegi să priveşti viaţa şi pe tine însuţi stabileşte cum te 
vei simţi şi dacă vei deveni sau nu acel erou. Iată cât de importantă este 
perspectiva ta asupra vieţii. Această carte descrie acea perspectivă care te 
poate face eroul vieţii tale. De asemenea, vorbeşte şi despre mentalităţile 
care fac exact invers, astfel încât să poţi vedea clar că nu funcţionează şi 
produc doar suferinţă, nemulţumire şi nefericire. 

Eroul are o perspectivă care dă rezultate bune şi poate fi cultivată de 
oricine şi care, de fapt, este încurajată de viaţa însăşi. Viaţa are felul ei de 
a-i orienta pe oameni către o mentalitate care le aduce mulţumire şi 
linişte sufletească. Însă această orientare este adesea realizată cu ajutorul 
suferinţei: Când perspectiva ta este incorectă şi nu corespunde realităţii, 
nu eşti fericit; iar când este corectă, eşti fericit. Viaţa îţi arată cum să 
trăieşti învăţându-te prin suferință. Prin urmare, această carte vă învaţă 
cum să aveţi o viaţă fericită şi împlinită cu cât mai puţină suferinţă. 

Fiecare personaj dintr-o piesă de teatru are o anumit punct de 
vedere şi un scenariu de urmat. Dacă ai juca într-o piesă de teatru, te-ai 
identifica cu perspectiva personajului tău, ai urma scenariul şi ai trăi ceea 
ce acel personaj este sortit să trăiască. În viaţa reală, ţi se oferă o 
perspectivă şi un fel de scenariu, dar nu trebuie să te ţii de el. Dacă ţi s-a 
scris în scenariu să joci o victimă sau un infractor, de exemplu, ai putea 
alege, totuşi, să joci rolul de erou. În viaţa reală, poţi improviza şi 
modifica scenariul pe parcurs. Deşi aveţi un anumit destin şi un scenariu 
general, vieţile voastre nu sunt scrise dinainte. 

Iată ce înţeleg eu prin destin: Sunteţi aici pentru un motiv, un scop. 
Sunteţi aici pentru a creşte, a învăţa, a crea, a explora viaţa, a vă dezvolta 
talentele, a vă împărtăşi darurile şi a învăţa să iubiţi. Acesta este 
programul general al vieţii, iar fiecare persoană are versiunea sa specifică 

— un destin particular. Fiecare dintre voi învaţă şi se dezvoltă într-un 
mod unic, care este destinul vostru specific. Fiecare îndeplineşte acest 
plan general de învăţământ în ritmul său propriu. 

Simţiţi un imbold natural să vă dezvoltați, să învăţaţi, să evoluaţi, să 
iubiţi, să creaţi şi să vă uniţi. Dacă nu aţi face aceste lucruri, nu aţi fi 
oameni. Aşa că nu puteţi să NU faceţi ceea ce aţi venit să faceţi aici. Nu 
aveţi cum să NU vă îndepliniţi destinul general. Singura chestiune este 
dacă vă veţi bucura de viaţă şi veţi înflori sau veţi trece prin ea în şuturi şi 
ţipete. Dar de ce ar alege cineva cea de-a doua variantă?! Într-adevăr, 
sună absurd ca cineva să se împotrivească să crească, să înveţe, să 
iubească, să creeze şi să se dezvolte. 

Explicaţia acestei împotriviri la ce aduce viaţa este că în maşinăria 
umană a mai fost încorporat şi altceva în afară de aceste imbolduri 
pozitive către învăţare şi expansiune: un ego. S-ar putea spune că ego-ul 
este personajul negativ în drama umană, deoarece ego-ul este cel mai 
mare obstacol în calea fericirii. Ego-ul — care este mânat de frică, 
lăcomie, egoism şi senzaţia de a nu avea niciodată suficient — se opune 
realităţii, percepe greşit viaţa şi, astfel, face alegeri proaste, care cauzează 
suferinţa, iar ea reprezintă materia primă pentru evoluţia umană. 

Pentru a depăşi încercările vieţii de om, tu, eroule, trebuie să scapi 
de viziunea greşită a ego-ului, să vezi mai departe de minciunile sale şi 
să-ţi cultivi resursele înnăscute. Depăşirea dificultăţilor produse de ego îl 
dezvoltă şi îl întăreşte pe erou. În cele din urmă, de-a lungul mai multor 
vieţi, eroul dobândeşte măiestrie în controlul emoţiilor şi stărilor 
negative generate de ego şi capătă înţelepciune, discernământ, 
neînfricare, compasiune şi bunătate, printre alte calităţi pozitive. 
Provocările externe ale vieţii ajută şi ele în acest sens, însă ego-ul creează 
provocările interne necesare care, în egală măsură, perfecţionează 
caracterul eroului şi îl ajută să-şi manifeste potenţialul la maximum. 

Prin confruntarea cu dificultăţile, eroul devine puternic şi se 
reconectează cu natura sa divină. Provocările scot la iveală şi dezvoltă 
calităţi pe care eroul nu ştia că le are, deci neplăcerile au şi un beneficiu 
ascuns. Încercările vieţii îţi testează falsele identități, dorinţele şi 
credinţele (toate ale ego-ului) şi te forţează să ţii piept fricilor ego-ului, 
motive pentru care acest sine fals nu poate supravieţui în faţa 

provocărilor vieţii. Ego-ul este balaurul din fiecare dintre voi care, până 
la urmă, este învins cu ajutorul încercărilor vieţii. 

Călătoria eroului — această viaţă omenească — este o căutare şi o 
descoperire a celei mai mari comori dintre toate: darurile adevăratei 
voastre naturi. Aceste daruri sunt dreptul vostru din naştere, dar v-au 
fost ascunse, ţinute la distanţă de către ego. Aceste daruri sunt 
înţelepciunea, iubirea, pacea, curajul, tăria şi bucuria, toate aflându-se 
deja în esenţa voastră. 

Ego-ul, în sensul în care folosesc eu acest cuvânt, este acel program 
încorporat în fiinţa umană care vă face să vă simţiţi separați, temători, cu 
lipsuri, în dezacord şi în competiţie cu viaţa şi cu ceilalţi. Ego-ul este acel 
mic sine care se simte mărunt, limitat, înfricoşat şi bătăios. Ego-ul este 
ceea ce eşti programat să crezi că ai fi şi un flux de gânduri care îţi curge 
prin minte aproape continuu. Acest flux de gânduri se referă în primul 
rând la tine însuţi sau la ceilalţi în relaţia cu tine. 

Ai nevoie de un sentiment de sine pentru a funcţiona în lume ca 
individ, iar pentru asta poţi fi recunoscător ego-ului. Cu toate acestea, nu 
ai nevoie nici de fluxul de gânduri despre tine însuţi, nici de definițiile 
negative şi limitative date persoanei tale, nici de opoziţia ego-ului faţă de 
cum stau lucrurile. 

Contrar percepţiei ego-ului, viaţa NU trebuie să fie altfel faţă de cum 
este. NU îţi lipseşte nimic din ceea ce ai nevoie pentru a fi fericit. NU 
trebuie să-ţi fie frică de viaţă. Viaţa NU trebuie să fie o luptă. Viaţa NU 
este o competiţie. Viaţa NU înseamnă a obţine mai multe lucruri şi mai 
multă putere. În realitate, NU eşti separat de ceilalţi sau de viaţă, deşi aşa 
pare. Perspectiva ego-ului nu reflectă realitatea, acesta fiind motivul 
pentru care provoacă suferinţă. 

Să crezi lucruri care nu sunt adevărate te bagă în necazuri, nu-i aşa?! 
Este destul de uşor să înţelegi asta: Dacă te bazezi pe o hartă incorectă, te 
vei rătăci. Sau dacă crezi că fratele tău îţi vrea răul, deşi nu este aşa, asta 
va cauza probleme între voi. Orice acţiune pe care o vei întreprinde în 
legătură cu el va fi bazată pe informaţii false şi va fi inadecvată. Pentru a 
funcţiona bine, pentru a supravieţui şi, mai ales, pentru a înflori, ai 
nevoie de informaţii corecte despre realitate. Dar nu le vei obţine de la 
ego. El are propria sa perspectivă şi agendă, care adesea te face să te 
autosabotezi şi se opune fericirii tale. 

Ego-ul aparţine de sinele condiţionat, care, după cum îi sugerează 
numele, include diverse tipuri de programe şi condiţionări. Unele dintre 
acestea sunt utile, iar altele nu. Programarea şi condiţionările au ca scop 
să te ajute să funcţionezi şi să supravieţuieşti; o parte din ele reuşesc asta, 
dar o altă parte fac contrariul! Ce dilemă! Ştiai că software-ul tău are 
mari defecţiuni?! Aici este o parte a problemei. 

Cei mai mulţi oameni nu ştiu că softul care îi acţionează este defect. 
Ei nu îşi dau seama că harta realităţii pe care o are ego-ul lor este 
incorectă şi, prin urmare, le insuflă nişte acţiuni prosteşti şi dureroase şi 
propune nişte rezolvări necorespunzătoare. Dacă oamenii şi-ar pune la 
îndoială fluxul de gânduri, această defecţiune ar deveni evidentă, dar de 
obicei, oamenii nu îşi pun la îndoială gândurile. 

Totodată, oamenii nu prea pun la îndoială informaţiile pe care le-au 
căpătat de-a lungul timpului din surse aparent de încredere, cum ar fi 
părinţii, profesorii şi alte autorităţi, multe dintre acestea fiind, de 
asemenea, false, nefolositoare, depăşite sau irelevante. Aceste idei greşite 
şi credinţe false şi negative, care au devenit parte din programarea 
voastră, vă par acum absolut şi incontestabil adevărate. Oamenii sunt 
programaţi să creadă despre ei înşişi, despre ceilalţi şi despre viaţă 
lucruri, pur şi simplu, neadevărate. Aşadar, alături de un ego inadaptat, 
şi dezinformarea, care este o altă creionare foarte proastă a realităţii, face 
parte din sinele condiţionat şi, deci, din fluxul de gânduri. 

Dezinformarea şi credinţele eronate şi limitative constituie cea mai 
mare parte a condiţionărilor care se ivesc în fluxul de gânduri. Aceste 
condiţionări, împreună cu multe credinţe inconştiente, au fost modelate 
de persoanele cu care aţi avut de a face şi de familia, cultura, religia, 
mediul înconjurător, sexul şi moştenirea genetică, inclusiv aspectul fizic, 
inteligenţa, sănătatea şi personalitatea voastră. Aceste condiţionări 
formează scenariul care v-a fost dat şi care determină în mare măsură 
modul în care vă veţi comporta în viaţă — cu excepţia cazului în care veţi 
analiza şi veţi pune la îndoială scenariul. 

O astfel de analiză nici măcar nu ar fi necesară, dacă ego-urile şi 
condiţionările oamenilor ar oferi o hartă excelentă şi precisă a realităţii şi 
o cale spre fericire. Însă majoritatea oamenilor nu sunt fericiţi. Cei mai 
mulţi oameni suferă foarte mult şi găsesc că viaţa e foarte greu de 
acceptat şi de suportat, din cauza propriilor ego-uri şi condiţionări. 

Drept urmare, scenariul — fluxul de gânduri — ar trebui să fie pus la 
îndoială, căci altfel, povestea personală ar putea să nu aibă un final 
fericit. S-ar putea ca personajul să nu-şi împlinească destinul specific şi 
nici măcar destinul general de creştere, iubire, învăţare, creativitate, 
descoperire şi expansiune. 

Dacă ai un ego (şi îl ai), atunci ţi s-a dat un scenariu care nu te 
conduce la fericire. Aşadar, chiar dacă ai avut părinţii cei mai ideali şi 
educaţia cea mai ideală, tot va trebui să înveţi cum să fii fericit, pur şi 
simplu, pentru că ai un ego care se împotriveşte vieţii şi se teme de ea şi 
are o hartă incorectă către fericire. Este un lucru bun că nu eşti ego-ul (ci 
doar AI unul), ci eşti ceva mult mai vast şi mai misterios. 

Sinele condiţionat, care include şi ego-ul, este personajul pe care îl 
joci. Acest personaj fie va urma scenariul, fie va deveni eroul vieţii sale, în 
ciuda scenariului. Oricine conţine în sine un erou latent, care abia 
aşteaptă să fie scos la suprafaţă şi dezvoltat. La cei mai mulţi oameni, de 
cele mai multe ori, în prim-plan este ego-ul şi conduce viaţa sinelui 
condiţionat. Dar eroul poate intra în acel rol şi deveni actorul principal. 

Eroul este oglindirea Sinelui tău adevărat, care se manifestă prin 
personajul pe care îl joci, iar ego-ul este un impostor, o dublură slabă. 
Ego-ul pretinde că el ar fi cine eşti tu, dar nu se poate ridica niciodată la 
înălţimea măreției tale potenţiale, deoarece are o viziune negativă şi falsă 
asupra vieții. 

Îţi poţi însufleţi eroul interior dacă îl conştientizezi şi dai atenţie 
calităţilor sale pozitive. Iată cum devii erou: 

* Înţelegând adevărul despre realitate, 

e Privind viaţa ca pe o aventură, 

e Iubind viaţa aşa cum este, 

e Menţinând o atitudine pozitivă, 

e Fiind curajos, nu temător, 

* Întâmpinând cu interes provocările vieţii, fiindcă îţi oferă ocazia de 
a evolua, 

e Acceptând să faci greşeli şi să înveţi din ele, 

e Fiind dispus să-ţi cercetezi şi să-ţi vindeci orice credinţă limitativă, 
negativitate sau neadevăr pe care le ai, 

e Stăpânindu-ţi emoţiile negative şi impulsurile inferioare şi 

e Dorind să-ţi urmezi Inima. 

Acesta este modul în care adevăratul Sine trăieşte personajul pe care 
îl joci. Aşa poţi deveni eroul vieţii tale, în loc să fii victima condiţionărilor 
tale. Capitolele care urmează vor descrie cum să vă cultivați trăsăturile de 
mai sus pentru a vă asigura o viaţă fericită. Dar mai întâi, să examinăm 
atitudinea de care va avea nevoie eroul pentru a se avânta în aventura 
vieţii. 

Capitolul 2 


Perspectiva eroului 





Eroul vede viaţa aşa cum este ea şi o acceptă cum este. Eroul 
cunoaşte adevărul despre viaţă. Şi care este adevărul? Cum să descoperi 
adevărul şi cum ai putea recunoaşte că l-ai găsit? Toate acestea sunt 
întrebări la care, în mod firesc, eroul caută răspunsuri şi la care va primi 
răspunsuri în aceste pagini. 

Călătoria eroului are ca scop, în mare măsură, descoperirea rostului 
vieţii, ce este adevărat în viaţă. Pentru aceasta, eroul trebuie să fie un om 
curajos, un căutător al adevărului. Trebuie să fie dispus să descopere tot 
ceea ce se poate descoperi, chiar dacă nu este ceea ce şi-ar dori să 
descopere. Căutarea adevărului necesită curaj şi îndrăzneală. Din fericire, 
această căutare va da la iveală lucruri minunate, deşi nu neapărat şi 
pentru ego. 

Eroul este un iubitor al adevărului şi, fiindcă a căutat, a descoperit că 
viaţa este bună. Aşadar, eroul are încredere în viață. Cum a ajuns eroul să 
îmbrăţişeze astfel viaţa? Pur şi simplu, a fost dispus să înveţe din 
greşelile sale şi din suferinţa pe care singur şi-a cauzat-o neacceptând 
viaţa aşa cum este ea, şi a fost dispus să descopere adevărul. 

Dorinţa şi disponibilitatea de a descoperi adevărul despre viaţă, 
despre realitate, sunt esenţiale pentru a putea deveni eroul vieţii tale. 
Fără aceasta, nu vei investiga, nu vei examina, nu vei pune întrebări şi nu 
te vei confrunta cu ceea ce este fals. Vei accepta scenariul care ţi-a fost 
dat şi vei juca rolul prestabilit de acel scenariu. Te vei lamenta, vei arunca 
vina, îţi vei plânge de milă, vei fi furios, te vei simţi speriat şi neputincios 
şi vei încerca să faci faţă tuturor acestor emoţii într-un mod inadecvat, în 
primul rând, prin comportamente de dependenţă. Vei suferi, iar relaţiile 
tale vor avea şi ele de suferit. 

Dacă nu-ţi vei pune la îndoială gândurile, vei duce o viaţă precum 
cea pe care o trăiesc majoritatea oamenilor. Cei mai mulţi oameni nu îşi 
asumă responsabilitatea pentru emoţiile lor, din cauză că nu-şi dau 
seama că tocmai gândurile lor — perspectiva ego-ului — au generat acele 
emoţii. Ei sunt supăraţi pe alţi oameni pentru ceea ce simt şi pe 

Dumnezeu pentru că viaţa este aşa cum este. Numai că adevăratul 
vinovat este harta incorectă a realităţii pe care au primit-o. 

Cei mai mulţi oameni privesc viaţa printr-un obiectiv înceţoşat, prin 
ochii ego-ului lor. Ei nu cunosc realitatea, pentru că nici nu văd 
realitatea, ci doar percepţia lor greşită despre ea: 

În timp ce ego-ul vede probleme, eroul vede noi posibilităţi; 

În timp ce ego-ul îşi doreşte mereu altceva, eroul este mulţumit şi 
recunoscător cu ce are; 

În timp ce ego-ul resimte eşecul, eroul reuşeşte să înveţe ceva din 
el; 

În timp ce ego-ul este singur, eroul este mereu îndrăgostit; 

În timp ce ego-ul simte că îi lipseşte ceva, eroul se simte complet; 

În timp ce ego-ul renunţă, eroul perseverează; 

În timp ce ego-ul se agaţă de ceea ce e trecător, eroul lasă lucrurile 
să treacă; 

În timp ce ego-ul spune o poveste despre prezent, eroul rămâne cu 
atenția trează în prezent; 

În timp ce ego-ul se simte frustrat şi nelalocul lui, eroul are parte de 
sincronizarea perfectă; 

În timp ce ego-ul este fricos, eroul este curajos. 

Oare cum de există două viziuni atât de diferite ale realităţii? Din 
moment ce există doar o singură realitate, una dintre aceste viziuni 
trebuie să fie adevărată, iar cealaltă, falsă. Dacă măcar o singură 
persoană poate trăi ca un erou, e de ajuns să pună sub semnul întrebării 
viziunea ego-ului asupra realităţii. Când vine vorba de realitate, nu 
majoritatea decide. 

Eroul deţine harta corectă a realităţii, pentru că a studiat realitatea şi 
a retuşat harta corespunzător. El observă, analizează şi îşi pune la 
îndoială gândurile şi învaţă din experienţele sale. Nu acceptă valabilitatea 
unui gând doar pentru că mintea lui sau a altcuiva îl crede. Eroul este ca 
un vizitator într-un tărâm străin, cu obiceiuri necunoscute. Nu ia nimic 
de la sine înţeles. Ci se întreabă: „Oare de ce fac ei lucrurile în felul 
acesta? De ce cred ei aşa ceva? Oare este adevărat? Ce rezultat are această 
convingere? Este acesta rezultatul pe care mi-l doresc şi eu?” 

Cea mai mare diferenţă între cei care îşi urmează scenariul şi cel care 
devine erou este că eroul manifestă curiozitate. Eroul pune întrebări şi îşi 

adaptează convingerile în funcţie de ceea ce descoperă. Pe măsură ce 
descoperă mai multe despre realitate, redesenează harta. De asemenea, 
este interesat să afle ce au descoperit şi alţi iubitori de adevăr. Îşi 
păstrează o minte deschisă. 

Deşi există ceva adevăr şi în harta realităţii schiţată de ego, foarte 
mult din ea este distorsionată de convingeri greşite de genul: 

„Nu ar fi trebuit să moară”; 

„Întotdeauna face asta”; 

„Nu voi trece niciodată peste asta”; 

„Nu-l pot ierta”; 

„Nu voi avea niciodată succes”; 

„Nu pot face nimic cum trebuie”. 

Toată lumea are astfel de gânduri, pentru că toată lumea are un ego. 
Acestea sunt poveştile pe care le spune ego-ul, care nu prea seamănă cu 
realitatea. Ele formează harta distorsionată după care se orientează ego- 
ul. 

Adevărul este că: 

Ba trebuia să moară (cine poate spune că moartea nu ar fi trebuit să 
se întâmple?). 

Ba nu întotdeauna face asta. 

Ba vei trece peste asta (dacă nu-ţi vei tot repeta că nu vei trece). 

Ba îl poţi ierta (dacă alegi să o faci). 

Ba nu poţi fi altceva decât un succes (din perspectiva sufletului tău). 

Ba faci multe lucruri în mod corect. 

Putem merge chiar mai departe, afirmând că nu există aşa ceva 
precum „succes” sau „corect”. Acestea sunt concepte inventate de minte, 
neavând niciun corespondent în realitatea obiectivă. Tu presupui ce ar fi 
succesul şi ce ar fi corect. Tu, adică ego-ul tău, le inventează. Mai mult, 
ceea ce mintea ta inventează există doar în mintea ta — care se schimbă 
mereu! Harta ego-ului nici măcar nu se bazează pe un teren solid, ci pe 
nisip mişcător. 

Am putea spune chiar că nimic din ceea ce este pus în cuvinte nu 
este absolut adevărat. Cuvintele sunt o reprezentare foarte săracă a 
realităţii, deoarece realitatea este, pur şi simplu, prea misterioasă şi 
complexă pentru a fi pusă în cuvinte. Oamenii, de asemenea, sunt prea 
misterioşi şi prea complecşi pentru a fi definiţi. Cuvintele, mai ales 

poveştile ego-ului, lasă întotdeauna ceva pe dinafară. Drept urmare, 
gândurile care îţi trec prin minte nu sunt chiar atât de utile pe cât ai 
putea crede. Ele conţin doar o fărâmă de adevăr şi, prin urmare, sunt o 
indicație foarte vagă despre cum să-ţi trăieşti viaţa. 

Eroul ştie toate acestea. Eroul este călăuzit de altceva decât de fluxul 
de gânduri — de un alt flux, pe care mulţi l-au numit Fluxul. Fluxul este 
realitatea; este ceea ce se întâmplă aici şi acum. Nu este ceva din 
imaginaţia cuiva sau ceva ce s-a întâmplat cu mult timp în urmă sau care 
se va întâmpla în viitor. 

Eroul este atent la ceea ce este real şi reacţionează corespunzător. 
„Ce sunt îndemnat să fac acum? Ce este adevărat în acest moment? Ce 
sunt împins să spun acum ori poate că trebuie să tac?” Eroul nu se 
gândeşte la aceste întrebări, ci reacţionează în mod natural şi spontan la 
experienţa trăită acum — fără influenţa fluxului de gânduri. S-ar putea să 
aibă nevoie şi de nişte cunoştinţe la un anumit moment dat, dar 
cunoaşterea — care provine din partea raţională a minţii [intelectul — 
n.tr.] — este foarte diferită de fluxul de gânduri al ego-ului. 

În momentul de acum, nu există probleme, deoarece nu există 
gândul unei probleme. „Problema” este încă un concept creat de ego. Nu 
sunt necesare comparații, cu excepţia poate a comparării merelor atunci 
când cumperi mere. Nu există eşec sau succes, nu există frumos sau urât, 
nu există bine sau rău, nu există deştept sau prost şi nu există mai bine 
sau mai rău, pentru că toate acestea sunt concepte — plăsmuiri. Ele 
aparțin lumii ego-ului. 

Este posibil să nu vă gândiţi că ar fi lumea ego-ului, deoarece în ea 
trăiesc aproape toţi oamenii, toţi având un software care percepe 
realitatea în mod similar. Dar asta nu înseamnă că viziunea ego-ului ar fi 
cea adevărată! Sute de mii de oameni ar putea cădea de acord că 
Dumnezeu este răzbunător sau că anumite rase sunt inferioare, dar 
acordul lor nu transformă această părere într-un adevăr. Oamenii au 
înghiţit în mod colectiv foarte multe minciuni, pentru că au crezut în 
acest flux de gânduri, şi este timpul să înţelegem asta. Este timpul să 
punem capăt nebuniei de pe această planetă: război, violenţă, ură, sărăcie 
şi distrugerea mediului înconjurător. 

Eu nu sugerez eliminarea limbajului, pentru că limbajul este necesar 
pentru societate. Limbajul ajută la comunicarea cu ceilalţi, dar provoacă 

şi separare. Sugerez doar că vă puteţi elibera de acele false presupuneri 
încorporate în limbaj, în special în limbajul care reflectă perspectiva ego- 
ului, odată ce aţi priceput că aceste presupuneri sunt false. 

Presupunerile false — de pildă, „Nu ar fi trebuit să moară” şi „Nu voi 
trece niciodată peste asta” — îi ţin pe oameni în sclavia emoţiilor negative 
şi îi împiedică să fie pe atât de fericiţi, împliniţi, iubitori şi liniștiți pe cât 
ar putea fi. Falsele presupuneri transformă oamenii fie în victime, fie în 
agresori şi îi împiedică să îşi manifeste eroul interior. În schimb, când 
vezi dincolo de presupunerile false ale ego-ului, se schimbă totul. 
Libertatea constă în a înţelege adevărul despre gândurile tale. 

Ai putea spune nenumărate poveşti despre orice persoană, orice 
experienţă sau orice eveniment şi despre tine însuţi, dar niciuna dintre 
ele nu este complet adevărată. Mintea alege să spună anumite tipuri de 
poveşti, de obicei cele care îţi dau dreptate ţie sau nu-i dau dreptate 
altuia, sau cele care te fac să pari mai bun, iar pe altul, mai slab decât 
tine. 

De exemplu, dacă o femeie îşi pierde cheile de la maşină, mintea ei 
ar putea să spună: „Cum ai putut să-ţi pierzi cheile? Ce prostie! 
Întotdeauna pierzi lucruri. Ar trebui să fii mai atentă. Nu te înveţi 
niciodată minte. Şi tata îşi pierdea cheile tot timpul. Şi dacă nu o să le 
mai găsesc? Cât mă va costa să le înlocuiesc? Cum voi ajunge la întâlnirea 
de azi?”. Ca multe alte fluxuri de gânduri, acest exemplu este o 
combinaţie de poveşti şi gânduri despre trecut şi viitor. Este vreunul 
dintre aceste gânduri necesar? Sunt ele bune la ceva? 

Când analizezi cu atenţie ceea ce îţi trece prin cap, descoperi că acest 
flux de gânduri nu are un conţinut folositor. Nu numai că poveştile minţii 
sunt inutile şi neadevărate (NU eşti întotdeauna prost, NU pierzi lucruri 
mereu şi DA, te înveţi minte), dar te fac şi să te simţi rău, ceea ce este o 
stare mai puţin eficientă decât atunci când te simţi bine. 

Emoţiile negative eliberează în organism substanţe chimice care 
diminuează funcţionarea părţii raţionale a creierului, făcând mai dificilă 
rezolvarea problemelor. De fapt, fluxul de gânduri subminează acţiunea 
inteligentă. Poate credeaţi că acest flux de gânduri organizează treburile 
şi rezolvă problemele, dar el este, de fapt, un obstacol. Dacă pricepeţi 
acest lucru, înseamnă că recunoaşteţi un adevăr foarte important. 


O viaţă eroică pag. 15 


Nici măcar poveştile mai pozitive şi neutre din fluxul de gânduri nu 
sunt necesare sau utile, deşi sunt mai uşor de suportat: „Cerul este 
neobişnuit de albastru astăzi. Mă bucur că mi-am găsit cheile. Le-am 
găsit foarte repede. Sunt fericită astăzi”. Oricât de frumoase ar fi aceste 
gânduri, la ce sunt bune?! Nu fac decât să te ţină atent la fluxul de 
gânduri, în loc să fii atent aici şi acum. Mai mult, gândurile pozitive, la fel 
de mult ca şi cele negative, menţin acel „eu” sugerat implicit de fluxul de 
gânduri, adică sinele fals. În acest sens, gândurile pozitive despre „eu”, 
oricât de adevărate ar fi, nu sunt chiar atât de pozitive. 

Fraza de mai sus admite o excepţie, atunci când creezi intenţionat o 
afirmaţie pozitivă pentru a contracara un gând negativ. Conceperea unei 
poveşti pozitive, mai adevărate, poate fi foarte utilă pentru a anula una 
negativă. Cu toate acestea, dacă nu ai fi crezut din start povestea 
negativă, nici nu ai mai fi avut nevoie să născoceşti una pozitivă. 

Eroul ori spune o poveste pozitivă, ori nu simte nevoia să spună 
poveşti. Cei mai mulţi oameni au nevoie de poveşti pozitive înainte de a 
depăşi cu totul stadiul poveştilor. Poveştile pozitive pot fi o punte de 
trecere de la percepţia greşită a ego-ului către adevăr. Ceea ce înţeleg prin 
poveste pozitivă este fie o simplă afirmare a adevărului, cum ar fi „Nu-mi 
găsesc cheile”, fie o poveste care reflectă o perspectivă mai mare şi, prin 
urmare, mai adevărată, cum ar fi „Cheile se mai pierd uneori”. 

Diferenţa dintre o poveste negativă şi una pozitivă constă în felul în 
care te face să te simţi. Ştii că ai de-a face cu o poveste pozitivă şi 
adevărată atunci când nu te mai simţi încordat, supărat sau nefericit. O 
poveste pozitivă şi adevărată aduce relaxare şi pace sufletească. Totuşi, 
dacă o poveste pozitivă nu este şi adevărată, ea nu-ţi va aduce linişte. 
Umflarea ego-ului cu o poveste pozitivă care nu este adevărată, cum ar fi 
„Nu greşesc niciodată”, nu va face decât să-ţi provoace mai multă agitaţie 
interioară. 

O minciună nu poate aduce niciodată relaxare şi pace, pentru că nu 
este menită să o facă. Viaţa te răsplăteşte cu seninătate atunci când crezi 
ceea ce-i adevărat sau când spui adevărul. Iar când nu faci asta, vei simţi 
supărare, agitaţie şi o senzaţie de contracție în corp. În acest fel, viaţa te 
orientează automat către adevăr. 

În exemplul nostru, o altă poveste pozitivă ar putea fi: „Cheile 
trebuie să fie pe undeva”. Acesta este adevărul şi este o poveste mult mai 

utilă decât cele ivite de obicei în fluxul de gânduri. Această poveste îţi dă 
încredere că îţi vei găsi cheile şi te inspiră să le cauţi, ceea ce face mai 
probabil că le vei găsi. În loc să-ţi iroseşti energia pedepsindu-te sau 
ruşinându-te, vei intra în rolul de detectiv. Poate fi chiar interesant şi 
distractiv să descoperi ce s-a întâmplat cu cheile. Având această 
mentalitate pozitivă, te vei focaliza bine şi îţi vei angrena toate simţurile 
în explorarea mediului înconjurător, în loc să te pierzi în gânduri 
autoreflexive. 

Eroul găseşte un mod de a privi sau de a încadra experienţele care îi 
permite să rămână prezent, concentrat şi atent la ceea ce este adevărat, în 
loc să se piardă în ceea ce nu-i adevărat, adică în fluxul de gânduri. Ego- 
ul spune o poveste negativă, în timp ce eroul spune o poveste adevărată, 
una conformă cu adevărul şi care nu-l vlăguieşte de energie sau de 
încredere: „Cheile au dispărut pentru moment. E timpul să le căutăm”. 
Această poveste nu este doar adevărată, ci şi raţională şi lipsită de 
încărcătură emoţională. 

Oare dacă nu vei mai da atâta atenţie fluxului de gânduri, înseamnă 
că vei trăi o viaţă aridă, lipsită de emoţii şi, prin urmare, neatrăgătoare? 
Dacă aşa gândeşti acum, probabil că încă eşti dependent de spectacolul 
minţii. Oamenii sunt ataşaţi de poveştile lor obişnuite şi, într-o anumită 
măsură, se bucură când sunt stârniţi emoţional, chiar dacă nu se simt 
bine şi nu este deloc productiv. Oamenii au o latură foarte iraţională, care 
se reflectă în fluxul de gânduri. Acest flux de gânduri este condus nu 
numai de ego, ci şi de mintea inconştientă. 

Mai există un motiv pentru care oamenii sunt legaţi de anumite 
gânduri: Ei sunt ataşaţi de imaginea de sine descrisă de gânduri, chiar 
dacă este o imagine de sine negativă. Sunt ataşaţi de acea imagine care îi 
descrie ca fiind stângaci, slabi, victime, nedemni, neiubiţi sau inferiori 
într-un fel sau altul. Orice om are multe imagini de sine, dintre care 
multe sunt limitative şi îi menţin blocaţi în emoţii negative. 

Dar de unde vine acest ataşament faţă de imaginile de sine, chiar şi 
faţă de cele negative? Acest ataşament face parte din programarea 
concepută pentru a susţine iluzia falsului sine. Imaginile de sine, în 
special cele negative, îi dau un contur sinelui fals şi îl menţin în viaţă. Ele 
sunt haina pe care o poartă sinele fals. Fără această haină, sinele fals nu 

are cum exista, aşa că ego-ul nu are nicio motivaţie pentru a scăpa de 
imaginile de sine negative, chiar dacă tu ai vrea. 

Sarcina ego-ului este de a crea şi de a menţine un sine fals prin 
intermediul imaginilor de sine. Reuşeşte acest lucru spunând mereu 
poveşti. Dacă ai o imagine de sine de om zăpăcit, atunci pierderea cheilor 
este o ocazie perfectă pentru a consolida această imagine şi pentru a-ţi 
reaminti, prin intermediul fluxului de gânduri, cât de distrat eşti. Ţi-ai 
pierdut cheile — iată încă o dovadă cât eşti de zăpăcit! 

În acest fel, fiecare mică greşeală devine o ocazie de a întări 
imaginea negativă de sine, când realitatea este că toată lumea face 
greşeli. Cheile se mai pierd. Asta-i realitatea, nicidecum o dovadă a 
incompetenţei tale. Pierderea cheilor nu spune nimic despre tine. 

Ego-ul creează un sentiment de sine transformând întâmplările în 
ceva personal. Întâmplările sunt doar întâmplări, dar ego-ul le leagă de 
persoana ta: „Ţi-ai pierdut cheile! Ce prost eşti!” Acesta este modul în 
care ego-ul creează şi menţine un sentiment de sine. Numai că acesta este 
un sentiment fals şi limitat de sine, nu este adevăratul tu. 

Sinele fals este acel tu care suferă şi se zbate în viaţă. Adevăratul 
Sine nu se luptă, ci se odihneşte în pace, mulţumire şi admiraţie față de 
viață şi acţionează după cum este nevoie pe moment. Eroul înțelege 
adevărul despre sinele fals şi cultivă calităţile adevăratului Sine. 

Eroul recunoaşte diferenţa dintre o poveste şi adevăr, dintre o 
imagine de sine şi realitate. Poţi avea o imagine de sine de om 
neîndemânatic, stupid, neatractiv, rău, scorpie, egoist sau orice alt 
adjectiv, dar nu poți fi niciodată vreunul dintre acestea. Fiecare dintre 
aceste cuvinte este o poveste despre o imagine de sine, nu despre Tine. 
Tu eşti o creaţie magnifică care nu poate fi descrisă în cuvinte. Poţi numi 
asta o poveste pozitivă, dacă vrei, dar este foarte aproape de adevăr. 

Eroul are un anumit mod de a se privi pe sine şi viaţa, prin care o 
îmbrăţişează ca pe o aventură minunată — ceea ce şi este. Este exuberant, 
entuziast, curajos, interesat, fascinat, curios, optimist şi încrezător, 
pentru că nu întreţine nicio idee care ar putea împiedica această naturală 
poftă de viaţă. El priveşte viaţa ca pe o explorare incitantă şi ca pe un dar. 
Şi aşa şi este. Eroul vede viaţa aşa cum este cu adevărat şi se bucură de 
ea. 

Această atitudine nu poate fi posibilă decât dacă eroul rămâne 
prezent la viaţă aşa cum se arată ea clipă de clipă şi nu se pierde în fluxul 
gândurilor, care, în general, duce la nefericire, stres şi negativitate. 
Viziunea pozitivă a eroului depinde de cât de prezent este el în acum. El 
ştie că, fiind prezent la ce-i oferă clipa, va rezona cu calităţile adevăratei 
sale naturi, în timp ce pierzându-se în fluxul de gânduri, poate fi sigur că 
se va contopi cu ego-ul şi nu va mai avea acces la calităţile eroului. 

Eroul nu se teme şi nu este descurajat de provocările vieţii, ci le 
acceptă ca parte a aventurii. Fără dificultăţi, nu ar exista nicio aventură, 
nimic cu care să-ţi testezi curajul, nimic care să te stimuleze sau să te 
determine să evoluezi, să înveţi şi să te extinzi — şi unde ar fi mai 
distracţia?! Sunteţi meniţi să fiţi aventurieri şi să vă extindeţi şi să 
deveniți mai profunzi prin aceste aventuri. Partea din voi care iubeşte 
provocările vieţii este eroul. Atunci când sunteţi în aliniere cu acest erou 
interior, spuneţi „da” chiar şi dificultăţilor vieţii şi găsiţi puterea 
interioară de a le face faţă cu succes. 

Atunci când sunteţi capabili să priviţi viaţa ca pe aventura care este, 
puteţi înfrunta necunoscutul cu curaj şi recunoştinţă, calităţi care nu pot 
proveni decât din adevărata voastră natură. Ego-ul nu ştie nimic despre 
niciuna dintre ele. Perspectiva egotică asupra vieţii nu vă ajută să-i faceţi 
faţă, ci vă subminează puterea inerentă, care aşteaptă să fie folosită. 
Există un supraom ascuns în fiecare dintre voi, care trebuie să fie adus la 
viaţă. Există în fiecare. Este Sinele vostru adevărat — adevăratul Tu. 

Trecerea de la omul obişnuit la supraom nu se face prin schimbarea 
hainelor, ci printr-o schimbare de mentalitate. Cât de surprinzător! 
Schimbarea convingerilor — adoptând unele care să corespundă realităţii 
— face posibilă această transformare. Schimbă-ţi credinţele şi vei fi 
transformat, la fel şi viaţa ta. Pe măsură ce viziunea ta se îndepărtează de 
cea a ego-ului, devii mai fericit, deoarece ai acces la atitudini şi calităţi 
care îţi permit să iubeşti viaţa şi să faci faţă cu succes provocărilor ei. 

Eşti puternic. Această putere este dezlănţuită de capacitatea ta de a 
alege ce anume crezi şi cum anume priveşti lucrurile. Puterea magică cu 
care ai fost înzestrat constă, pur şi simplu, în a alege ce gânduri să crezi. 

Ego-ul are un anumit gen de gânduri, în timp ce mintea eroului este 
foarte diferită. Mintea eroului este golită de majoritatea, dacă nu chiar de 
toate gândurile ego-ului, iar cele care rămân nu au forţa de a atrage 

atenţia eroului. În locul lor se află doar câteva gânduri neutre sau 
practice. 

În liniştea dintre aceste câteva gânduri se găsesc toate calităţile 
adevăratei tale naturi: curaj, perseverenţă, răbdare, bunătate, 
compasiune, iubire, pace şi înţelepciune. Forţa ta interioară — eroul — se 
găseşte în spaţiul dintre gânduri! 

Capitolul 3 


False presupuneri 





La baza viziunii ego-ului stau câteva presupuneri înşelătoare care 
ascund adevărul despre viaţă şi care cauzează o mare parte din suferinţa 
inerentă condiţiei umane. Vom examina câteva dintre presupunerile care 
alcătuiesc harta egotică a realităţii. Sperăm că, astfel, vom uşura 
adoptarea unei hărţi mai adevărate. 

Două scurte expresii sunt responsabile pentru o mare parte din 
suferința umană: ar fi putut şi ar fi trebuit. Să analizăm prima dintre 
aceste mici expresii care are atâta putere: ar fi putut. Bineînţeles că aveţi 
nevoie de acest cuvânt pentru a comunica şi, în multe cazuri, este 
folositor: Aţi putea face sau spune nenumărate lucruri. Într-adevăr, orice 
ar putea fi posibil în viitor. Şi este util să înţelegeţi asta. Vă ajută să fiţi 
deschişi la variate posibilităţi. 

Problema nu apare când verbul indică posibilităţi viitoare, ci atunci 
când vorbiţi despre trecut: „Ar fi putut fi altfel”. Aceasta este întotdeauna 
o minciună şi cauza multor inutile regrete, tristeţe, furie, vinovăţie şi 
ruşine. Aşadar, să analizăm chestiunea. 

Ar fi putut trecutul fi altfel dacă tu sau altceva ar fi fost diferit? În 
acel moment anterior, nu puteai fi decât exact aşa cum ai fost, la fel cum, 
în acest moment, nu poţi fi decât exact aşa cum eşti acum. Asta e valabil 
pentru orice alt aspect din acel moment anterior: Nu putea fi decât exact 
aşa cum a fost. O anumită combinaţie de situaţii, condiţionări şi alegeri — 
prea numeroase pentru a le cuprinde cu mintea — au condus la acel 
moment şi l-au făcut să fie cum a fost. Multe elemente — care nu pot fi 
controlate de tine sau de altcineva — ar fi trebuit să fie altfel pentru ca 
acel moment să fi fost diferit. 

Ar fi putut trecutul fi altfel? Este o întrebare ipotetică inutilă. Ceea 
ce s-a întâmplat în trecut s-a întâmplat şi gata, nicio speculație nu-l mai 
poate schimba. Prin această rumegare a trecutului, mintea nu acceptă 
fostul acum şi este modul ei de a te scoate din actualul acum. 

Expresia ar fi putut îţi produce durere. Motivul pentru care doare 
este că aşa îţi comunică viaţa că crezi o minciună. Minciunile dor 
întotdeauna. 

Ego-ul nu prea acceptă ce s-a întâmplat în trecut, aşa cum nu 
acceptă nici ceea ce se întâmplă acum. Iar singurul mijloc pe care ego-ul 
îl are la dispoziţie pentru a încerca să schimbe trecutul sunt gândurile, 
aşa că se gândeşte la trecut astfel: „Ce-ar fi fost dacă...2”, „Dacă doar...”, 
„Ar fi trebuit să...”, „Mi-aş fi dorit...”. Dar aceste gânduri nu pot schimba 
trecutul. Tot ceea ce reuşesc ele este să te facă nefericit. 

Problema cu ego-ul este tocmai această lipsă de acceptare. El se 
împotriveşte vieţii, cu excepţia cazului în care lucrurile sunt plăcute ego- 
ului, ceea ce se mai întâmplă uneori. Dar, de cele mai multe ori, viaţa se 
întâmplă fără să ţină cont de preferinţele ego-ului. Există fie viaţa aşa 
cum este ea — realitatea — fie viaţa aşa cum ar vrea ego-ul să fie — o 
fantezie. Ego-ul trăieşte în lumea lui „ar fi putut”, „ar fi trebuit” şi „ar fi 
fost posibil”, o lume desprinsă de realitate, în timp ce viaţa este ceea ce 
este. Orice altceva în afară de ceea ce se întâmplă concret este doar un 
gând despre realitate, nicidecum realitatea. 

Ce am afirmat despre „ar fi putut” este valabil şi pentru „ar trebui” şi 
„ar fi trebuit”. „Viaţa ar trebui să fie altfel! Trecutul ar fi trebuit să fie 
diferit!” Cine spune asta? Ego-ul, iar dacă îl crezi, vei suferi. Acest gând, 
că „viaţa ar trebui să fie altfel decât este”, nu este un adevăr fundamental, 
ci pretenţia ego-ului pentru o lume ideală, care nu există şi nu va exista 
niciodată. Această afirmaţie este doar un gând în şuvoiul de gânduri, 
protestul ego-ului împotriva realităţii. 

De unde provine acest şuvoi de gânduri? Spune el adevărul? Unde se 
găseşte adevărul despre viaţă? Acestea sunt întrebări la care trebuie să 
răspunzi singur. Eroul este dispus să exploreze şi să afle ce este adevărat. 
Dacă adevărul s-ar găsi în fluxul de gânduri, atunci acesta ar trebui să fie 
demn de încredere. Dar oare este?! Cât de corect este cu adevărat? Dacă 
este corect doar uneori, atunci ai o problemă. Cum determini ce este 
întemeiat şi ce nu este? Şi, în fond, ce este adevărul? 

Oare nu este adevărul ceva ce poate fi cunoscut sigur, nu doar ceva 
presupus a fi adevărat?! Dar când definim adevărul ca fiind ceea ce se 
cunoaşte sigur, atunci nu multe lucruri sunt adevărate. Ceea ce poate fi 
cunoscut cu certitudine este, în general, ce corespunde datelor senzoriale, 
fără interpretarea sau opinia minţii. 

Într-un anumit moment, de exemplu, poate fi adevărat că cerul este 
albastru. Dar a spune mult mai mult decât atât despre cer în acel moment 

este mai degrabă o poveste, o părere suprapusă peste acest simplu fapt. 
Fluxul de gânduri ar putea oferi următoarele: „Cerul nu este la fel de 
albastru ca de obicei. Cerul este mai albastru toamna decât primăvara. 
Cerul este mai frumos atunci când este mai albastru. Cerul nu este 
albastru suficient de des”. 

Niciuna dintre asemenea afirmaţii pe care le-ar putea face mintea nu 
este absolut adevărată, iar unele sunt doar opinii. Afirmațiile din fluxul 
de gânduri, precum cele de mai sus, trec adesea drept fapte, drept adevăr. 
Cu toate acestea, adevărul este mult mai simplu: Cerul este albastru — 
punct. lar în ceea ce priveşte evenimentele din trecut, ceva fie s-a 
întâmplat, fie nu s-a întâmplat; nu există niciun „ar fi putut” sau „ar fi 
trebuit” în această privinţă. Ar fi putut şi ar fi trebuit nu pot fi niciodată 
adevărate. 

Atunci când apare „ar trebui” în fluxul de gânduri, indică dorinţa ca 
realitatea să fie altfel decât este: „Viaţa nu ar trebui să fie atât de grea”, 
„Nu ar fi trebuit să spună asta”, „Ar trebui să fiu mai slabă”. Adevărul 
este că dorinţa ca lucrurile să fie altfel nu are nimic de-a face cu realitatea 
şi are prea puţină influenţă asupra ei, în afară de faptul că această 
doleanţă îţi provoacă nemulţumire, iar ca urmare, însăşi realitatea pare 
să nu te mai mulţumească. A dori orice altceva decât ceea ce se întâmplă 
în realitate îţi strică clipa de acum, care este tot ceea ce ai. Dacă te agăţi 
de ideile ego-ului despre cum ar vrea el să fie viaţa, în loc să accepţi viaţa 
aşa cum este, vei fi nefericit. 

Cuvântul „ar trebui” semnalează o falsă presupunere, aşa că trebuie 
să devii conştient de el când apare în fluxul de gânduri, dacă vrei să te 
eliberezi de suferinţă şi să trăieşti în realitate. Nicio afirmaţie conţinând 
acest cuvânt nu este adevărată sau utilă. Dacă vrei să suferi, atunci ține- 
te strâns de „ar trebui”. Dacă te surprinzi cu un gând ce conţine „ar fi 
trebuit”, să nu-l crezi. 

Ar trebui este o respingere directă a realităţii. Este ca şi cum ai nega 
ceea ce există: „Nu, situaţia ar trebui să fie altfel. Nu, el ar trebui să se 
comporte altfel. Nu, eu ar trebui să fiu altfel”. Altfel față de ce? Altfel faţă 
de cum este situaţia, de cum este el, de cum sunt eu — altfel de cum stau 
lucrurile cu adevărat. 

Pentru că ego-ul vrea ca lucrurile să fie altfel, pretinde că şi pot fi 
altfel. Dar ele NU pot fi altfel. Dacă un avion zboară deasupra ta, ar putea 

să fie altfel? Faptul că spui că „ar trebui” să NU zboare oare schimbă 
ceva? Este prea târziu pentru ca acest moment să fie altfel decât este. 
Acel acum a trecut deja, iar avionul nici nu mai este deasupra. „Ar putea” 
avionul să fie deasupra capului acum sau „ar trebui” să fie? De ce să te 
complici cu astfel de gânduri?! Dar, dacă vrei neapărat, poţi chiar să 
suferi din cauza avioanelor care vin şi pleacă. 

Ţine de alegerea ta să crezi în „ar fi putut” sau „ar fi trebui”, dar îţi 
vor aduce suferinţă. Odată ce ai aflat asta şi dacă nu vrei să fii nefericit, ai 
o singură opţiune. Chiar poţi face ceva în privinţa suferinţei. Dacă crezi în 
şuvoiul de gânduri, vei fi nefericit, iar dacă nu crezi în el, nu vei fi 
nefericit. Când crezi o minciună, vei suferi, iar când nu o crezi, nu vei 
suferi. Ia seama la suferinţă ca la un semnal, căci te va îndrepta spre 
minciuna care a cauzat-o. Învață din suferinţa ta. Învață ce gânduri să nu 
iei în serios. Observă acele gânduri şi apoi revino la realitate, la clipa 
prezentă. 

„Ar fi putut” şi „ar fi trebuit” sunt amândouă nişte pretenţii de 
control. Ego-ului nu-i place faptul că are atât de puţin control asupra 
vieţii. În loc să accepte acest lucru, ego-ul se preface că nu este adevărat. 
El susţine că dorinţele şi ideile sale modelează viaţa sau ar trebui să 
poată modela viaţa. El crede în „ar fi putut” şi „ar fi trebuit”. Aceste două 
mici expresii ajută ego-ul să-şi creeze şi să-şi menţină iluzia de control 
asupra vieţii, la fel cum o fac şi dorinţele lui. 

Dorinţele ego-ului sunt acele dorinţe exprimate în fluxul de gânduri. 
Acestea par a fi dorinţele tale, dar ele sunt, de fapt, cerinţele programării 
tale, inclusiv dezideratele naturii tale animale, cum ar fi dorinţa de 
confort, siguranţă, hrană şi sex. Există însă şi alte dorinţe, cele mai 
profunde, care provin din adevărata ta natură. S-ar putea ca, la un 
moment dat, să le pui în cuvinte, dar ele nu apar iniţial în fluxul de 
gânduri. Ele se manifestă mai subtil în corpul tău şi sunt simţite, sau 
intuite, la un nivel profund. 

Atunci când gândeşti sau exprimi aceste dorinţe mai profunde, ai 
senzaţia că sunt corecte şi bune, spre deosebire de dorinţele ego-ului, 
care în general, nu-ţi dau o senzaţie prea plăcută. De exemplu, gândul 
„Vreau o maşină nouă” sau „Vreau să am o relaţie” poartă un sentiment 
de lipsă şi nefericire, o nevoie de ceva. Acest sentiment că ai nevoie de 
ceva pentru a fi fericit nu te face să te simţi bine. 

Pe de altă parte, o dorinţă mai profundă, cum ar fi dorinţa de a-ţi 
lărgi orizontul studiind sau creând ceva, ţi se pare incitantă, bună şi 
inspirată atunci când o pui în cuvinte şi te gândeşti la ea. După aceste 
sentimente pozitive poţi deosebi adevăratele dorinţe de cele false, 
adevăratul Sine de sinele ego-ului. Nu-i nimic greşit în a-ţi urma 
dorinţele ego-ului. De fapt, chiar eşti menit să o faci, într-o anumită 
măsură, pentru că aşa înveţi ce e viaţa. Doar că dorinţele ego-ului nu sunt 
ceea ce par a fi. Nu ele structurează viaţa, deşi o influenţează puţin. 
Totuşi, ego-ul are impresia că dorinţele şi ideile sale sunt cele care 
modelează viaţa. Această presupunere falsă trebuie bine analizată. 

Ego-ul se pune pe sine în centrul universului şi crede că dorinţele şi 
ideile sale sunt esenţiale în acel univers, când în realitate este exact 
invers. Ego-ul nu deţine controlul vieţii, iar ideile, fanteziile şi dorinţele 
sale nu prea contează pentru ce se întâmplă de fapt. Însă ideile şi 
dorinţele tale sunt cruciale pentru cât de fericit vei fi. În măsura în care 
ceri ca viaţa să le împlinească, vei suferi. Acesta este adevărul în privința 
lor. 

Ego-ul înţelege lucrurile invers. Însă ideile şi dorinţele tale nu te 
ajută să fii o persoană mai fericită şi mai bună. Mai degrabă, te 
împiedică. Atunci când renunti la ideile şi dorinţele tale, te cufunzi în 
momentul prezent — în realitate — şi te aliniezi instantaneu cu adevărata 
ta natură şi devii tot ceea ce ţi-ai dorit vreodată să fii: complet, fericit, 
împăcat, mulțumit, înţelept şi iubitor. Eşti deja ceea ce vrei să fii! Dar 
crezând că ai fi acel mic tu care are dorinţe şi se luptă să controleze viaţa, 
te împiedici să descoperi adevărul despre Tine. 

Adevărul este că nici nu ai nevoie de controlul de care presupune 
ego-ul că ar avea nevoie, pentru că există Ceva care comandă, care este 
bun şi înţelept şi care se îngrijeşte de interesele tale. Îndată ce nu mai 
încerci să controlezi viaţa, descoperi că totul este deja sub control şi că 
întotdeauna a fost controlat de o Forţă binevoitoare care te are la inimă — 
pentru că eşti chiar Tu. Eşti reflecţia ei în formă umană şi eşti foarte 
iubit. După cum eu, Fiul, sunt o reflectare a Tatălui, la fel sunteţi fiecare 
dintre voi. 

O altă presupunere falsă este gândul „Am nevoie...”. Deşi există 
anumite nevoi de bază necesare pentru supraviețuire, gândurile care 
încep cu „am nevoie” sunt presupuneri false. Ego-ul crede că are nevoie 

ca lucrurile să fie într-un anumit fel pentru a fi fericit. Acestea nu sunt 
nevoi reale, ci imaginare: nişte minciuni. Viaţa nu trebuie să se 
potrivească cu ideile sau dorinţele ego-ului pentru ca să fii fericit. Aceasta 
este o presupunere falsă. Fericirea este întotdeauna posibilă, chiar şi în 
situaţii foarte dificile. Fericirea despre care vorbesc este un sentiment 
profund de mulţumire şi recunoştinţă faţă de viaţă. 

Atunci când încetezi să te opui vieţii aşa cum este ea şi începi să o 
îmbrăţişezi, precum face eroul, te cufunzi în viaţă — în clipa prezentă — şi 
te îndrăgosteşti de viață. Viaţa este bună exact aşa cum este. Este 
binecuvântată. Este miraculoasă. Este un cadou aşa cum este. Este un 
mare privilegiu să fii viu şi să trăieşti orice se întâmplă să trăieşti. 

Orice experienţă este un câştig, chiar dacă este dificilă. Iar cea mai 
mare parte a înţelepciunii şi multe dintre cele mai mari beneficii ale vieţii 
sunt câştigate ca urmare a strădaniilor şi dificultăţilor. Provocările te fac 
puternic, ceea ce lipsa efortului nu reuşeşte. 

Provocările sunt necesare pentru a descoperi şi a dezvolta forţele 
latente ale eroului: puterea de a persevera, de a nu se complace în emoţii 
şi acţiuni negative, de a fi răbdător, de a urma o altă cale decât cea 
stabilită de ego, de a îndura, de a fi calm şi liniştit, de a evita 
neîncrederea în sine şi frica, de a şti ce este adevărat şi de a acţiona în 
conformitate, de a învinge obiceiurile dăunătoare şi de a rezista 
dorințelor distructive sau celor care te vlăguiesc de energie. 

Oamenii încearcă în mod natural să evite durerea şi dificultăţile, dar 
ele sunt necesare şi intrinseci vieţii şi, prin urmare, trebuie acceptate cu 
toată inima. Eroul a învăţat să îmbrăţişeze provocările şi să nu cadă 
pradă autovictimizării, autocompătimirii, furiei, tristeţii, neacceptării, 
cedării emoţionale, deznădejdii sau neputinței. 

Eroul a învăţat, de asemenea, că este firesc să faci greşeli şi că nu pot 
fi evitate. Aşa evoluează oamenii. Eroul înţelege şi acceptă asta. De 
exemplu, voinţa ţi se dezvoltă datorită suferinţei provocate de cedarea în 
faţa propriilor slăbiciuni, înveţi să iubeşti datorită durerii de a nu iubi şi 
înveţi să fii precaut datorită dificultăţilor pe care le-ai avut atunci când 
nu ai fost prudent. Cu ajutorul dificultăţilor, înveţi cum să trăieşti, şi 
ăsta-i rostul vieţii: cum anume să trăieşti dintr-o perspectivă mai înaltă 
decât cea a ego-ului şi instinctelor animale. 

Viaţa nu înseamnă a obţine ceea ce ego-ul vrea sau crede că are 
nevoie. Viaţa îţi oferă deja exact ceea ce ai nevoie: Ceea ce ai este tot ceea 
ce ai nevoie. Pentru a evolua în felul în care eşti menit, ai nevoie de toate 
experienţele prin care treci. 

Îţi poţi da seama ce anume ai nevoie observând ceea ce se întâmplă 
în viaţa ta acum. De exemplu, dacă ai o relaţie cu probleme, înseamnă că 
aici este lecţia ta actuală. Lecţia ar putea consta în diverse aspecte: să 
accepţi şi să permiţi, să nu accepţi abuzul, să nu judeci, să ai încredere, să 
faci compromisuri, să-ţi învingi furia şi egoismul, să ai răbdare, sau să 
iubeşti — ceea ce implică toate celelalte lecţii. 

Dacă te lupţi să se autosusţii financiar, atunci aceasta este lecţia ta 
actuală. Ţi se cere să înveţi cum să faci bani, dar şi să-ţi cultivi resursele 
interioare pentru a rezista fără ei. Este, de asemenea, un moment potrivit 
pentru a descoperi ce-ţi place să faci şi ce contează cu adevărat pentru 
tine. Ţi se oferă şansa de a-ţi dezvolta talentele şi de a-ţi descoperi unele 
pe care nu ştiai că le ai, pentru că numai aşa vei putea găsi o ocupaţie 
satisfăcătoare şi importantă pentru tine, prin care să te şi susţii material. 

Dacă te confrunţi cu probleme de sănătate, atunci acesta poate fi un 
semnal de trezire. Oare nu cumva trebuie să schimbi ceva în viaţa ta? 
Dieta sau alte obiceiuri? Atitudinea? Stilul de viaţă? Relaţiile? Locul de 
muncă? Poate că nu ai nevoie de nimic altceva decât să accepţi să trăieşti 
cu limitările puse de boală. Această lecţie poate fi una dintre cele mai 
profunde lecţii spirituale dintre toate: să te abandonezi în faţa a ceea-ce- 
este. Odată ce o vei duce la perfecţiune pe aceasta, vei deveni un Maestru: 
un erou. 

Viaţa, inclusiv viaţa ta, este aşa cum trebuie să fie, iar a fi înţelept 
înseamnă să înţelegi acest lucru. Odată ce-l înţelegi, poţi să te relaxezi în 
mijlocul oricărei experienţe prin care treci, să profiţi la maximum de ea şi 
să te bucuri de ea pentru ceea ce este şi să nu fii nefericit din cauza a ceea 
ce nu este. Ai parte de ceea ce ai nevoie, deoarece viaţa îţi oferă 
întotdeauna exact ceea ce ai nevoie pentru a te dezvolta şi în alte scopuri. 

Poate crezi că ai nevoie să fii sănătos, dacă nu eşti, sau zvelt, dacă nu 
eşti, sau bogat, dacă nu eşti, sau altceva ce nu eşti în prezent, însă tu joci 
exact rolul sau rolurile pe care ai venit să le joci aici, în această piesă de 
teatru a vieţii, şi să înveţi din ele. 

Multe dintre aceste roluri se schimbă de-a lungul vieţii, ceea ce 
reprezintă o altă metodă pedagogică: Cei care sunt săraci pot deveni 
bogaţi, iar cei care sunt bogaţi pot deveni săraci. Cei care sunt sănătoşi 
devin bolnavi, iar cei care sunt bolnavi pot deveni sănătoşi. Cei care nu 
au succes pot întâlni succesul, iar cei care au succes pot deveni nişte 
rataţi. 

Fiecare îşi joacă rolul sau rolurile pe care trebuie să le joace la 
momentul respectiv. Toţi sunteţi aici pentru a-i învăţa pe alţii şi toată 
lumea este aici pentru a învăţa ceva: 

Persoana frumoasă te învaţă să îți depăşeşti gelozia, iar ea învaţă 
despre limitele frumuseții. 

Cei săraci te învață compasiunea, iar ei învaţă puterea interioară. 

Cei bogaţi te fac atent la lăcomia şi dorințele tale, iar ei învaţă 
despre acelaşi lucru. 

Bolnavii te învaţă să-ți slujeşti semenii şi îţi amintesc de 
vulnerabilitatea ta, iar ei învață să primească. 

Persoanele cu dizabilități îți arată cum este recunoştinţa, iar ele 
învaţă despre limitare. 

Infractorii îți arată cât de răi pot deveni oamenii atunci când ego- 
ul deţine controlul, iar ei învaţă cât de profundă poate deveni suferința. 

Sportivii te învaţă perseverenta şi rezistența, iar ei învaţă acelaşi 
lucru. 

Victima te învaţă să nu devii o victimă, iar el sau ea învaţă acelaşi 
lucru. 

Cei care abuzează de puterea lor te învaţă să nu-ţi cedezi altora 
puterea, iar ei învaţă deşertăciunea şi povara puterii lipsite de iubire. 

Cât de repede înveţi aceste lucruri depinde de tine, dar toată lumea 
învaţă până la urmă, fie în această viaţă, fie în alta. 

O altă modalitate prin care ceilalţi îţi devin învăţători este atunci 
când îţi declanşează emoţii şi judecăţi negative, pentru care trebuie să-ţi 
asumi responsabilitatea şi să le stăpâneşti: 

Nu femeia frumoasă ţi-a provocat gelozia — ci dorințele tale au 
generat-o. 

Nu persoana fără adăpost ţi-a provocat repulsie — ci teama ta de a 
ajunge în stradă. 

Nu şoferul prost ţi-a provocat furia — ci aşteptările tale ca el sau ea 
să conducă altfel. 

Nu soțul sau soția te-a făcut să suferi — ci nevoia ta ca să te aprobe. 

De exemplu, dacă observi că ai o atitudine de respingere a omului 
sărac, trebuie să-ţi priveşti în faţă teama de sărăcie şi prejudecățile pe 
care le ai despre cei săraci. Judecând şi învinuind pe alţii, eviţi să-ţi 
accepţi propria frică de sărăcie şi să îţi recunoşti vulnerabilitatea. Dar 
îndată ce nu mai eviţi asta, compasiunea şi iubirea pot curge dinspre tine 
către lume. În caz contrar, iubirea nu poate curge către ceilalţi. 

Poţi transmuta orice emoție negativă sau judecată în iubire, 
înțelegând că nimic exterior nu trebuie respins. Orice aspect pe care îl 
respingi sau judeci la altcineva se referă la tine, nu la cealaltă persoană. 

Tu însuţi ai creat repulsia, judecata sau emoția negativă, din cauză 
că ai respins ceva din interiorul tău, ceva inerent în orice fiinţă umană: 

Lăcomia pentru care îi critici pe cei bogați există şi în tine. 

Îmbuibarea pentru care îl judeci pe cel gras există şi în tine. 

Egoismul pentru care îţi judeci partenerul există şi în tine. 

Superficialitatea pentru care o judeci pe regina frumuseţii există şi 
în tine. 

Lenea pentru care îl judeci pe şomer există şi în tine. 

Fiecare om este înzestrat cu aceleaşi defecte şi cu aceleaşi virtuţi. 
Atunci când poţi accepta că ceea ce judeci sau respingi la altcineva există 
şi în tine, atunci nu-i vei mai dispreţui pe alţii. Ai compasiune pentru 
propria ta umanitate şi atunci vei putea avea compasiune şi iubire pentru 
toţi ceilalţi. 

Este dureros să nu iubeşti. Priveşte în interiorul tău şi observă cum 
anume te împiedici să iubeşti anumite persoane, iar asta te va elibera să 
poţi iubi, inclusiv pe tine însuţi. Când nu-i iubeşti pe alţii, este aproape 
imposibil să te iubeşti pe tine însuţi, deoarece faptul că nu iubeşti te face 
să te simţi meschin şi dezagreabil ca persoană. Pe de altă parte, iubirea 
este o dovadă a măreției tale, a adevăratei tale naturi, care este pură 
bunătate. 

Prin urmare, iată că viaţa nu trebuie să fie altfel de cum este. Ea este 
deja orchestrată perfect, proiectată cu rafinament în scopul evoluţiei tale 
şi a tuturor celorlalţi. Nu a fost concepută pentru a se potrivi cu dorinţele 

şi imaginaţia ta, ci ale lui Dumnezeu. Aşa că „lasă lucrurile în plata 
Domnului”, după cum se spune cu atâta înțelepciune. 

Şi aşa ajungem la cel mai profund adevăr, anume că nu există ceva 
frumos sau urât, de succes sau ratat, inteligent sau prost, bogat sau sărac, 
bolnav sau sănătos, sau orice altă pereche de opuşi duali. Deşi aceste 
cuvinte sunt necesare pentru comunicare, ele nu indică nimic real. Sunt 
nişte constructe mentale utilizate adesea de ego pentru a-şi susţine 
perspectiva sa în alb şi negru, care clasifică totul şi pe toată lumea ca 
fiind fie bună, fie rea. Ego-ul pictează în tuşe foarte groase. 

În realitate, nu există bun sau rău, ci doar ceea ce există. Eroul 
iubeşte ceea ce există, în timp ce ego-ul iubeşte doar ceea ce consideră el 
a fi bun şi respinge sau evită restul. Dar totul este necesar pentru ca 
această lume să funcţioneze. Totul şi fiecare este la fel de valoros, căci 
altfel, lumea nu ar sluji la fel de frumos pentru evoluţia eroului. Viaţa 
este bună — în totalitatea ei! Totul este aşa cum trebuie să fie. 

Pentru a fi fericit e nevoie să accepti şi să iubeşti totul. În măsura în 
care nu o faci, vei fi nefericit. Observă ce simţi în corp atunci când 
respingi ceva. Nu te simţi bine. Acum observă cum te simţi atunci când 
accepţi şi iubeşti ceva. Te simţi bine. Aceasta este puterea pe care o ai. 
Dacă vrei să te simţi bine, poţi. Tot ce trebuie să faci este să accepti şi să 
iubeşti ceea ce există, în loc să respingi. lubeşte realitatea exact aşa cum 
este! Ține de alegerea ta. 

Eroul îmbrăţişează viaţa exact aşa cum este ea, deoarece îşi dă 
seama că nu are rost să facă altfel. Opoziția faţă de ceea ce există nu 
schimbă nimic, decât că-ţi diminuează fericirea. Eroul a observat 
realitatea şi a sesizat adevărul: Să vrei ca lucrurile să fie acum altfel decât 
sunt deja, sau să vrei ca trecutul să fi fost altfel decât a fost este de-a 
dreptul inutil şi îţi provoacă numai nefericire. Pentru erou, chiar că nu 
există altă opţiune decât să iubească ceea ce există. 

Acum ajungem la cea mai grosolană presupunere falsă dintre toate: 
orice vine după cuvintele „Eu sunt”. Orice adaugi după aceste două 
cuvinte nu poate fi decât o foarte săracă descriere a ta, în cazul în care 
chiar este adevărată. Nu ar fi ceva atât de rău, dacă cuvintele care 
urmează de obicei după „eu sunt” ar fi doar nişte descrieri şi nu nişte 
poveşti negative, aşa cum sunt deseori: „Sunt prea bătrân pentru a învăţa 

ceva nou”. „Sunt un ratat în relaţii”. „Nu sunt bun la nimic”. „Nu voi 
putea niciodată să-l iert”. 

Cine este acest „eu”? Oare poţi spune ceva despre el care să fie 
adevărat de-a lungul timpului? Acesta ar fi testul valabilităţii unei 
afirmaţii, nu-i aşa? Dar prea puţine lucruri ar trece acest test. Acest „eu” 
este foarte alunecos — o iluzie, de fapt. Nu îl poţi găsi nicăieri şi nu poţi 
spune adevărul despre el, deoarece nu este real şi nu există. Cum ai putea 
descrie cu exactitate ceva care este o iluzie, altfel decât spunând că este o 
iluzie? 

Povestea despre tine care se desfăşoară în capul tău nu are niciun 
substrat şi, prin urmare, nu are nici adevăr. Ai putea foarte bine să nu ţii 
cont de gândurile tale despre „eu” şi nu ai pierde nimic — decât suferinţa 
pe care o produc în general. Şi nu uita: Dacă un gând produce suferinţă, 
este o minciună. Suferinţa este modul în care viaţa te îndepărtează de 
minciunile minţii. 

Dacă îţi analizezi fluxul de gânduri, vei descoperi că o mare parte din 
suferința ta provine de la gândurile care-l conţin pe acest „eu”, de la 
convingerea că eşti acest „eu”. „Eu sunt... (completează spaţiul gol)” 
creează sinele fals şi este, în mare măsură, răspunzător pentru 
menţinerea lui. Dacă ai înceta să crezi că eşti acest „eu”, atunci sinele fals 
s-ar prăbuşi şi n-ar mai rămâne decât adevăratul Sine. 

Oare este atât de greu să crezi că altceva trăieşte în tine, nu acest 
„eu”?! El urmăreşte atent piesa de teatru jucată de această persoane care 
se crede a fi personajul, nu observatorul personajului. Cine sau ce anume 
poate vedea că joci un personaj?! 

Căci este destul de evident, nu-i aşa, că joci un rol! Televiziunea, 
filmele şi alte poveşti te-au obişnuit să observi cum îşi joacă personajele 
rolurile. Ştii bine că acest lucru este valabil şi pentru tine. Joci un 
personaj şi, în acelaşi timp, eşti conştient că joci un personaj. 

Cine sau ce ştie acest lucru? Cine sau ce vede? Cine sau ce aude? 
Cine sau ce simte totul? Este acel personaj sau altceva? Dacă ar fi 
personajul, atunci nu ai fi conştient de personajul pe care îl joci. Iată însă 
că poţi descrie acest personaj destul de bine — şi o faci adesea. Este 
descris în fluxul tău de gânduri. 

Dar personajul nu este cel ce eşti cu adevărat, ceea ce este o veste 
foarte bună, deoarece personajul are defecte şi un ego, care nu este prea 

drăguţ uneori. Lucrul cu adevărat minunat este că tu eşti eroul, cu toate 
calităţile de erou: putere, înţelepciune, iubire, compasiune, mulţumire, 
înțelegere şi curaj. 

În orice moment, poţi avea acces la aceste calităţi, pentru că ele sunt 
disponibile întotdeauna. Cu cât le accesezi mai mult, cu atât devin mai 
puternice şi cu atât mai mult aceste calităţi devin parte din personajul pe 
care îl interpretezi. Finalul fericit al poveştii „eului” tău este că personajul 
tău devine un erou. 

Eşti menit să devii adevăratul tău Sine, dar chiar şi atunci, vei 
continua să fii o fiinţă umană cu un rol de jucat şi având trăsăturile şi 
tendinţele personajului pe care îl joci, doar că personajul va fi umplut cu 
dragoste, pace, bucurie, înţelepciune, curaj şi orice altă calitate minunată 
pe care ţi-o poţi imagina. 

Capitolul 4 


Calitățile eroului 





Calitățile eroului sunt şi calităţile umanităţii, care sunt, de 
asemenea, calităţile naturii tale divine. În esenţă, eşti divin, dar joci rolul 
unei ființe umane. Uneori, când te controlează ego-ul, ies la iveală 
atributele inferioare ale naturii tale umane, în timp ce, alteori, strălucesc 
calităţile tale cele mai frumoase. 

Deoarece calităţile eroului sunt şi ale umanităţii, toată lumea le 
cunoaşte îndeaproape. Natura ta divină nu este ascunsă sau misterioasă, 
ci se exprimă prin tine clipă de clipă, dacă îi permiţi. Ea apare sub forma 
tuturor calităţilor pe care le admiri: curaj, putere, iubire, înțelepciune, 
discernământ, bucurie, pace, compasiune, optimism, smerenie, hotărâre, 
creativitate, răbdare, bunătate, responsabilitate, corectitudine, sârguinţă, 
disciplină, rezistenţă şi adaptabilitate. 

Însă ceea ce-l face pe erou să fie cu adevărat un erou este faptul că 
ştie care anume calitate se potriveşte la momentul respectiv. Ştie când să 
fie hotărât şi când să cedeze, când să îndure şi când să se lase păgubaş, 
când să fie puternic şi când să fie blând. Sincronizarea este totul, motiv 
pentru care eroul acordă o atenţie deosebită clipei prezente. Aşa ştie cum 
să acţioneze şi cum să se comporte. Dacă nu-şi manifestă calităţile într- 
un mod adecvat situaţiei şi echilibrat, ele devin problematice. De 
exemplu, forţa nu este o adevărată calitate dacă nu este echilibrată prin 
receptivitate, bunătate, compasiune şi acceptul de a face compromisuri 
atunci când este nevoie. Aplicarea greşită a calităţilor eroului poate fi la 
fel de distructivă ca şi egoismul, lăcomia şi ura ego-ului. 

Adesea, ego-ul distorsionează şi corupe calităţile pozitive ale eroului: 

Puterea devine abuz de putere. 

Rezistenţa devine rigiditate sau aderenţă oarbă la tradiţie. 

Bunătatea devine victimizare. 

Curajul devine imprudenţă. 

Pacea devine pasivitate. 

Iubirea devine toleranţă excesivă. 

Responsabilitatea devine martiriu. 

Perfecţionismul devine stagnare. 

Renuntarea devine supunere. 

Optimismul devine credință oarbă. 

Disciplina devine duritate. 

Diferenţa dintre ego şi erou constă în înțelepciunea de a aplica 
aceste calităţi pozitive în măsura potrivită şi la momentul potrivit. Am 
putea spune că rostul vieţii este să înveţi să faci asta. Este ca şi cum ţi s-ar 
fi dat un şevalet şi vopsele, calităţile eroului fiind toate culorile. Sarcina 
ta este să pictezi ceva frumos, nu să aduci hidoşenii în lume. 

Adeseori, este greu de perceput cât de distructivă este folosirea 
greşită a calităţilor eroului: 

Războiul este deghizat ca fiind onorabil şi făcut din dragoste de 
țară. 

Lăcomia corporatistă este deghizată ca libertate. 

Materialismul este deghizat ca prosperitate şi calea spre fericire. 

Egoismul este deghizat ca autonomie. 

Intoleranţța religioasă este deghizată ca acțiune morală. 

Aceste lucruri ajung să fie permise de societate pentru că par altceva 
decât sunt de fapt. Dacă războiul ar fi văzut aşa cum este de fapt — crimă 
— ar fi inacceptabil. Dacă lăcomia corporatistă ar fi văzută aşa cum este 
de fapt — venerarea banilor mai presus de orice — societatea ar limita 
puterea corporatistă. Dacă materialismul ar fi văzut aşa cum este de fapt 
— jefuirea resurselor pământului — oamenii s-ar concentra pe alte valori 
mai importante. 

Eroul ştie când şi cum să acţioneze, pentru că trăieşte complet în 
prezent, care îi dezvăluie de la sine ce trebuie să facă. Este expert în a fi 
atent la ceea ce există, în a fi complet prezent. Nu ego-ul determină 
acţiunile eroului, ci fluxul vieţii. Atunci când nu-l mai interesează fluxul 
de gânduri, nu îi mai rămâne decât fluxul vieţii şi să reacționeze la acesta. 
La fel cum vântul poartă pasărea, clipa îl poartă pe erou, fără gânduri, 
fără teamă, fără îndoieli sau întrebări. 

El manifestă, pur şi simplu, acea calitate a adevăratei naturi de care 
este nevoie pe moment. Dacă este nevoie de curaj, eroul exprimă curajul. 
Dacă este nevoie de răbdare, eroul o manifestă. Acesta este modul în care 
sunt destinate să trăiască fiinţele umane. Eroul este omul iluminat. 

Aţi putea crede că acest mod de a trăi ar fi exagerat, nerealist şi 
imposibil. Dar v-aţi înşela, pentru că tot mai mulţi oameni trăiesc în acest 
mod în mare parte din timp, deşi poate că voi nu vă daţi seama. 

Dacă aţi întâlni pe cineva care este iluminat sau aproape iluminat, 
poate că aţi crede că acea persoană este doar foarte drăguță. Poate că ar 
trebui s-o cunoaşteţi mai bine de-a lungul timpului ca să vă daţi seama că 
are ceva special. Eroul este foarte obişnuit şi iese în evidenţă doar ca fiind 
o ființă umană admirabilă. Eroul nu este neapărat un zeu cu puteri 
extraordinare sau chiar cu carismă, iar mulţi oameni avansați spiritual 
încă mai au defecte. 

Iluminarea nu este numai realizabilă, ci şi necesară pentru ca 
umanitatea să continue şi să prospere. Viaţa nu poate continua în felul 
acesta pe planetă, căci altfel nu va mai fi deloc locuibilă. Acesta este 
motivul pentru care vă transmit acest mesaj acum, nu doar pentru 
libertatea şi fericirea voastră personală, ci şi pentru supraviețuirea 
omenirii. Ego-ul a fost la putere prea mult timp, atât de mult, încât este 
greu de imaginat cum ar fi viaţa dacă oamenii ar trăi cu adevărat în 
dragoste şi pace, aşa cum sugerează scripturile religioase. 

„Iubeşte-ţi aproapele ca pe tine însuţi”. Acest lucru nu este uşor dacă 
nu te iubeşti pe tine însuţi. Dar nu este uşor să iubeşti sinele fals, 
deoarece acesta face lucruri care nu sunt foarte uşor de iubit, cum ar fi să 
se lamenteze, să judece, să se supere, să fie egoist şi dur. Atunci când tu 
sau ceilalţi vă identificaţi cu fluxul de gânduri, nici tu şi nici ei nu puteţi fi 
prea uşor de iubit. Din fericire, sinele fals nu este real, aşa că nu contează 
dacă îl iubeşti sau nu; contează doar să vezi că este fals. 

Sinele fals al oricărui om este detestabil într-o măsură mai mare sau 
mai mică, deoarece reflectă ego-ul, care stă la originea oricărui gând, 
emoţii şi acţiuni negative. Nimeni nu-ţi cere să iubeşti ego-ul. E suficient 
să accepţi că ai unul, să accepţi că toată lumea are unul şi că sunteţi cu 
toţii în aceeaşi barcă. Toată lumea suferă din cauza negativităţii ego-ului. 
Ego-ul te face să suferi şi le face rău şi celorlalţi. Situaţia asta merită toată 
compasiunea ta. 

Acceptă ego-ul ca parte a condiţiei umane, dar fii conştient că tu eşti 
altceva. Tu eşti bunătatea care vrea să se elibereze de negativitate, 
bunătatea care vrea iubire şi pace, bunătatea care este dispusă să citească 
aceste cuvinte şi să practice aceste învățături. Acea bunătate este pe de-a- 

ntregul demnă de a fi iubită şi ea reprezintă tot ceea ce ai fost vreodată cu 
adevărat. 

Iluzia sinelui fals este foarte înşelătoare. Te păcăleşte să crezi că eşti 
ceea ce mintea ta spune că eşti. O, desigur, mintea ar putea să-ţi spună 
uneori că eşti minunat, dar în cea mai mare parte, mintea este un şuvoi 
de judecăţi, învinuiri, îndoială de sine, ruşine, vinovăţie, nemulţumire, 
lamentări, comparații sau, pur şi simplu, de prostii. Dacă aşa te simţi în 
interior, cum ai putea să te iubeşti pe tine însuţi şi să-i iubeşti pe ceilalţi?! 
Nici nu-i de mirare că este atât de dificil pentru majoritatea oamenilor să 
iubească şi să fie fericiţi. Nu-i aşa că fericirea te ajută să iubeşti mai 
uşor?! Nu-i aşa că cele mai fericite momente ale vieţii tale au fost şi cele 
mai pline de iubire?! Aşadar, haide să fii fericit, alegând să fii altceva 
decât şuvoiul de gânduri. Fluxul de gânduri nu reprezintă ceea ce eşti tu. 
Nu eşti acea persoană nefericită şi nesuferită. Eşti viaţa însăşi — iar ea 
este fericită doar fiindcă este vie. 

Poţi găsi acel loc din interiorul tău care este mulţumit şi bucuros de 
viaţă? Dacă nu vei mai asculta de mintea care-ţi spune contrariul, vei 
putea să simţi acel ceva din tine care este întotdeauna şi veşnic fericit şi, 
prin urmare, plin de iubire şi împăcat cu viaţa aşa cum este ea. 

Eroul nu se lasă păcălit de şuvoiul de gânduri. Eroul se recunoaşte ca 
fiind altceva decât personajul pe care îl joacă şi gândurile acelui personaj. 
Eroul este perfect conştient de personaj şi de trăsăturile, talentele şi 
defectele personajului, precum şi de gândurile, credinţele, condiţionările, 
temerile şi dorinţele personajului. Dar eroul alege ce anume condiţionări 
şi impulsuri să urmeze şi ce convingeri să creadă şi ce dorinţe să 
urmărească. 

Eroul este călăuzit de ceva aflat dincolo de personaj şi dincolo de 
şuvoiul de gânduri, ceva misterios şi, totuşi, atât de intim şi adevărat, 
încât nu poate fi negat. Şi pentru că-i permite să-l ghideze, este fericit, 
viaţa merge bine şi dragostea curge dinspre el. Eroul a descoperit cheia 
fericirii. lar acum ai descoperit-o şi tu. 

Cheia este aceasta: Nu asculta de fluxul de gânduri. Nu îi eşti dator 
cu nimic. Nu-i datorezi supunere sau atenţie. Tocmai această supunere şi 
atenţie fără discernământ îi ţine pe oameni în ghearele gândurilor 
negative, limitării, fricii şi tuturor emoţiilor negative posibile, captivi în 
toate poveştile pe care le-au spus vreodată despre ei înşişi. 

Preţul libertăţii este să încetezi să mai fii supus şi atent la fluxul de 
gânduri. Când îţi dai seama că cineva nu mai este demn de încredere, 
încetezi să îi mai acorzi obedienţă şi atenţie. Încetezi să mai crezi în acea 
persoană. Asta trebuie să faci şi cu fluxul de gânduri, care se preface că ar 
fi gândurile tale. Încetează să mai ai încredere şi să crezi în fluxul de 
gânduri. El face parte din condiţia umană, dar nu reprezintă cine eşti tu 
cu adevărat. 

Pune la îndoială fiecare gând şi vei descoperi că nu ai avut niciodată 
nevoie de acele gânduri pentru a fi cine eşti, pentru că adevăratul Tu 
există în afara acestor gânduri, observând fluxul de gânduri şi înțelegând 
adevărul a ceea ce tocmai am spus. Eroul care se deşteaptă în tine se 
trezeşte din identificarea cu fluxul de gânduri şi vede adevărul. Atunci 
poate începe adevărata viaţă. 

Totuşi, această trezire nu se petrece peste noapte. Eroul care se 
deşteaptă vede adevărul şi apoi îl uită, îşi aminteşte şi uită de 
nenumărate ori. Apoi, într-o zi, adevărul rămâne, iar omul rămâne în 
realitate, în aici şi acum, şi nu mai poate crede poveştile minţii despre 
trecut şi imaginaţiile despre viitor, nici fricile, dorinţele, îndoielile de 
sine, furia, judecăţile şi nemulţumirile ei. 

Aceste creaţii mentale aparţin condiţiei umane. Ele nu fac parte din 
adevăratul Sine al nimănui. Ele sunt chipul pe care sinele fals îl poartă în 
lume. Acesta este motivul pentru care oamenii sunt previzibil de dificili: 
Toţi au acelaşi sine fals şi ego. Nimeni nu diferă în acest sens. Sinele fals 
ascunde frumoasa  individualitate şi creativitate a eroului, 
surprinzătoarea spontaneitate şi iubirea, care este adevărata voastră 
natură. Credința că ați fi sinele fals cauzează toată suferința de pe 
planetă. 

Adevăratul Tu este plin de resurse, având tot ceea ce ai nevoie 
pentru a fi fericit şi împlinit. De ce altceva ai mai avea nevoie pentru a te 
descurca în viaţă în afară de înţelepciune, iubire, răbdare, perseverenţă, 
bunătate, acceptare, pace şi bucurie?! Cu aceste atuuri şi fără frică sau 
alte emoţii negative create de gânduri, nu-i aşa că ai putea face faţă la 
orice?! 

Cât de puternici sunteţi! Numai că nu o ştiţi neapărat. Fiecare dintre 
voi are la dispoziţie resurse nelimitate încă neexploatate. Tatăl nu vă lasă 
în voia sorții. Vi s-a dat o trusă de supravieţuire completă. 

Este o ironie faptul că tocmai ego-ul se opune supravieţuirii atât de 
mult, când el a fost conceput tocmai pentru supravieţuire! Cu adevărat, 
ego-ul este un mecanism de supraviețuire. Cu toate acestea, curentul de 
gânduri, care provine din ego şi condiţionări, face ca provocările vieţii să 
fie mai dificile decât ar putea fi. Ego-ul te poate ajuta să supravieţuieşti în 
mijlocul unui atac sau al unui cataclism, dar nu te ajută cu nimic în 
problemele de zi cu zi sau pentru fericirea ta. Fluxul de gânduri încearcă 
să te ajute să navighezi prin viaţă şi printre dificultăţi, dar eşuează 
lamentabil. 

Fluxul de gânduri oferă foarte puţin. De exemplu, să spunem că 
tocmai ai aflat că ti-ai pierdut locul de muncă. Ce fel de gânduri îţi vor 
trece, probabil, prin minte? Probabil că vor fi temeri şi speculaţii despre 
viitor: „Ce mă voi face? Voi putea să-mi plătesc facturile? Va trebui să mă 
mut? Ce se va întâmpla cu mine?”. Aceste gânduri sunt fireşti, dar sunt 
ele şi utile? Dacă nu sunt utile, atunci ele îţi ocupă atenţia şi energia în 
mod inutil, în loc să le foloseşti pentru ceva mai rodnic. 

Astfel de gânduri nu fac decât să adauge stres la o situaţie deja 
stresantă. Deşi, dacă examinăm mai atent, oare este situaţia cu adevărat 
stresantă sau doar gândurile despre ea o fac stresantă? Dacă ai şti că te 
aşteaptă ceva mai bun decât actualul loc de muncă, te-ar mai stresa 
pierderea locului de muncă? Probabil că nu. Ceea ce face ca această 
situaţie să fie stresantă este faptul că nu ştii ce se va întâmpla sau că 
presupui că se va întâmpla ceva de nedorit. 

Ce-ar fi însă dacă nu te-ar deranja să nu-ţi cunoşti viitorul?! Şi ce-ar 
fi dacă nu te-ai gândi la un rezultat negativ?! Această situaţie, ca multe 
altele, poate că nu depinde de tine, dar depinde numai de tine dacă eşti 
mulțumit sau nu de faptul că nu ştii dinainte rezultatul şi dacă presupui 
sau nu că va fi un rezultat negativ. Ai puterea de a alege ce concluzie să 
tragi despre orice situaţie. Întotdeauna ai avut această putere, iar ceea ce 
decizi să concluzionezi va determina dacă eşti sau nu fericit — şi eficient. 

Ce-ar fi dacă ai trăi intens fiecare clipă în parte, în loc să te arunci 
într-un viitor imaginar?! Ce-ar fi dacă ai rămâne aici?! Este chiar atât de 
rău aici?! Dar în prezent?! Este acest acum atât de rău?! Neavând niciun 
gând negativ despre viitor, nu mai există nicio problemă. Gândurile 
despre viitor sunt problema. 


O viaţă eroică pag. 38 


Mintea ta inventează un viitor negativ, care nu va veni niciodată. Nu 
ştii cum va fi viitorul, dar poţi fi sigur că nu va fi aşa cum şi-l imaginează 
mintea, pentru că ea nu ştie ce va fi. Ea nu ghiceşte într-un glob de 
cristal. Globul de cristal pe care mintea pretinde că îl are prezice doar 
scenarii de groază. Cine are nevoie de aşa ceva?! Ultimul lucru de care ai 
nevoie într-o perioadă de schimbări este să te sperii. Starea de frică este 
extrem de disfuncţională. Stresul nu te ajută să fii eficient. 

Schimbarea NU este periculoasă. Este normală şi obişnuită. Un 
lucru de care poţi fi întotdeauna sigur este că viaţa va lua întorsături 
surprinzătoare. Mai mult, schimbarea este adesea necesară pentru 
fericire. Unii dintre cei mai nefericiţi oameni sunt cei care au refuzat să 
se schimbe atunci când viaţa i-a îndemnat să o facă. Schimbarea face 
parte din viaţă, având scopul de a evolua şi a te modela. Ea îl transformă 
pe omul obişnuit într-un erou. 

Atunci când este nevoie de schimbare, eroul a învăţat să scotocească 
în sacul său cu resurse, în loc să caute spre fluxul de gânduri după 
răspunsuri sau îndrumare. Prima resursă necesară este o perspectivă 
pozitivă. Eroul ajunge numai la concluzii pozitive, sau nu va trage 
niciuna: 

Totul este în regulă. 

Chiar şi aceasta este o experiență potrivită. 

Poate că a venit timpul pentru o schimbare. 

Ar putea fi distractiv şi interesant. 

Ia să vedem ce se va mai întâmpla în continuare. 

Sunt sigur că se va rezolva. 

Să vedem ce mi-a rezervat universul acum. 

Acest lucru mă eliberează să fac altceva. 

Aceste gânduri contracarează orice gânduri negative pe care mintea 
le-ar putea debita şi împiedică eliberarea de substanţe chimice de stres, 
care ar putea să îl vlăguiască pe erou. Astfel de gânduri vin în sprijinul lui 
— şi sunt adevărate. 

Viaţa este o aventură pentru care fiecare om este echipat să-i facă 
faţă, mai ales cu ajutorul celorlalţi, care îi sunt daţi pentru a-i uşura 
drumul. Toți aveţi aceleaşi resurse interioare; toţi sunteţi în mod 
potenţial puternici, capabili şi înţelepţi; şi toţi primiţi ajutor de la alţii. 
Viaţa este astfel concepută încât să vă sprijine. 

Gândurile pozitive, precum cele pe care tocmai le-am menţionat, te 
ajută să rămâi prezent în clipa de faţă, care este modalitatea de a accesa 
puterile adevăratei tale naturi, inclusiv înţelepciunea. Momentele dificile 
sunt atunci când ai cea mai mare nevoie de aceste puteri şi când, pentru 
mulţi, ele sunt cel mai puţin accesibile, din cauza mesajelor de frică ale 
minţii. 

Dacă reuşeşti să te opui negativităţii fluxului de gânduri, vei avea 
acces la curajul de care ai nevoie pentru a depăşi orice schimbare sau 
dificultate. Curajul face parte din trusa de supravieţuire pe care ţi-a dat-o 
Dumnezeu. Curajul este intim legat de optimism şi nu poate coexista cu 
pesimismul. Iată de ce sunt atât de importante optimismul şi speranţa. 
Fără ele, nu există nici curaj, iar fără curaj, este deosebit de dificil să 
înfrunţi schimbarea şi să încerci lucruri noi. 

Fiinţele umane funcţionează pe bază de obişnuinţe şi, atunci când se 
confruntă cu unele schimbări necesare, se împotrivesc în mod natural. 
Curajul face posibil să încuviinţezi ceva nou, diferit şi necunoscut. Cu 
toate acestea, curajul nu înseamnă bravada de a întreprinde orice 
acţiune, aşa cum te-ar putea îndemna ego-ul să faci. Este vorba de 
curajul sănătos de a rămâne în necunoscut până când simţi îndemnul la 
acţiunea corectă şi apoi de a trece la fapte. 

Teama de schimbare nu este deloc un obstacol mărunt. Ego-ul se 
simte foarte bine cu familiarul şi inconfortabil cu necunoscutul. În faţa 
necunoscutului, ego-ul îşi imaginează automat tot ce este mai rău. Pentru 
el, pericolul pândeşte la fiecare colţ. Doar că nu este aşa. 

Schimbarea înseamnă că vor trebui trăite alte lucruri, dar viaţa este 
tot viaţă, iar lucrurile nu sunt chiar atât de diferite. Dacă ai mai avut un 
loc de muncă, înseamnă că alt loc de muncă nu este ceva chiar atât de 
diferit. Dacă ai mai fost singur (şi toată lumea a fost), atunci a fi din nou 
singur nu este ceva chiar atât de diferit. Schimbarea nu trebuie să te 
înfricoşeze. Nu se pune problema să te duci pe o altă planetă, ci doar să 
faci ceva diferit pe această planetă foarte familiară. 

Viaţa nu este înspăimântătoare, aşa cum presupune mintea, deşi, 
când crezi în minte, poţi să te cam sperii. Ego-ul nu bagă de seamă toate 
persoanele prietenoase, noile oportunităţi şi sprijinul de care te bucuri în 
viaţa de zi cu zi. Mai mult chiar, trece cu vederea resursele tale înnăscute, 
care te pot susţine în orice experienţă pe care ai putea-o avea. Eroul care 


O viaţă eroică pag. 40 


se deşteaptă în tine are menirea să descopere şi să dezvolte aceste 
resurse. Dar, pentru ca să poată face acest lucru, el trebuie să înţeleagă 
întâi că temerile şi versiunea minţii despre viaţă nu sunt adevărate, căci 
ele îl orbesc ca să nu poată vedea adevărul despre viaţă şi îi blochează 
accesul la calităţile de erou. 

Ţi se pare o afirmaţie scandaloasă — că viaţa nu este periculoasă? 
Există şi pericole în viaţă, dar oare asta face viaţa periculoasă? „Viaţa este 
periculoasă” este o poveste care nu spune tot adevărul. Unele momente 
sunt periculoase, dar multe altele nu sunt. Această poveste omite toate 
momentele obişnuite, precum şi momentele în care apar lucruri 
minunate: iubire, frumuseţe, oameni şi idei noi şi interesante, experienţe 
distractive, plăceri, victorii, mângâieri, odihnă, creativitate, inspiraţie, 
uimire, bucurie, pace şi străfulgerări despre adevărata ta natură. 

Problema cu poveştile negative de genul „viaţa este periculoasă” este 
că ele îţi pot răpi bucuria din momentele potenţial minunate sau te pot 
face să ratezi cu totul acele momente. Astfel de poveşti nici măcar nu te 
ajută să faci faţă oricărui pericol, din cauză că te menţin într-o stare de 
teamă, care este o stare mai puţin eficientă decât a fi complet prezent. 

În acest punct, s-ar putea să replicaţi că nu vă este frică de viaţă şi că 
nu credeţi că viaţa ar fi periculoasă, ceea ce poate că este adevărat. Însă 
această credinţă este înscrisă în genele tuturor. Face parte din natura 
voastră animală să vedeţi viaţa în acest fel. Toţi cei care au un ego simt, 
într-un grad sau altul, că viaţa este periculoasă. Indiferent dacă ai sau nu 
ai acest gând concret, este probabil să fii afectat în mod inconştient de 
această programare a fricii. 

Această programare poate fi contracarată cu afirmaţii pozitive care 
generează speranţă şi curaj. Toată lumea are nevoie de astfel de afirmaţii, 
mai ales în momentele dificile. Dacă ai exersat în mod regulat să rămâi 
pozitiv în momentele obişnuite, atunci vei fi mai bine echipat psihic când 
apar situaţii grele. Îţi va fi mult mai uşor să rămâi pozitiv în mijlocul 
dificultăţilor, dacă ai exersat mereu să fii pozitiv. 

Eroul rămâne încrezător. Eroul este hotărât să aibă gânduri pozitive, 
pur şi simplu, pentru că a văzut cât de distructive sunt gândurile negative 
şi câtă valoare au cele pozitive. Cu toate acestea, punerea în practică nu 
este atât de simplă, deoarece gândurile negative ale minţii, în special 
fricile sale, par foarte credibile. Aşa sunt ele menite să fie. Este o 

programare profundă şi inconştientă şi, prin urmare, greu de depăşit fără 
un efort conştient. 

Gândurile negative ale minţii nu sunt uşor de respins, pentru că sunt 
infuzate cu ceva care le face foarte convingătoare: senzaţia de tu. Par a fi 
gândurile tale. Le simţi ca pe un mesaj personal adresat ţie de cineva care 
ştie bine ce spune. 

De asemenea, gândurile negative par a fi adesea şi urgente. Dacă 
cineva s-ar repezi la tine şi ţi-ar şopti cu entuziasm ceva la ureche, nu-i 
aşa că ai asculta şi că ai da o oarecare greutate la cele aflate?! Exact aşa 
sunt şi gândurile tale negative. Par adevărate şi te simţi îndemnat să faci 
ceva legat de ele. Conţin mesajul subliminal: „Dacă nu crezi asta, vei avea 
probleme!”. 

Jumătate din victorie constă în a şti că senzaţia de importanţă şi 
urgenţă a acestor gânduri este indusă prin programare. Totuşi, trebuie să 
fii mereu conştient de gândurile tale negative şi să te străduieşti să nu le 
acorzi atenţie. Nu e de mirare că poate dura ani de zile, după ce ai înţeles 
acest adevăr în privinţa gândurilor tale, până vei înceta efectiv să le mai 
crezi şi până vei trăi mai mult în momentul prezent. 

Eroul nu devine erou peste noapte, aşa că, pentru a evolua mai 
departe, trebuie să-şi dezvolte răbdarea şi o permanentă dedicare faţă de 
adevăr. Aventura vieţii îi cultivă treptat eroului punctele forte. Aşadar, să 
vorbim despre răbdare. 

Una dintre capcanele de pe calea eroului este descurajarea — 
pierderea curajului şi a speranţei. Antidotul este răbdarea. Te descurajezi 
doar dacă crezi că ceva ar trebui să fie mai uşor decât este, să se simtă 
altfel sau să nu dureze atât de mult pe cât durează. Răbdarea se naşte din 
înţelepciunea de a pricepe că totul este aşa cum trebuie să fie şi durează 
atât cât e necesar. 

Ar putea oare acest moment să fie altfel decât este?! Ai putea fi tu 
altfel decât eşti în această clipă?! Nu. Eroul înţelege asta. Acest moment 
este aşa cum este. În această clipă, viaţa ta este ceea ce este şi nu poate fi 
altfel. Totuşi, în curând va fi diferită, căci tu continui să evoluezi şi viaţa 
continuă să curgă. Viaţa este în continuă mişcare, trecând mereu la 
următoarea etapă, evoluând mereu, uneori în moduri surprinzătoare. 

Totuşi, această evoluţie şi desfăşurare nu depinde în primul rând de 
tine, ci de Ceva mult mai mare decât tine. Joci şi tu un rol în curgerea 

vieţii, dar unul relativ mic. Eforturile tale nu sunt atât de decisive pe cât 
îți place să crezi. Ideea că tu singur îţi faci viaţa după cum vrei este o 
iluzie a ego-ului. Deşi, în cele din urmă, nu alegerile tale sunt cele care îţi 
guvernează viaţa, totuşi, ele determină cât de fericit vei fi. Fericirea ta 
depinde în întregime de ce anume decizi că merită atenţia ta. 

Răbdarea îţi permite să fii fericit chiar în mijlocul lamentărilor şi a 
nemulțumirii minţii că nu poate controla viața. Răbdarea vine din 
recunoaşterea faptului că faci parte dintr-un proiect şi o planificare pe 
scară mare, pe care nu o cunoşti, dar pe care trebuie să o accepţi. 
Răbdarea înseamnă să fii dispus a te supune voinţei Tatălui. Ea se 
bazează pe recunoaşterea umilă a faptului că nu ştii neapărat ce este cel 
mai bine pentru tine şi pentru ceilalţi şi că nu controlezi viaţa. 

Cei care au răbdare au înţelepciunea vieţii. Ei cunosc adevărul 
despre viaţă, de unde provin răbdarea şi acceptarea. Nerăbdarea, în 
schimb, este un indiciu al faptului că eşti ignorant sau te opui adevărului 
vieţii. Este un semn că eşti prins în viziunea egotică. Antidotul este să 
vezi adevărul: Viaţa este aşa cum este şi nu poate fi altfel decât aşa cum 
este acum. 

Înţelepciunea înseamnă, de asemenea, să ştii că lucrurile care ţi se 
întâmplă nu te definesc personal. Dacă viaţa nu-ţi merge aşa cum ţi-ai 
dori, asta nu înseamnă că eşti nepriceput sau că ai greşit cu ceva. Viaţa 
nu se aranjează ca să-ţi mulţumească ţie ego-ul. Nu are nicio legătură cu 
persoana ta dacă viaţa nu merge aşa cum vrei tu. 

Eroul ştie să nu ia lucrurile personal. Nu spune poveşti legate de 
propria persoană: „Niciodată nu obţin ceea ce vreau. Viaţa mea este prea 
grea. Dacă aş fi procedat altfel...”. Eroul înţelege că nu poate şti ce-i 
pregăteşte viaţa, dar are încredere că totul este spre bine. Ştie să se lase 
purtat de val şi să nu aibă regrete şi nici măcar aşteptări despre ce va 
veni. Această atitudine îi permite să fie complet prezent. 

Eroul are răbdare nu doar pentru că ştie adevărul despre viaţă, ci şi 
pentru că trăieşte în momentul prezent şi, prin urmare, este fericit. Când 
eşti deja fericit, atunci mai aştepţi ceva?! Nu mai aştepţi vreun moment 
viitor care să te facă fericit. Nu asta înseamnă nerăbdarea?! Eşti 
nerăbdător să sosească un viitor imaginar. Dar dacă eşti fericit acum — 
ceea ce se întâmplă când eşti complet prezent — atunci nu vei mai aştepta 
ca viitorul să te facă fericit. 

Ceea ce face ca momentul prezent să fie fericit este dragostea. Atunci 
când eşti complet prezent, dragostea şi recunoştinţa adevăratei tale 
naturi curg înspre orice trăieşti. Dacă te afli împreună cu alţi oameni şi 
eşti complet prezent la ei, atunci iubirea curge către ei. Dacă eşti singur, 
atunci iubirea curge către lucrurile şi vietăţile de faţă. Acest flux de iubire 
este natural şi nu poate fi inhibat decât de gânduri. Iubirea se iveşte 
spontan în fiecare clipă. Iar când simţi acest flux de iubire, eşti fericit şi 
împlinit. 

Cât de minunat este faptul că fluxul de iubire stă la dispoziţia ta, sau 
ar putea sta! Chiar dacă nu îl simţi, îl poţi invoca, optând să trimiţi iubire 
oamenilor şi lucrurilor din mediul tău. Ai puterea de a trimite iubire şi, 
prin urmare, puterea de a fi fericit! 

Acesta este darul Tatălui şi mesajul Tatălui pentru voi: Iubiţi! Este 
secretul vieţii. Spuneam mai devreme că cheia fericirii este să nu mai daţi 
atenţie şuvoiului de gânduri. Asta, pentru că, atunci când nu vă mai 
pierdeţi în gânduri despre propria persoană, aterizaţi în momentul 
prezent, iubirea curge în mod natural şi vă simţiţi fericiţi. 

Vă aflaţi aici pentru a învăţa să iubiţi, iar Tatăl vă răsplăteşte cu 
fericire când descoperiţi asta. Ce aventură minunată este această viaţă, să 
vi se dea misiunea de a găsi o comoară care vă va aduce fericirea veşnică! 
În această lume plină de tristeţe, este ascunsă o comoară, care se află în 
voi. Comoara este formată din toate calităţile frumoase ale adevăratei 
voastre naturi — punctele forte ale eroului — care au fost voalate de falsul 
sine. Călătoria eroului este această aventură a descoperirii de sine, iar 
calităţile sale preţioase sunt dezvoltate prin însăşi căutarea comorii. 

Capitolul 5 


Pilotarea printre dificultăţi 





„Pilotare” este cuvântul perfect pentru a descrie cum trece eroul prin 
dificultăţi, deoarece atunci când pilotezi o maşină, o barcă sau un alt 
vehicul, eşti atent în fiecare moment, la fiecare curbă şi viraj, unul după 
altul. Călătoreşti pe şosea sau pe apă, câte un kilometru sau o lovitură de 
vâslă la un moment dat. Eşti acolo, în clipa prezentă, fără trecut sau 
viitor, luând totul aşa cum vine. Locul de unde ai plecat a dispărut din 
peisaj şi nu ştii cum va fi drumul care te aşteaptă sau destinaţia. Singurul 
lucru real este ceea ce trăieşti în clipa de acum. 

Fiinţele umane sunt construite pentru a face ceva foarte interesant. 
Ele poartă cu sine o imagine mentală a trecutului şi a viitorului în 
mijlocul experienţei prezente. Oamenii creează poveşti în mintea lor 
folosind trecutul şi viitorul imaginare şi chiar plăsmuiri despre prezent, 
numind acest lucru „realitate”. Ei cred că această realitate imaginară sau 
iluzorie ar fi realitatea. Aceasta este harta incorectă care îi bagă pe 
oameni în necazuri, în suferinţe. 

Harta reală este ceea ce se întâmplă acum... şi acum... şi acum... 
Fiecare pas al călătoriei este chiar harta. Fiecare pas dezvăluie sau indică 
următorul pas. Ca un cercetaş în pădure, eroul trebuie să se ia după 
urmele şi semnele pe care le întâlneşte şi care îi indică drumul. Doar aşa 
îi este dezvăluită calea. Eroul trebuie să rămână vigilent şi atent la 
indiciile pe care i le oferă momentul prezent, căci altfel se va pierde. 

Mintea poate crede că ştie pe unde să meargă, dar nu poate şti 
niciodată cu adevărat acest lucru, aşa cum n-o poate şti nici mintea 
cercetaşului. Nu este treaba minţii să ştie astfel de lucruri. Cum ar 
putea?! Mintea este, în esenţă, un computer care procesează informaţii. 
Cum să trăieşti, cum să fii fericit şi cum să-ţi împlineşti destinul unic nu 
sunt lucruri pe care mintea-computer le poate cunoaşte. Ea îţi poate 
spune câţi kilometri mai sunt de parcurs în călătorie, dar nu îţi poate 
spune cum să fii eroul vieţii tale. 

Dar este în regulă, pentru că vi s-a dat altceva pentru a vă arăta 
calea. Tatăl vă oferă nu numai calităţile eroului, ci şi un mijloc de a vă 
ghida şi de a comunica cu voi. Sunteţi cu adevărat iubiţi şi vegheaţi în 

această aventură. Pentru a nu vă rătăci, v-a fost dat un sistem de ghidare 
foarte simplu care spune „da” sau „nu” la diverse posibilităţi. 

Această îndrumare de tip „da/nu” este ca jocul „cald şi rece” pe care 
îl jucaţi în copilărie, în care un jucător este îndrumat de alţii care-i strigă: 
„Rece... cald... cald... fierbinte!” Vă puteţi da seama dacă acţiunea este pe 
direcţia corectă sau pe alături, pur şi simplu, observând cum vă simţiţi 
din punct de vedere energetic atunci când vă gândiţi la o posibilitate. O 
senzaţie de încordare sau contracție înseamnă „nu”, în timp ce un 
sentiment de expansiune, bucurie, entuziasm înseamnă „da”. 

Acesta este un sistem de ghidare cât se poate de simplu, dar trebuie 
să îl folosiţi. La fel cum GPS-ul nu vă va conduce acolo unde vreţi să 
mergeţi dacă nu-l folosiţi, tot aşa, dacă nu consultaţi sau nu aveţi 
încredere în acest GPS înnăscut, el nu vă poate duce în locul care vă este 
menit. 

Acest sistem simplu de ghidare cu da/nu este adesea bruiat de 
minte, care are întotdeauna gata un plan cu ce să faci, când şi cum. Însă 
planul minţii se bazează pe condiţionări şi pe informaţii stocate, nu pe 
realitate, aşa cum se bazează sistemul de ghidare internă care ţi-a fost 
dat. Ideile şi informaţiile sunt bune şi utile uneori; doar că nu sunt 
suficiente pentru a te călăuzi în viaţă. 

Informaţia stocată în computerul-minte este ca şi cum ai avea o 
jumătate de hartă, care nu este prea bună, şi totuşi pare o hartă. Dacă 
insişti să foloseşti o hartă parţială a realităţii, nu vei ajunge decât până la 
un punct. Indicaţiile din fluxul de gânduri sunt cam aşa: Te duc undeva, 
dar nu neapărat acolo unde vrei să ajungi cu adevărat. Şuvoiul de gânduri 
te conduce doar acolo unde vrea ego-ul sau condiţionările tale. 

Problema este că oamenii presupun că fluxul de gânduri ar fi ceva 
mai înţelept. Dacă oamenii şi-ar da seama că există un alt sistem de 
ghidare mai demn de încredere, şi-ar folosi mintea doar pentru ceea ce 
este ea menită să facă — să ofere informaţii şi analize pe parcurs — şi ar 
lăsa „parcursul” pe seama a ceva mai înţelept: Inima, care este sediul 
Sinelui divin în corp. 

Mulţi au denumit acest sistem înnăscut de ghidare drept Inimă, 
deoarece expansiunea şi contracția de tip „da/nu” se simte de obicei în 
zona pieptului. Acesta ar fi un indiciu pentru a diferenţia ghidarea ego- 

ului de cea a Inimii: Îndrumarea se simte în părţi foarte diferite ale 
corpului. 

Dacă îndrumarea apare sub forma unui gând, atunci probabil că 
provine de la ego; dacă apare ca o expansiune sau o contracție energetică 
sau un download masiv de cunoştinţe, atunci provine de la adevăratul 
sistem de ghidare. Pentru majoritatea oamenilor, distincţia este destul de 
clară, dar adesea mintea lor sau mintea altora îi convinge să nu se 
încreadă în adevăratul lor sistem de ghidare. Minţile au felul lor de a 
părea foarte convingătoare. 

Atunci când lucrurile merg prost, din cauza îndrumării ego-ului, 
oamenii dau adesea vina pe Dumnezeu, deşi Tatăl avusese un plan mai 
bun în minte pentru ei. Asta nu înseamnă că nu există dificultăţi chiar şi 
atunci când urmaţi adevăratul sistem de ghidare, dar acele provocări vor 
fi concepute special pentru evoluţia voastră, nu numai pentru a vă 
readuce pe drumul cel bun. Atunci când mergeţi pe o cale greşită, viaţa vă 
ridică obstacole pentru a vă face să schimbaţi cursul. 

Aceste blocaje pot fi destul de dureroase — şi aşa trebuie să fie — 
pentru că ele îţi comunică: „Ceea ce crezi că vrei sau ceea ce crezi că ar 
trebui să faci nu este ceea ce ai nevoie. Urmează-ţi Inima!”. Suferinţa este 
menită să te îndrepte într-o altă direcţie şi să te facă să te întrebi: „Ce 
vreau cu adevărat?”. Este menită să te facă să-ţi urmezi bucuria, nu 
gândurile. 

Singurele care te împiedică să-ţi urmezi sentimentul de bucurie sunt 
ideile şi fricile tale şi ale altora. Şi totuşi, ce sunt ideile şi temerile? Ele 
sunt o hartă greşită a realităţii — o hartă a unei realităţi imaginare. 
Adesea, oamenii sunt foarte siguri că ştiu ce trebuie făcut şi cum va ieşi, 
dar nu ştiu. Nimeni nu ştie. Toată lumea conduce orbeşte prin viaţă. 
Nimeni nu ştie nimic, până în momentul când va afla concret. A pretinde 
că ştii înseamnă să te încrezi total într-o hartă cu hibe. 

Eroul este dispus să conducă orbeşte, fără altă hartă decât realitatea: 
momentul prezent. Semnul după care se ghidează eroul este bucuria, pe 
care o interpretează ca un „da” pentru a acţiona într-un anumit fel în 
moment prezent. „Ce mă simt îndemnat să fac acum? Şi acum? Dar 
acum?” Poate că sună extrem de nepractic pentru minte, dar nu este 
deloc aşa. Urmarea instrucţiunilor minţii moment cu moment, aşa cum 
fac majoritatea oamenilor, nu este mai eficientă: „Fă asta acum, apoi fă 

aia, apoi ar trebui să faci aia”, îţi comandă vocea din cap. De unde scoate 
vocea instrucţiunile alea? Le deduce pe baza programării. 

Eroul face ceea ce se cade de făcut pe moment, în mod natural şi 
fluid. Atunci când apare o dificultate, eroul face în continuare ceea ce se 
cade de făcut atunci. Momentele dificile nu sunt abordate în alt mod 
decât cele uşoare. Ambele necesită acelaşi calm şi aceeaşi acţiune directă 
şi raţională necesară în acel moment. 

Atunci când trăieşti în acest mod, dificultăţile nu mai sunt chiar atât 
de dificile. Ceea ce face ca o situaţie să fie mai dificilă decât ar trebui sunt 
temerile şi ideile despre ceea ce bănuieşti că-ţi va aduce acea dificultate: 
„Nu voi mai găsi niciodată dragostea”. „Voi rămâne fără casă”. „Voi 
muri”. „Nu mă voi descurca”. „Nu voi fi fericit”. Eroul nu cade pradă unor 
astfel de poveşti despre ce s-ar putea întâmpla. Acestea sunt nişte 
închipuiri şi nu fac decât să irosească şi să împrăştie energia omului, 
tocmai atunci când energia şi concentrarea sunt cele mai necesare. 

Eroul are disciplina şi puterea interioară de a se abţine de la astfel de 
poveşti negative. El ştie că gândurile negative nu sunt niciodată utile. În 
vremuri dificile, este esenţială alungarea gândurilor negative. În astfel de 
momente, mulţi descoperă cât este de important să rămână pozitivi şi se 
antrenează să fie pozitivi, deoarece îşi dau seama că, altfel, ar însemna să 
scufunde nava. Pentru a rămâne pe linia de plutire în vremuri grele este 
nevoie de baliza speranţei. 

Speranţa dă curaj şi face posibilă supraviețuirea. Dacă îţi pierzi 
speranţa, îţi pierzi curajul şi capacitatea de a face faţă: Devii des-curajat. 
Descurajarea durează doar atâta timp cât crezi într-un gând negativ, pe 
când ce curajul, fiind o calitate a adevăratei tale naturi, este veşnic. De 
îndată ce abandonezi un gând descurajator, curajul tău înnăscut 
străluceşte. Ce dar minunat este curajul! Nu trebuie să-l dezvolţi, ci apare 
în mod natural atunci când încetezi să mai crezi în gândurile tale. 

Speranţa este un alt cadou de la Tatăl. Omul e făcut să aibă speranţă, 
chiar şi în cele mai cumplite situaţii. Expresia „Speranţa izvorăşte veşnic” 
exprimă acest adevăr. În tine există un izvor de speranţă — şi de iubire, şi 
de pace, şi de bucurie. Speranţa se iveşte în momentele dificile pentru a 
te sprijini şi pentru a contracara descurajarea, disperarea şi lipsa de 
speranţă a ego-ului atunci când se simte neputincios. 

Atunci când ego-ul nu obţine ceea ce doreşte sau când pierzi ceva 
sau pe cineva drag, ego-ul se prăbuşeşte în disperare şi în alte emoţii 
negative. Se simte neputincios şi învins. Dar aceste emoţii, oricât de reale 
ar părea, nu reprezintă niciodată adevărul. Ele sunt harta falsă. Ele îţi 
spun minciuni de genul: „Nu vei mai fi niciodată fericit. Este prea mult 
pentru a-i face faţă. Viaţa ta s-a terminat. Nimic nu va mai fi bine 
vreodată”. 

Frumuseţea acestei vieţi care ţi-a fost dată este că niciuna dintre 
emoţiile tale negative nu spune adevărul, în timp ce cele pozitive — 
speranţa, pacea, bucuria şi iubirea — o fac. Eşti menit să descoperi acest 
adevăr despre viaţă. Emoţiile negative sunt un miraj creat de minte. 

Speranţa este adevărată, pentru că lucrurile se schimbă mereu şi se 
transformă în ceva nou. Cu fiecare moarte sau pierdere apar multe noi 
începuturi, noi naşteri. Viaţa produce neobosit viaţă. Nu se poate abtine. 
Iar calităţile eroului — inclusiv fericirea, iubirea şi pacea -— sunt 
întotdeauna disponibile, indiferent de circumstanţe. Eşti întotdeauna 
suficient de puternic pentru a face faţă la orice se întâmplă în viaţă. 
Trebuie doar să devii conştient de acest lucru. 

Nu numai că lucrurile se preschimbă în mod natural în ceva nou, dar 
poate că ai şi devenit o fiinţă umană mai bună, pentru că ai trecut prin 
focul încercărilor. Cu siguranţă că ai devenit mai puternic, mai pozitiv şi 
mai capabil să faci faţă oricăror dificultăţi viitoare. Provocările te 
transformă în eroul care eşti menit să devii şi care este menirea fiecărui 
om. 

Eşti menit să ieşi din dificultăţi având mai multă înţelepciune, 
răbdare, compasiune, rezistenţă, forţă interioară şi o capacitate mai mare 
de a te abţine de la emoţii şi poveşti negative. Dacă nu înveţi aceste 
lucruri, vei continua să suferi chiar şi după ce situaţia dificilă s-a încheiat. 
Amărăciunea, resentimentele, tristeţea şi alte emoţii neplăcute rămase 
vor deveni următoarea ta provocare, până când le vei depăşi. Dacă nu 
stăpâneşti aceste emoţii, te vor stăpâni ele pe tine şi nu prea vei avea 
linişte şi fericire. Dacă nu transformi lămâile în limonadă, vei rămâne 
doar cu lămâile, blocat într-o dificultate pe care ţi-ai creat-o singur. 

Atunci când treci printr-o criză, negativismul este un răsfăţ pe care 
nu ţi-l poţi permite; nu este loc pentru poveşti negative, 
autocompătimire, disperare, teamă, vinovăţie, regret, resentimente, 

răzbunare sau furie. Trebuie să găseşti o altă modalitate de a-i face faţă 
decât să te complaci în acestea, pentru că te vor dobori. Oamenii care au 
ieşit cu succes din situaţii extreme au reuşit prin faptul că nu s-au 
complăcut în negativitate mentală şi emoţională. De asemenea, au 
învăţat să se concentreze pe fiecare moment în parte şi să fie atenţi la ce 
se află imediat în faţa lor, nu mai departe pe drum. 

Focalizarea atenţiei este esenţială, deoarece ea este ca un reflector: 
Acolo unde o îndrepţi, aceea devine experienţa ta, realitatea ta. Dacă o 
îndrepţi spre ceva ireal, cum ar fi temerile ego-ului, emoţiile negative sau 
opiniile de genul „ar fi putut” şi „ar fi trebuit”, atunci lumea ego-ului va 
deveni şi realitatea ta. Fricile, celelalte emoţii negative şi credinţele 
greşite vor părea reale. Dar dacă eşti atent la ceea ce este chiar real, aici şi 
acum, şi nu la orice gânduri inutile, vei căpăta acces la toate resursele de 
care ai nevoie pentru a face faţă acestui moment — şi numai de asta vei 
avea nevoie vreodată. 

Încercarea de a face faţă unor momente viitoare imaginare sau de a 
schimba momentele care s-au petrecut deja este total inutilă şi o risipă de 
energie. Mai important, dacă te concentrezi pe trecut sau pe viitor, nu vei 
avea acces la calităţile eroului, care sunt disponibile doar aici şi acum. 
Din acest motiv, a rămâne complet prezent este cheia pentru a trece peste 
orice dificultate, ca şi pentru a fi fericit. 

Poţi trece peste orice dacă te ocupi de fiecare moment când îi vine 
rândul. De exemplu, dacă trebuie să te operezi, te trezeşti în acea 
dimineaţă şi te pregăteşti. Cât de dificil este să faci un duş şi să te 
îmbraci?! Cât de dificil este să conduci maşina până la spital?! Cât de 
dificil este să aştepţi în sala de aşteptare?! Cât de dificil este să fii cărat în 
sala de operaţie pe un scaun cu rotile?! Cât de dificil este să fii 
anesteziat?! Cât de dificil este să te trezeşti în patul de spital după aceea?! 
Înţelegi ce vreau să zic. Oricare dintre aceste momente poate deveni 
dificil numai dacă fricile şi grijile tale îl face să fie aşa. 

Un moment după altul clădeşte întreaga realitate: o bucăţică de 
timp, care dispare într-o clipă şi este înlocuită de o altă bucăţică de timp. 
Tot ce trebuie să faci este doar să treci prin acea porţiune de timp. Cele 
mai multe porţiuni sunt obişnuite şi este evident ce ai de făcut. Doar 
relativ puţine momente sunt intense sau critice, dar chiar şi acelea se 

transformă rapid în altceva. Chiar şi în cazul acestora, este adesea 
evident ce trebuie făcut. 

Mintea face viaţa complicată şi neplăcută prin teamă, îndoială şi 
preocupare chinuitoare privind orice posibilitate şi opţiune, deşi 
majoritatea momentelor pot fi gestionate destul de uşor, fără prea multă 
gândire. Oamenii cred că trebuie să ştie dinainte ce vor trebui să facă în 
viitorul imaginar. Dar eroul lasă viitorul să aibă grijă de el însuşi, pentru 
că ştie că viitorul nu va veni niciodată. În realitate, tot ceea ce există 
întotdeauna este doar clipa prezentă, care trece natural şi grațios în 
următoarea, cu sau fără gândurile neîncetate ale minţii. 

Mintea crede că trebuie să aibă grijă de fiecare moment, căci altfel 
viaţa nu va duce nicăieri sau se va destrăma, dar exact contrariul este 
adevărat: cu cât mintea se implică mai mult în încercarea de a gestiona 
viaţa, cu atât viaţa devine mai complicată şi mai stresantă. Nu intelectul 
este problema, ci, mai degrabă, acel aspect mental care a fost cooptat de 
ego: vocea din capul tău. Este vocea îndoielii de sine, a isteriei, a fricii, a 
furiei, a judecății şi a blamării. Cum ar putea aceasta să-ţi gestioneze bine 
viaţa?! 

Poveştile pe care oamenii şi le spun despre ceea ce trăiesc fac viaţa 
mai dificilă decât ar trebui să fie. Atunci când oamenii narează că 
experienţa lor ar fi teribilă, acea poveste se transformă într-o senzaţie. 
Cuvintele sunt puternice, pentru că ele îţi determină experienţa 
interioară, iar experienţa interioară devine realitatea ta. Atenţia la 
poveste creează emoţii, care colorează experienţa interioară, iar acea 
experienţă interioară umbreşte realitatea — realitatea concretă a 
momentului prezent. Te pierzi într-o lume interioară ireală şi pierzi 
contactul cu ceea ce este real, aflat chiar în faţa ta. 

Oamenii trăiesc într-o lume interioară creată de ei înşişi, de 
povestioarele lor. Această lume interioară este lumea ego-ului şi este 
întreţinută de şuvoiul de gânduri. Când încetezi să mai crezi în acest flux 
de gânduri, cobori la realitate şi ai o experienţă foarte diferită. 

În realitate, nu există decât acest moment şi nimic altceva. Asta vede 
şi simte omul iluminat. Este experienţa veşnicului acum, a vieţii celei mai 
adevărate cu putinţă. În orice moment, el poate avea ceva de făcut sau de 
spus, însă nu vede nicio problemă, pentru că nu născoceşte nicio poveste. 
Nu există nici dualitatea bine/rău, pentru că toate dualităţile sunt 

maşinaţiuni ale minţii. Fără astfel de dualităţi, dorinţele dispar şi, odată 
cu ele, şi frica. În momentul de faţă, nu există decât ceea ce este, iar eroul 
consideră că este bine aşa. Totul este bun — totul este Dumnezeu. Ce rost 
ar avea să priveşti altfel lucrurile?! De ce ai alege să suferi când vezi clar 
că nu trebuie să suferi?! Odată ce ai învăţat secretul fericirii, nu te mai 
întorci la nefericire, decât dacă te-a răpit temporar şuvoiul de gânduri. Îţi 
este dat să trăieşti clipa şi să părăseşti falsa realitate. Eşti sortit să fii 
fericit. 

Recunoştinţa este unul dintre cele mai puternice instrumente pe 
care le are la dispoziţie eroul în curs de trezire. Ea este calea de ieşire din 
descurajare, disperare şi orice altă emoție dificilă. Eroul învaţă să simtă 
pe tot parcursul zilei recunoştinţă pentru micile lucruri minunate din 
viaţă, care sunt nişte daruri adevărate, dar pe care ego-ul le ia de-a gata şi 
crede că i se cuvin. 

Soarele străluceşte! Recunoştinţă profundă. Încă o zi pe această 
planetă uimitoare!  Recunoştinţă profundă. Cântecul păsărilor! 
Recunoştinţă profundă. Încă o zi alături de câinele iubit! Recunoştinţă 
profundă. O noapte de somn bun! Recunoştinţă profundă. Capacitatea de 
a merge, de a vorbi şi de a face diverse lucruri! Recunoştință profundă. 
Întâlnirea cu un prieten bun! Recunoştinţă profundă. Abilitatea unei 
muşte de a se agăța de tavan! Abilitatea păsării de a zbura! Puterea 
cerului de a oferi ploaie! Uimire şi iar uimire! Acestea şi nenumărate alte 
lucruri sunt motive de recunoştinţă continuă. Aceasta este viaţa — aceste 
lucruri simple. Viaţa este plină de minuni, doar pentru tine, pentru 
plăcerea ta. Aceasta şi fiecare clipă este plină de minuni — şi completă. 

Recunoştinţa îţi deschide Inima şi capeţi acces la toate celelalte 
calităţi ale adevăratei tale naturi. Sentimentul de recunoştinţă este un 
sentiment de fericire, de iubire şi de pace. Faptul că poţi crea aceste 
sentimente pozitive doar prin observarea sau numirea lucrurilor pentru 
care eşti recunoscător face din practica recunoştinţei un instrument 
foarte la îndemână şi puternic pentru transformarea lăuntrică. 

Ai nevoie doar de puţin timp pentru a observa sau a numi lucruri 
pentru care eşti recunoscător. Practicând zilnic, poate deveni modul tău 
de existenţă. În loc să fii atent la şuvoiul de gânduri, încerci să observi şi 
să numeşti pe parcursul zilei lucrurile pentru care eşti recunoscător, iar 

acest obicei îţi va schimba viaţa. O reţetă formidabilă a fericirii este să 
înlocuieşti gândurile despre tine însuţi cu recunoştinţa. 

Indiferent de tipul de dificultate cu care te confrunţi, recunoştinţa şi 
întrezărirea Realităţii mai vaste în care apare acea dificultate te vor ajuta 
să-i faci faţă. Orice moment conţine şi altceva decât posibila neplăcere şi 
întotdeauna conţine multe aspecte pentru care poţi fii recunoscător. 
Chiar şi atunci când ţi se pare că viaţa ţi se duce de râpă, totuşi, soarele 
încă străluceşte, păsările încă ciripesc, încă ai capacitatea de a iubi, 
oamenii încă sunt binevoitori, iar frumuseţea încă este peste tot. Aceeaşi 
lume minunată încă există şi este gata să te susţină. 

Dacă ai o durere fizică, observă ce mai există în afară de durere şi de 
gândurile şi emoţiile tale legate de ea. Ce altceva mai există aici pentru 
care poţi fi recunoscător? Dacă te confrunţi cu tristeţe, furie, durere sau 
orice altă emoție neplăcută, observă ce altceva mai există pentru care poţi 
fi recunoscător. Dacă eşti prins în amintiri din trecut sau în frici legate de 
viitor, observă pentru ce poţi fi recunoscător acum. Ce mai există aici, în 
afară de povestea despre greutăţile tale? Ce vezi, ce auzi, ce simţi şi ce 
intuieşti? Remarcă experienţa subtilă pe care o are Sinele tău divin 
bucurându-se de viaţă aşa cum este ea. 

Poţi fi întotdeauna recunoscător că ceea ce suporţi nu este mai dificil 
— că durerea de cap nu este mai rea, că ţi-ai rupt doar un picior, că eşti 
tânăr cum vei fi întotdeauna, că ai ceea ce încă ai. Recunoştinţa este 
practica de a vedea jumătatea plină a paharului în loc de jumătatea goală. 
Este o chestiune de a recunoaşte ceea ce există deja în loc să te 
concentrezi pe ceea ce nu există. Ceea ce este aici este real; ceea ce nu 
este aici nu este real. Observă, aşadar: Ce resurse ai la dispoziţie? Ce 
sprijin poţi primi? Ce dragoste este aici? Ce frumuseţe este aici? Ce pace 
este aici? 

Ai putea fi recunoscător chiar şi pentru dificultatea în sine, pentru că 
are şi ea darurile ei. De fapt, cele mai mari daruri se nasc din cele mai 
mari provocări, şi nu altfel. În această lume, evoluezi doar trecând prin 
încercări, şi trebuie să accepţi asta, căci altfel vei suferi mai mult decât ar 
fi nevoie. Nimeni nu scapă de necazuri. Eroul ştie asta şi nu le ia la modul 
personal. Se întâmplă tuturor şi chiar sunt binevenite. 

Eroul îşi pune problema aşa: „Cum ar putea acest necaz să-mi 
servească la evoluţie?”. S-ar putea să nu aibă un răspuns imediat, dar 

întrebarea recadrează experienţa, transformând aşa-zisul blestem într-o 
binecuvântare. Dacă Dumnezeu este bun şi viaţa este guvernată de 
bunătate, atunci chiar şi situaţiile dificile trebuie să aibă utilitatea lor. Şi 
aşa şi este. 

Cine a trăit suficient de mult, îşi dă seama de puterea 
transformatoare a necazurilor: 

Boala te face să apreciezi faptul că eşti sănătos. 

Pierderea cuiva drag îţi dezvăluie ce iubire puternică ai pentru 
acea persoană şi puterea iubirii, în general, precum şi veşnicia acestei 
iubiri. 

A avea puţin îți revelează că fericirea nu depinde de a avea, ci de a 
fi. 

Pierderea unor posesiuni pune în lumină ceea ce posezi, dar care 
nu-ți poate fi luat. 

Îmbătrânirea te smereşte, îti înmoaie inima şi te învaţă adevărata 
frumusețe. 

Făcând greşeli, devii înţelept. 

Moartea îți demonstrează că nu eşti corpul tău. 

Mai mult, toate aceste necazuri îți sporesc compasiunea. Viaţa este 
atât de bună, încât îţi oferă chiar şi daruri simultan cu greutăţile. 

Cea mai mare resursă a ta este Ceva de care s-ar putea să nici nu fii 
conştient. Este Cel ce este conştient de tot ceea ce îţi trece ţie prin 
conştiinţă. Cine sau ce este conştient de un gând? Cine sau ce este 
conştient de o emoție? Este un mare mister, nu-i aşa? Ceea ce eşti cu 
adevărat este însăşi Conştienţa, care priveşte prin ochii tăi şi îţi trăieşte 
viaţa. O cunoşti bine. A fost cu tine toată viaţa şi, fără ea, orice experienţă 
ar fi imposibilă. Tu însuţi ai fi imposibil. Este atât de aproape de tine, 
încât o treci uşor cu vederea. Asemenea unui peşte care nu-şi dă seama că 
trăieşte în apă, tu nu-L observi pe adevăratul Tu. Rămâne în fundal, ca 
observator tăcut şi ca Cel ce trăieşte tot ceea ce faci. 

Trăind în aici şi acum, poţi descoperi ce erou eşti de fapt. Acea fiinţă 
conştientă şi spațioasă care priveşte prin ochii tăi este întotdeauna în 
perfectă serenitate şi pace. Din acel spaţiu curge iubirea, compasiunea, 
recunoştinţa şi acceptarea. Spaţiul misterios care eşti Tu are nişte calităţi, 
care sunt cele ale eroului. 


O viaţă eroică pag. 54 


Până la urmă, se pare că eroul nu este chiar atât de palpabil. Nu este 
un el sau o ea, tânăr sau bătrân, gras sau slab, burlac sau căsătorit. 
Pentru a fi vizibil, eroul trebuie să poarte un costum, dar el nu este 
costumul, aşa cum nici actorul nu este personajul care se pretinde a fi. 
Adevăratul Tu este cel ce animă personajul pe care îl interpretezi. Şi nu 
are nicio formă. 

Ceea ce este încă şi mai miraculos este faptul că acest erou este 
acelaşi în interiorul fiecărei fiinţe umane! Tu eşti acest erou, iar toţi 
ceilalţi sunt şi ei. Aceeaşi esenţă animă fiecare costum, trăieşte fiecare 
viaţă. Acest mare adevăr mistic nu este, de fapt, prea ascuns, iar la 
sfârşitul şederii eroului pe Pământ, nu îi mai este deloc ascuns. Din acest 
motiv, eroul este apt să fie fericit şi lipsit de griji chiar şi când e supus la 
presiuni, deoarece adevărul Vieţii este excelent, într-adevăr. Nici că se 
poate mai bine. Viaţa omului este o sărbătoare a Vieţii — sau ar putea fi. 

Capitolul 6 


Stăpânirea emoţiilor negative 





Eroul caută să îşi stăpânească emoţiile, pentru că ştie că emoţiile 
necontrolate îi distrug, şansele la fericire. Emoţiile negative şi bucuria 
sunt incompatibile. Poţi avea fie emoţii negative, fie bucurie, dar nu şi 
ambele. 

De cele mai multe ori şi la majoritatea oamenilor, nu pare să existe 
vreo alegere: pur şi simplu, simt ceva şi reacţionează. Nu se pot abţine. 
Dar eroul ştie unde pot duce reacţiile necontrolate şi învaţă să se abţină. 
Eroul nu lasă emoţiile negative să preia controlul şi să-i strice starea 
interioară sau relaţiile. 

Exprimarea emoţiilor în moduri dăunătoare sau chiar găzduirea lor 
este o greşeală, dar una de înţeles din punct de vedere uman. Fiinţele 
umane au fost create pentru a avea emoţii şi, din păcate, nu au venit şi cu 
instrucţiuni de folosire sau cu vreun întrerupător de oprire a lor. Aşa că 
oamenii nu au de ales, decât să înveţe despre emoţii prin încercări şi 
erori. Emoţiile sunt una dintre cele mai mari provocări ale existenţei 
umane şi, de asemenea, un aspect esenţial al experienţelor omeneşti. 

Diferenţa dintre erou şi mulţi alţii este că eroul învaţă din greşelile 
sale. Nu continuă să facă aceleaşi lucruri care nu funcţionează doar 
pentru că aşa are el chef sau pentru că nu cunoaşte altă cale. Eroul îşi 
asumă răspunderea pentru starea sa interioară şi pentru acţiunile sale şi 
îşi adaptează comportamentul în consecinţă. Poate că acest lucru vi se 
pare evident, dar puteţi găsi nenumărate exemple de oameni care îşi fac 
rău lor înşile şi altora în mod repetat şi nu-şi schimbă comportamentul. 
Este ca şi cum te-ai repezi într-un perete din nou şi din nou, fără să 
pricepi că ai putea să te opreşti. 

Problema poate fi cauzată, în parte, de faptul că oamenii nu pricep 
că se pot opri, sau cred că nu pot. Ei se simt fără control şi la mila 
emoţiilor lor. Ei înţeleg atât de puţin despre emoţii, încât nici măcar nu 
îşi dau seama că emoţiile pot fi controlate. Primul pas în stăpânirea de 
sine constă în a crede că emoţiile pot fi stăpânite. 

Un alt motiv pentru care oamenii continuă să se rănească pe ei înşişi 
şi pe alţii din punct de vedere emoţional este că nu vor să se oprească. 

Acest lucru pare absurd, dar, din păcate, este adevărat. Ego-ul din ei nu 
vrea să se oprească, chiar dacă bunătatea din ei ar vrea. 

Atunci când ego-ul deţine controlul, face nişte lucruri îngrozitoare. 
Ego-ului îi place să producă durere, dacă crede că asta îl va avantaja sau 
că ar fi nevoie să se răzbune sau că îi va conferi putere sau altceva ce-şi 
doreşte. Ego-ul se simte îndreptăţit să aibă emoţii negative; în fond, el îşi 
creează justificări prin poveştile pe care şi le spune. Ca urmare, el 
consideră că emoţiile şi acţiunile sale justifică necazurile pe care le 
creează. Deoarece ego-ul se simte îndreptăţit să aibă emoţii, simte un fel 
de plăcere morală să se manifeste îngrozitor. De asemenea, nici nu 
întrevede vreo altă opţiune. 

Ceea ce ego-ul trece cu vederea este preţul care trebuie plătit, nu 
numai în karmă negativă şi ostilitate din partea celorlalţi, ci şi pe plan 
intern — relativ la stima de sine. Cu fiecare emoție negativă pe care ego-ul 
o nutreşte în interior sau pe care o exprimă agresiv, el se afundă tot mai 
mult într-o prăpastie de ură, dispreţ de sine şi nevrednicie. Când cineva 
se comportă urât, este oare de mirare că nu se simte bine în pielea lui?! 
Asta-i la mintea cocoşului, cum se spune — şi o mică ironie, fiindcă cel 
prins în această situaţie acţionează fără partea raţională a creierului. 
Pentru mintea raţională, acest cerc vicios este limpede: ura duce la 
dispreţ de sine, care duce la şi mai multă ură şi la şi mai mult dispreţ de 
sine. Dar pentru iraţionalul ego, comportamentul dur este, pur şi simplu, 
normal, un mod de a fi acceptabil şi incontestabil. Oamenii, în ego-ul lor, 
nu-şi pot imagina că ar putea fi altfel şi mulţi nici nu vor. O lume condusă 
de ego-ul oamenilor este un loc destul de urât. 

Schimbarea pe care doriţi să o vedeţi în lume trebuie să înceapă cu 
voi înşivă. Este o treabă de interior, pe care eroul şi-o asumă de 
bunăvoie, pentru că-i recunoaşte importanţa. Aşa că se hotărăşte ferm 
să-şi stăpânească emoţiile. Odată ce ai înțeles că este posibilă această 
stăpânire, al doilea pas în realizarea acestei sarcini măreţe este 
angajamentul. 

Angajamentul presupune să fii vigilent cu starea ta emoţională clipă 
de clipă, căci altfel nu se vor schimba prea multe. Ego-ul este un adversar 
redutabil şi nu-şi va elibera strânsoarea dacă nu vei dovedi sârguinţă. 
Această dorință de a privi în interiorul tău, de a-ţi asuma 

responsabilitatea pentru emoţii şi de a-ţi mobiliza voinţa pentru a lua alte 
decizii decât cele de până acum vine odată cu maturitatea spirituală. 

Mulţi „lâncezesc” foarte mult timp, ştiind că au nevoie de mai multă 
stăpânire de sine, pe care şi-o doresc, dar nu sunt dispuşi să se dedice 
acestei misiuni clipă de clipă. După cum ştiţi, apare adesea o prăpastie 
destul de mare între a dori să te îmbunătăţeşti şi a face ceva în acest sens. 
Aşa că, oamenii rămân adesea blocaţi în emoţii negative, simțindu-se 
victime ale propriilor emoţii şi, eventual, dând vina pe Dumnezeu pentru 
suferinţa lor, fără să accepte că viaţa înseamnă stăpânirea de sine şi fără 
să înţeleagă că li s-au oferit toate resursele de care au nevoie pentru a o 
realiza. 

Stăpânirea de sine începe prin a învăţa să vă observați gândurile. 
Fără o practică a meditaţiei, aceasta este o realizare aproape imposibilă 
sau chinuitor de lentă. Nu am destule cuvinte ca să subliniez acest lucru. 
Meditând zilnic o oră sau mai mult, observarea gândurilor va deveni mult 
mai uşoară şi mai eficientă decât dacă veţi încerca asta doar pe parcursul 
zilei, dar şi asta face parte, de asemenea, din stăpânirea de sine. 

Aşadar, practicând atât meditaţia, cât şi atenţia vigilentă pe tot 
parcursul zilei, veţi începe să simţiţi o oarecare eliberare de suferinţa 
cauzată de gânduri şi emoţii. S-au scris deja multe cărţi despre meditaţie 
de către acest autor şi de alţii, aşa că vă voi trimite la ele, în special la 
„From Stress to Stillness” (De la stres la linişte), scrisă de autorul de faţă. 

Scopul meditaţiei este de a minimiza frecvenţa şi puterea gândurilor. 
Astfel, devine mult mai posibilă o oarecare distanţare de ele. Ceea ce 
vreau să spun prin distanţă este exact asta. Atunci când nu-ţi observi 
gândurile, este posibil să te identifici sau să te contopeşti cu ele. O 
practică regulată a meditaţiei produce o anumită distanţă între tine şi un 
gând, astfel încât gândul poate fi văzut ca ceva separat de tine. Acest tu 
capabil să observe un gând este chiar adevăratul Tu. Pe de altă parte, 
atunci când eşti contopit cu un gând, tu eşti gândul şi nu mai există 
niciun tu real în peisaj, ci doar un tu condiționat. 

Gândurile înseamnă condiţionare, aşa că, atunci când crezi în 
gândurile tale, devii sinele condiţionat şi pierzi contactul cu Sinele tău 
real. Ca urmare a distanţării faţă de gânduri, obţinută prin meditaţie, 
Sinele real revine în peisaj. Adevăratul Tu este cel care este conştient de 
gânduri şi de orice altceva. Ego-ul nu poate fi conştient de gânduri, 

deoarece el însuşi este, în esenţă, un gând. Ego-ul aparţine sinelui 
condiţionat şi nu are conştiinţă. 

Sinele condiţionat, inclusiv ego-ul, nu este, de fapt, niciun fel de 
sine, motiv pentru care este denumit şi sinele fals. Sinele adevărat este 
singurul sine real şi doar el îți trăieşte viaţa, dar tot Sinele adevărat 
permite identificarea cu sinele fals, deoarece asta înseamnă a trăi ca om. 

Pentru că adevăratul Tu este extrem de înţelept şi raţional, el poate 
vedea ce este adevărat sau fals în privinţa unui anumit gând, ceea ce nu 
poţi face atunci când eşti identificat cu acel gând. Atunci când eşti 
identificat, crezi gândul fără să te îndoieşti deloc. Ca urmare, te mişti prin 
viaţă în mod inconştient, fiind condus de condiţionări. Totuşi, odată ce te 
distanţezi faţă de gândurile tale, capeţi acces la raționalitatea şi 
înțelepciunea adevăratului tău Sine. 

Aceasta este înţelepciunea care îl ghidează pe erou. Îşi dă seama că, 
fără o oarecare distanţare faţă de gândurile sale, nu poate fi un astfel de 
erou. Devine erou numai cu ajutorul acestei distanţări. Meditaţia sprijină 
angajamentul de a-şi stăpâni emoţiile, deoarece creează distanţa 
necesară faţă de gânduri, care îi permite eroului în curs de trezire să nu 
fie învins chiar înainte de a începe. 

Fără o practică a meditaţiei, este foarte dificil să te trezeşti din 
identificarea cu mintea şi cu „realitatea sa virtuală”. Chiar dacă ai mai 
întâlnit şi alte învățături asemănătoare despre cât de înşelător şi inutil 
este fluxul de gânduri, vei avea, fără îndoială, dificultăţi în aplicarea 
practică a acestei înțelegeri, dacă nu te-ai detaşat de gânduri prin 
meditaţie. 

Nimeni altcineva nu poate face asta pentru tine şi nici cititul cărţilor. 
Ele pot doar să-ţi indice adevărul. Tot va trebui să-ţi mobilizezi voinţa 
pentru a lua unele decizii importante. Prima decizie este de a practica 
meditaţia zilnic. A doua este să fii vigilent pe tot parcursul zilei, ceea ce 
presupune să fii conştient de experienţa ta interioară şi senzorială clipă 
de clipă. 

Este dificil să fii conştient, sau prezent, deoarece contravine 
programării pe care aţi primit-o ca fiinţe umane, starea voastră implicită 
fiind de a fi pierduţi în gânduri. Pentru a contracara această atracţie a 
gândurilor, este nevoie de voinţă. 

Scopul atenţiei vigilente este să-ţi conştientizezi obiceiul de a te 
identifica cu gândurile şi, apoi, să alegi altceva. Atunci când eşti pierdut 
în gânduri, observă acest lucru şi adu-ţi atenţia pe aici-şi-acum, pe ceea 
ce simţi din mediul înconjurător şi în corp, atât cu cele cinci simţuri, cât 
şi la un nivel energetic mai subtil, care include intuiţiile, inspiraţia şi alte 
imbolduri venite de la Inimă. 

Acest lucru poate părea destul de simplu, dar magnetismul şuvoiului 
de gânduri este mare, iar identificarea cu acele gânduri este adesea 
automată. Mai mult, unele gânduri sunt extrem de „lipicioase” şi greu de 
ignorat. Acele gânduri sunt vârful de lance, din punct de vedere spiritual. 
Ele sunt gândurile care te ţin legat de iluzia că eşti ceea ce NU eşti. Ele 
sunt cele care produc emoţii negative şi o senzaţie de micime, neputinţă 
şi deficiență, cum ar fi: „Nimeni nu mă place niciodată”. „Nu pot să fac 
nimic ca lumea”. „Nu sunt destul de inteligent”. „Viaţa este prea grea”. 
„Nu sunt suficient de frumoasă”. „Întotdeauna o dau în bară”. 

Desigur, niciuna dintre aceste afirmaţii nu este adevărată. Ele sunt 
adevărate doar în raport cu un ideal imaginar. Sunt poveşti inventate de 
minte. Toată lumea are astfel de gânduri, care nu fac bine nimănui. Ele 
creează falsul sine şi nici măcar nu sunt necesare pentru ca să poţi juca 
personajul pe care îl joci. Fără aceste gânduri, personajul va fi acelaşi 
personaj, dar unul mult mai fericit şi mai eficient. Aşadar, nu pierzi nimic 
atunci când renunţi la gândurile tale negative. 

Ce bine ar fi să le pierzi! Aici intervine investigația de sine sau 
autocunoaşterea. Pentru a te elibera de gândurile negative încărcate 
emoţional este nevoie de o examinare răbdătoare. Capcana, după îţi poţi 
imagina, este că, atunci când eşti identificat cu gândurile tale, nu eşti în 
stare să le analizezi, deoarece nu eşti detaşat de ele şi nici nu ai voinţa de 
a le investiga. Rămâi captiv în negativitatea şi suferinţa ta, până în 
momentul când vei avea norocul să vezi că nu-i chiar aşa. 

Aici suferinţa îţi devine prieten. Singurul motiv pentru care oamenii 
suferă emoţional este acela că se identifică cu aceste gânduri inutile şi 
neadevărate. Odată ce ai aflat acest lucru şi odată ce observi că suferi, 
poţi folosi această suferinţă pentru a te trezi din identificarea cu 
gândurile tale, punându-ţi întrebarea: „Oare ce mi-am tot spus, de mi-a 
provocat aceste emoţii negative?”. 

Dacă nu ai ocazia să faci acest lucru pe loc, atunci fă-ţi timp înainte 
de culcare, poate chiar în fiecare seară, pentru o perioadă, şi notează-ţi 
fiecare gând ce îţi stimulează acele emoţii. Această jumătate de exerciţiu, 
singură, are rezultate destul de bune. 

Acum priveşte fiecare gând drept în faţă (adevăratul tău Sine o face) 
şi pune la îndoială veridicitatea fiecăruia. Vei descoperi, una după alta, 
cât de ridicol de generalizate au fost afirmaţiile minţii de mai sus, căci: 
Nimeni nu greşeşte tot timpul. Oricine are în jur şi oameni care să-l 
placă. Nimeni nu este insuficient de inteligent. Insuficient de inteligent 
ca să facă ce?! Fiecare este destul de inteligent pentru a fi cine este. 

Dacă faci asta destul de regulat, vei observa că aceleaşi gânduri apar 
din nou şi din nou, ca un ceas, exact la timp. Mintea egotică este ca un 
computer şi emite iute aceleaşi gânduri în mod repetat, previzibil. Dacă 
ai crezut un gând în trecut, atunci acel gând va face parte din repertoriul 
minţii. Când încetezi să mai crezi acel gând, el dispare de pe listă. Luând 
act de credinţele care încă te mai captivează, le vei slăbi puterea de a te 
face să te identifici cu ele şi, în cele din urmă, vor dispărea. S-ar putea să 
fie nevoie să exersezi des şi pentru o perioadă mai lungă până ce puterea 
acestor gânduri se va diminua, dar merită efortul şi îţi va deveni mult mai 
uşor odată cu timpul. 

Valoarea acestei investigări de sine şi examinări nu constă doar în 
faptul că nu te vor mai chinui astfel de gânduri, ci nici nu va mai trebui să 
suporţi emoţiile pe care le generează. Odată ce climatul interior şi 
atmosfera emoţională din jurul tău vor deveni mai pozitive, va începe să 
se transforme şi modul cum simţi viaţa. 

Înţelegând că tu, şi numai tu, îţi creezi emoţiile, vei căpăta putere, 
deoarece asta înseamnă că tu, şi numai tu, te poţi face fericit. Fericirea 
stă sub controlul tău! Oamenii au impresia că ceilalţi îi fac să se simtă 
într-un anumit fel — fericiţi, iubiţi, trişti, furioşi — pe când adevărul este 
că ceilalţi oameni te pot afecta doar dacă le permiţi să te afecteze. 

Haide să ne oprim un moment pentru a analiza cum îţi creezi o 
experienţă interioară cu ajutorul gândurilor. De exemplu, dacă cineva îţi 
spune: „Chiar ar trebui să slăbeşti”, există nenumărate moduri în care ai 
putea reacţiona în interior şi a te comporta în exterior. Adesea, oamenii 
răspund politicos în exterior, pentru că au fost învăţaţi să facă asta, dar 

suferă sau clocotesc de mânie la interior, fără să-şi dea seama că ei înşişi 
creează suferinţa sau furia, nu ceilalţi. 

În acest exemplu, ţi-ai putea crea o emotie de tristeţe, spunându-ţi: 
„Are dreptate. Arăt groaznic”. Sau ţi-ai putea crea o emoție de furie, 
spunându-ţi: „Ce nesimţit. Cine-i ăsta să-mi vorbească aşa?”. Sau ţi-ai 
putea crea o emoție de victimizare, spunându-ţi: „Toată lumea mă critică 
mereu”. Sau ţi-ai putea crea un sentiment de îndreptăţire de sine sau de 
superioritate: „Individul ăsta-i atât de ignorant spiritual”. Concluziile 
posibile, aşa cum am spus, sunt nesfârşite, iar majoritatea oamenilor 
ajung la mai multe concluzii, ceea ce conduce la o varietate de emoţii. La 
modul mai pozitiv, ţi-ai putea produce un sentiment de pace interioară, 
spunându-ţi: „Probabil că are o zi proastă” sau „În acest moment, omul 
crede în prejudecățile sale, ceea ce nu-i o situaţie prea plăcută pentru el, 
aşa că îi voi transmite puţină dragoste”. 

Nu vei putea face niciodată nimic în legătură cu ceea ce spun sau fac 
ceilalţi oameni sau cu ceea ce simt faţă de tine, deoarece nu ai niciun 
control asupra lor şi, prin urmare, nu ai nicio responsabilitate în acest 
sens. Însă poţi avea control asupra climatului interior, devenind 
conştient de reacţia ta la ceea ce spun sau fac sau simt ceilalţi. Pentru 
asta, eşti responsabil. 

Aceasta este o veste minunată. Înseamnă că poţi fi fericit în orice 
împrejurare, deoarece este valabil şi pentru evenimentele din viaţă: Nu 
ele trebuie să-ţi determine climatul interior. Tu îţi stabileşti climatul 
interior fie revenind inconştient la obişnuitele concluzii negative, fie 
alegându-ţi în mod conştient propriile concluzii. 

Odată ce ai priceput bine concluziile obişnuite la care ajunge mintea, 
scriind pe hârtie lucrurile negative pe care ţi le spui de obicei, atunci este 
timpul să rescrii unele dintre aceste concluzii. Aşadar, în continuare, fă o 
listă cu câteva lucruri pozitive pe care ţi le-ai fi putut spune sau pe care ţi 
le-ai putea spune data viitoare într-o situaţie similară. Iar atunci când vor 
apărea obişnuitele gânduri negative, vei avea pregătite afirmaţiile 
pozitive care pot neutraliza gândurile negative înainte ca acestea să se 
transforme în emoţii. 

Iată câteva exemple de afirmaţii din care v-aţi putea inspira în viitor, 
atunci când vă veţi confrunta cu persoane sau situaţii care, de obicei, 
declanşează emoţii negative: 

Probabil că are o zi proastă. 

Înţeleg cum de se simte aşa. 

Las asta să treacă de la mine. 

Îl înțeleg şi îl iert. 

Nu contează. 

Nu este nevoie să fiu perfect. 

Nu pot face nimic în privința asta. 

Fac tot ce pot. 

Face şi el tot ce poate. 

În schimb, aleg să-i trimit dragoste. 

Nicio problemă. 

Totul e în regulă. 

Nu este important. 

Totul se va rezolva. 

Va trece şi asta. 

Totul se desfăşoară aşa cum trebuie. 

Nu-i treaba mea. 

Las problema asta în seama lui Dumnezeu. 

Şterge acest gând. 

Pace, pace, pace! 

Vei căuta propoziţii sau fraze care te ajută să te relaxezi şi să fii pe 
pace în mijlocul unor situaţii care încearcă să-ţi stârnească emoţiile. 
Avantajul de a fi conştient de gândurile negative şi de a le neutraliza în 
acest fel este că poţi opri şuvoiul de gânduri negative înainte să devină un 
şuvoi de emoţii distrugătoare. Cu cât vei scăpa mai repede de gândurile 
negative, cu atât mai bine. Dacă le permiţi să continue, vei avea de-a face 
şi cu emoţii, nu doar cu gânduri. 

În ceea ce priveşte abordarea emoţiilor, nu este folositor nici să 
reprimi, nici să exprimi emoţiile negative. Poate că va trebui să discuţi cu 
cineva despre o chestiune care te-a făcut să te simţi rău, dar acest lucru 
este cu totul altceva decât a-ţi exprima sau a te descărca de emoție. A te 
manifesta sau a reacţiona emoţional şi chiar numai a da de ştire ceea ce 
simţi nu este niciodată folositor. În următorul exemplu este ilustrată 
diferenţa dintre a-ţi da drumul la emoţii şi a discuta raţional despre o 
problemă care îţi declanşează anumite emoţii, dar fără a a le pune în 
centrul atenţiei: 

Încărcat emoţional şi ineficient: Mă enervează foarte tare când îţi 
laşi hainele pe jos! Nu mai suport! Eşti atât de nesimtit! 

Raţional şi eficient: Ți-aş fi recunoscător dacă nu ţi-ai mai lăsa 
hainele pe jos. 

Chestiunea exprimării emoţiilor este în general prost înţeleasă. 
Mulţi oameni au impresia că verbalizându-şi fiecare emoție trecătoare şi 
dându-şi drumul la emoţii ar fi un mod sănătos de a le face faţă. Însă 
împărtăşindu-ţi simţirile la fiecare pas, adesea generezi mai multe emoţii 
în tine şi în ceilalţi, deoarece puţini oameni au priceperea să 
împărtăşească elegant ceea ce simt. O strategie mai bună ar fi să-ţi asumi 
răspunderea că tu ţi-ai creat acele emoţii, să le faci faţă lăuntric cât mai 
mult posibil şi să le dezvălui şi altora doar atunci când există un motiv 
clar s-o faci, dar chiar şi atunci, fără implicare emoţională. 

Deci când există un motiv clar să-ţi împărtăşeşti emoţiile? Ar putea 
fi de folos atunci când împarţi sarcinile casnice sau cauţi să împaci 
diferenţele cu partenerul de viaţă. Şi, evident, dacă apar probleme 
emoţionale cu partenerul, trebuie să le discutaţi pentru a le rezolva. Dar 
ceea ce trebuie discutat este cum să le rezolvaţi, nu „uite cum mă simt din 
cauza ta”. O mai mare eficienţă are o discuţie despre cum să rezolvaţi 
problema împreună pentru binele relaţiei, astfel încât toată lumea să fie 
fericită: „La ce rezolvare putem ajunge, cu care să fim amândoi 
împăcaţi?”. 

Dacă partenerul îţi declanşează anumite emoţii, observă acest lucru, 
asumă-ţi răspunderea pentru ele şi încearcă să le dizolvi analizându-ţi 
convingerile greşite şi condiţionările de la baza lor. Dacă este necesar, 
prezintă-i problema partenerului pentru a o rezolva împreună: „Aceasta 
este o problemă pentru mine şi fac tot ce pot pentru a schimba ce simt şi 
cum reacţionez la acest lucru. Eşti dispus să faci ceva pentru a-mi uşura 
situaţia?”. Sau poţi întreba, pur şi simplu: „Ce putem face în privinţa 
acestor diferende?”. 

Dacă cineva se comportă abuziv cu tine, atunci este obligatoriu să 
exprimi ceea ce simţi. Trebuie să îi spui acelei persoane, într-un moment 
de linişte, fără emoţii, că acest comportament nu este acceptabil şi că, 
dacă va continua să se comporte astfel, va trebui să încetaţi relaţia. Este 
important să abordaţi această problemă într-un moment în care puteţi 
discuta amândoi în mod raţional sau în prezenţa unui mediator. 

O altă situaţie în care este imperativ să exprimi ceea ce simţi este 
dacă cineva te critică şi te judecă în mod regulat. Trebuie să faci tot 
posibilul pentru a nu lua aceste critici la modul personal şi, în plus, 
trebuie să informezi acea persoană despre efectul pe care îl au aceste 
judecăţi asupra ta, că te împiedică să fii drăgăstos şi, prin urmare, 
dăunează relaţiei dintre voi. Când îi comunici aceste lucruri, nu te 
exprima cu furie faţă de cealaltă persoană, căci asta n-ar face decât să o 
enerveze. Dacă emoţiile nu pot fi discutate raţional, atunci s-ar putea să 
aveţi nevoie de un mediator, cum ar fi un terapeut, care să vă ajute să 
lămuriţi problemele dintre voi. 

Prin exprimarea furiei şi chiar a tristeţii într-o relaţie, adeseori una 
din persoane încearcă să o manipuleze pe cealaltă. Exprimarea sau 
descărcarea emoţiilor este ca şi cum ai arunca o grenadă în mijlocul unei 
relaţii: Atmosfera poate exploda în nenumărate alte emoţii. Intensitatea 
emoţională poate deveni atât de inconfortabilă, încât cineva va ceda în 
faţa cererilor celuilalt, doar pentru a se face linişte. Nu aşa se negociază. 
A învăţa să negociezi cu partenerul este o abilitate importantă. Pentru a 
înțelege mai bine cum să o faceţi şi despre relaţii în general, vă recomand 
cartea autorului de faţă, „Choosing Love” (trad., lubeşte la timpul 
prezent). 

Alternativa la reprimarea sau exprimarea unei emoţii negative este 
să îi permiţi să existe şi să fii curios în legătură cu ea şi dispus să afli mai 
multe despre ea. Dacă li se permite să existe, pur şi simplu, majoritatea 
emoţiilor negative se risipesc destul de repede. Capătă putere şi o viaţă 
mai lungă doar când te gândeşti intens la ele. 

Atunci când se declanşează o emoție negativă, ego-ul, prin 
intermediul fluxului de gânduri, încearcă imediat să justifice acea emoție, 
construind o argumentaţie de ce te simţi aşa. Fluxul de gânduri se umple 
de poveşti despre trecut şi de generalizări absolute, care reprezintă doar o 
parte din adevăr: „Iată-l din nou. Mă enervează atât de tare. Întotdeauna 
face asta. Nu-mi respectă niciodată nevoile. Este atât de nesimţit. Nu 
apreciază ceea ce fac pentru el!”. 

Atunci când se declanşează o emotie negativă, cel mai important este 
să o dezamorsezi, evitând să te gândeşti mai mult la ea. Dacă îţi laşi 
mintea să preia controlul, emoţiile se vor acumula şi, în curând, vei avea 

impresia că ai o problemă foarte mare pe cap. Or, singura problemă reală 
este că ţi-ai creat o furtună emoţională în interior. 

Emoţiile negative capătă putere dacă te gândeşti la ele şi se sting 
dacă nu te gândeşti la ele. A nu da atenţie la şuvoiul de gânduri când 
simţi o anumită emoție nu înseamnă reprimare, ci este, pur şi simplu, o 
igienă emoţională, ceva ce orice copil ar trebui să fie învăţat. 

Emoţiile sunt fireşti şi normale, dar nu sunt menite să te conducă şi 
să-ţi decidă faptele. Emoţiile negative provin din partea mai primitivă a 
creierului. Ele sunt disfuncţionale şi nu servesc omenirii în niciun fel. Ele 
trebuie diminuate, nu amplificate. 

Modalitatea de a dezamorsa emoţiile negative este destul de simplă, 
dar necesită să alegi conştient a nu da atenţie fluxului de gânduri. În mod 
implicit, oamenii sunt inconştienţi şi se lasă conduşi de şuvoiul de 
gânduri pe calea minimei rezistenţe, care nu este deloc recomandabilă. 
Când alegi doar să fii atent la o emoție negativă, în loc să o alimentezi cu 
mai multe gânduri, atunci te opui programării tale implicite. 

În mod paradoxal, simpla observare a stării pe care ţi-o creează în 
corp o emoție negativă o vlăguieşte de putere. Se întâmplă asta, pentru că 
nu poţi fi atent la două lucruri în acelaşi timp: fie te gândeşti la emoție şi 
o alimentezi cu mai multe gânduri, fie eşti atent la emoția în sine — la 
efectele ei asupra corpului. Experienţa emoţiei este realitatea, ceea ce se 
întâmplă de fapt. Fluxul de gânduri, pe de altă parte, reprezintă şi 
menţine realitatea iluzorie a ego-ului, cea în care exişti ca sinele fals. 

Emoţiile negative sunt cele care te fac să te simţi atât de rău în pielea 
ta. Ele te fac să te simţi mic şi te menţin identificat cu sinele fals, în loc să 
realizezi ce ființă frumoasă eşti. De fiecare dată când te complaci în 
emoţii negative şi în gândurile care le creează, întăreşti sinele fals; când 
faci contrariul, te întorci Acasă. 

Pentru a te întoarce la Sinele tău adevărat este suficient să fii atent la 
ceea ce este real, anume, la senzațiile generate de emoție în corp în 
momentul respectiv. Atunci când îţi îndrepţi atenţia către experienţa 
creată în corp de acea emotie, te conectezi cu realitatea şi, astfel, este 
posibil ca mintea să se mai liniştească. 

Emoţia în sine nu este nici bună, nici rea; ceea ce fac oamenii cu ea o 
transformă în bună sau rea. Emoţiile sunt o simplă parte a ființei umane 
şi nu trebuie să fie eliminate. Trebuie doar să fie gestionate într-un mod 

care să nu-ţi provoace durere nici ţie şi nici celorlalţi. Stăpâneşte-ţi 
emoţiile negative, ca să nu te stăpânească ele. 

Stăpânirea emoţiilor negative se bazează pe împrietenirea cu ele. 
Prin împrietenire, mă refer la faptul că nici nu te războieşti cu ele şi nici 
nu le îngădui. În schimb, le faci loc să existe şi asculti ceea ce au de spus: 
Ce credinţe greşite au provocat aceste emoţii? Şi care sunt credinţele şi 
emoţiile care au generat aceste credinţe? Dacă este vorba de furie, ce 
gânduri anume te-au „înfuriat”? Şi ce alte credinţe şi emoţii stau la baza 
acelor gânduri? 

Cu alte cuvinte, în loc să te identifici automat cu fluxul de gânduri, 
analizează şi pune la îndoială aceste gânduri. Îndată ce vezi cât de 
neadevărate sunt ele, emoţiile se vor disipa până la urmă. Uneori, 
simplul fapt de a fi atent la o emoție negativă, fără nicio analiză a ei, este 
de ajuns pentru a o dezamorsa. 

A fi atent la o emoție negativă înseamnă, pur şi simplu, să îi permiţi 
să existe şi să devii conştient de efectele emoţiei în corp, fără s-o reprimi 
sau s-o exprimi în exterior. Făcând asta, descoperi adesea că complexul 
de emoţii şi credinţe care a generat acea emoție a fost provocat de vreun 
eveniment sau experienţă din copilărie. Această descoperire poate fi 
foarte importantă şi vindecătoare. 

Conştientizarea vindecă. Conştientizarea emoţiilor negative, a 
gândurilor din spatele lor şi a originii acestor gânduri şi emoţii vindecă. 
Conştienţa gândurilor şi emoţiilor este ceea ce eşti. Tu eşti acel Ceva ce 
simte totul şi este conştient de tot. De fapt, Tu eşti totul! Tot ceea ce 
experimentezi se întâmplă în această misterioasă Conştiinţă care eşti, şi 
totul este alcătuit din acelaşi lucru: din conştiinţă. 

Eroul devine una cu Conştiinţa prin faptul că este foarte prezent în 
corp şi în simţuri şi, prin urmare, prezent la realitate. Privite din această 
poziţie, emoţiile, inclusiv cele negative, sunt un aspect interesant şi bogat 
al fiinţei umane - încă un lucru de experimentat care vine şi pleacă în 
conştiinţă. 

Eroul învaţă să reacționeze la emoţiile negative cu toleranţă, 
compasiune, curiozitate şi lipsă de patimă. Emoţiile negative fac parte 
din jocul minunat al vieţii, dar nu au nicio semnificaţie dincolo de a fi 
doar o experienţă senzorială. Eroul ştie că emoţiile negative, la fel ca 

toate experienţele senzoriale, se sting rapid în neant dacă li se permite să 
existe în corp aşa cum sunt ele, fără a le exprima în exterior. 

Capitolul 7 


Convingerile eroului 





Eroul are şi el convingeri, dar în acord cu realitatea. Nu sunt 
inventate de minte sau preluate de la alţii, ci sunt recunoscute ca fiind 
adevărate, fie pentru că sunt evident adevărate, cum ar fi „cerul este 
albastru”, fie pentru că acele convingeri s-au dovedit a fi adevărate 
datorită contactului cu o altă dimensiune a sa. 

Eroul — şi, de fapt, oricine — trăieşte simultan în mai multe 
dimensiuni. Eroul este conştient de acest lucru, în timp ce alţii nu prea 
sunt. Din aceste alte dimensiuni îi vin informaţii şi energie. Ca urmare, el 
ştie lucruri pe care alţii nu le ştiu sau nu-şi dau seama că le ştiu. Ceea ce 
ştie eroul este la fel de real sau adevărat precum cunoştinţele care pot fi 
verificate prin simţuri, dar este diferit. 

Dacă eroul s-ar baza doar pe convingeri care pot fi dovedite prin cele 
cinci simţuri, atunci el nici nu ar putea fi un erou, deoarece aspectele cele 
mai fundamentale şi adevărate ale vieţii nu pot fi cunoscute prin 
intermediul celor cinci simţuri. Cei care nu se aventurează dincolo de 
aceste simţuri rămân, aparent, cu prea puţine repere. Dar chiar şi aşa, ei 
sunt totuşi ghidaţi din interior, la fel ca toată lumea. Nimeni nu trăieşte 
în afara adevărului vieţii, indiferent dacă crede sau nu în adevăr sau chiar 
dacă crede contrariul. Adevărul este ceea ce este adevărat şi imuabil în 
privinţa realităţii, iar credința sau necredinţa nimănui nu-l poate 
schimba. 

Cele cinci simţuri nu-i pot informa pe oameni în privinţa realităţii 
decât până la un anumit punct. Dacă specia umană nu s-ar putea baza 
decât pe cele cinci simţuri, atunci nu ar diferi prea mult de regnul animal. 
Dar aveţi ceva ce animalele şi alte forme de viaţă nu au: conştiinţă de 
sine. Ea vă ajută să simţiţi adevărul despre viaţă şi despre cine sunteţi. 
Acest adevăr este, în general, ascuns, dar nu atât de bine ascuns încât să 
nu-l puteţi descoperi, ceea ce, la un moment dat, chiar o veţi face. 

Adevărul este descoperit prin utilizarea unui alt simţ, pe care unii l- 
au numit al şaselea simţ. Pentru simplitate şi din lipsa altui termen mai 
bun, îl voi numi şi eu aşa. La fel cum există sunete şi dincolo de spectrul 
audibil, tot aşa există lumi sau dimensiuni dincolo de cea pe care o pot 

percepe oamenii. Aceste dimensiuni există indiferent dacă sunteţi sau nu 
conştienţi de ele. Dintr-o astfel de dimensiune vă vorbesc acum. 

Ideea este că nu veţi descoperi niciodată adevărul despre viaţă sau 
despre cine sunteţi cu ajutorul celor cinci simţuri. De fapt, aceste simţuri 
contribuie la iluzia că aţi fi un sine separat şi limitat. Dar aşa trebuie să 
fie. Până la un anumit punct al evoluţiei voastre, nu trebuie să cunoaşteţi 
adevărul. Doar atunci când vine momentul potrivit, sunteţi făcuţi 
conştienţi de divinitatea voastră înnăscută. 

La un moment dat, cel de-al şaselea simţ devine mai activ. Atunci 
începeţi să primiţi informaţii despre realitate la care nu aţi avut niciodată 
acces înainte. Descoperiţi că cunoştinţele primite prin cel de-al şaselea 
simţ, ca şi în cazul celor cinci simţuri, sunt relativ identice de la o 
persoană la alta. Acest lucru este încurajator: înseamnă că există o 
oarecare stabilitate în tărâmurile subtile. Doar că nu este acea soliditate 
pe care şi-ar dori-o mintea. 

Cei care nu au experimentat cunoaşterea la niveluri mai subtile pun 
la îndoială, în mod firesc, ceea ce alţii au descoperit în subtil. Şi de ce ar 
crede cineva sau ar trebui să creadă ceva din afara experienţei sale?! 
Probabil că nici tu nu ai face-o. Aşadar, dacă simţi aceste tărâmuri mai 
subtile, nu-ţi face griji în privinţa altora. Eşti responsabil doar pentru 
propria experienţă şi trebuie să te bazezi pe ea. 

Atâta să ştii, că atunci când ţi se deschide o anumită capacitate de 
percepere a lumii subtile, înseamnă că a venit momentul să descoperi 
adevărul. Înseamnă că următoarele tale reîncarnări pe Pământ sau într-o 
altă dimensiune fizică îţi sunt numărate. Te apropii de sfârşitul vieților 
tale fizice. Vei continua, totuşi, în alte dimensiuni, dar care sunt foarte 
bogate şi pline de satisfacţii. 

Când ţi se deschide al şaselea simţ, s-ar putea să capeţi abilitatea de 
a vedea în aceste dimensiuni, de a comunica cu fiinţele de acolo sau de a 
simţi aceste dimensiuni în alte feluri. Mulţi sunt capabili să călătorească 
în alte dimensiuni şi să obţină informaţii în acest fel. Dar pentru a 
descoperi adevărul despre viaţă, nu trebuie să călătoreşti într-o altă 
dimensiune, deoarece fiinţa ta este interdimensională prin însăşi natura 
sa. Într-un fel, celelalte dimensiuni există în interiorul tău şi pot fi 
accesate din interior. 

Corpul-minte este un dispozitiv de detecție, o antenă, atât pentru 
această dimensiune, prin intermediul celor cinci simţuri, cât şi pentru 
alte dimensiuni, prin intermediul celui de-al şaselea simţ. Fie că îţi dai 
seama sau nu, aceste simţuri te informează în permanenţă despre 
realitatea fizică şi despre alte realităţi dimensionale. Şi, fie că îţi dai 
seama sau nu, reacţionezi la aceste informaţii clipă de clipă. 

Acest input te călăuzeşte în viaţă. Cele cinci simţuri îţi furnizează 
date care te ajută să navighezi şi să supravieţuieşti în planul fizic, în timp 
ce al şaselea simţ contribuie cu informaţii despre cum să-ţi trăieşti viaţa 
şi să-ți împlineşti destinul ca fiinţă spirituală. Cele cinci simţuri ghidează 
corpul fizic, iar cel de-al şaselea simţ ghidează conştiinţa care animă 
corpul. 

Având în vedere acest lucru, vă puteţi imagina cât de mult vi se 
schimbă viaţa când vă folosiţi mai conştient cel de-al şaselea simţ. 
Înainte de deschiderea mai completă a celui de-al şaselea simţ, sunteţi 
ghidaţi doar de cele cinci simţuri şi de condiţionări, având şi un oarecare 
acces la cel de-al şaselea simţ. Cele cinci simţuri şi condiţionările vă pot 
menţine vii şi în siguranţă şi chiar fac posibil să creaţi un imperiu pe 
Pământ, dar vă ajută prea puţin să înfloriţi ca fiinţe spirituale. Înainte ca 
cel de-al şaselea simţ să se deschidă mai deplin, fiinţa voastră spirituală 
este destul de latentă, iar sinele condiţionat, inclusiv ego-ul, vă conduce 
treburile. 

În această stare se află cea mai mare parte a umanităţii, care nu 
diferă prea mult de animale, doar că este mai inteligentă. Totuşi, această 
inteligenţă, după cum puteţi vedea din starea lumii, este periculoasă fără 
o dezvoltare spirituală care să o echilibreze şi să o îndrume. Ca urmare, 
omenirea a ajuns la o răscruce de drumuri. Lumea voastră este pe 
punctul de a fi distrusă, deoarece inteligenţa umană nu primeşte 
suficiente informaţii de la simţurile mai subtile, care au rolul să-l 
informeze pe om cum să fie acel erou. Contactul cu lumea subtilă îl 
transformă pe animalul uman în eroul divin. 

Fără contactul cu natura voastră divină, lumea este lăsată în seama 
ego-ului şi a intelectului. Cu ego-ul la conducere, intelectul sfârşeşte prin 
a servi scopurile ego-ului mai mult decât intenţiile Întregului, ale Unimii. 
Este ca şi cum celulele corpului nu ar şti cum să conlucreze pentru binele 

întregului. Ego-ul nu urmăreşte decât interesul personal şi, asemenea 
celulelor canceroase, ego-ul ucide chiar viaţa care îl susţine. 

Trebuie să vină la putere în conştiinţa umană o inteligenţă mai înaltă 
decât ego-ul şi intelectul pentru ca situaţia lumii să se schimbe. Acea 
inteligenţă superioară a fost mereu pe deplin activă doar într-un număr 
redus de oameni şi activată într-o oarecare măsură într-un număr ceva 
mai mare. Acum a devenit imperativ ca ea să se activeze în mult mai 
mulţi oameni. Această activare are loc în dimensiunile subtile şi afectează 
fizicul, iar rezultatele încep să se vadă. Eroul se trezeşte în mai mulţi 
oameni decât oricând în istorie. 

Această mare trezire este o trezire a bunătăţii voastre interioare şi a 
tuturor calităţilor care o exprimă. Fiecare dintre aceste calităţi — curajul, 
dragostea, pacea, tăria morală, răbdarea, compasiunea şi înţelepciunea — 
izvorăsc din natura voastră spirituală, nu din cea umană. Nu ţine de 
natura umană să fii curajos sau să manifeşti oricare dintre aceste calităţi. 
Altceva din interior este curajos, înţelept, paşnic şi iubitor. Fără această 
dimensiune misterioasă şi subtilă, oamenii ar fi nişte animale. 

Deoarece calităţile eroului provin din dimensiunea subtilă, spirituală 
a fiinţei, ele nu pot fi percepute cu cele cinci simţuri şi nici nu sunt nişte 
concepte, ci o realitate spirituală. Ele fac parte din realitate, deşi nu din 
cea tangibilă. Şi totuşi, sunt mai reale decât orice-i perceptibil cu cele 
cinci simţuri şi sunt mai presus de orice poate fi pus în cuvinte. 

Ceea ce este cel mai real şi mai important în viaţă este intangibil, 
nemăsurabil şi etern. A nega acest aspect al vieţii pe motiv că nu poate fi 
măsurat, descris în cuvinte sau examinat la microscop înseamnă a ignora 
cel mai esenţial aspect al vieţii: dimensiunea spirituală. 

Poate că, pentru unii, problema constă în cuvântul „spiritual”, din 
cauză că mulţi echivalează spiritualitatea cu religia şi dogmatismul ei şi 
cu aberaţiile spiritualităţii. Deseori, cei cărora le place să se considere 
inteligenţi şi raţionali nu acceptă religia. Aşa că, ştiinţa devine religia lor, 
fără să-şi dea seama că şi ştiinţa este îngustă la minte în felul ei. Limitele 
ştiinţei provin din refuzul său de a recunoaşte existenţa a orice nu poate 
fi testat, măsurat şi perceput cu cele cinci simţuri sau cu instrumentele 
actuale. 

Poate că am avea nevoie de un alt cuvânt în afară de „spiritual”, dar 
încă nu avem unul. Ca urmare, vor exista şi unii care vor numi 

învăţăturile din această carte drept spiritualitate New Age şi le vor 
respinge. Cel care va face asta este ego-ul, care caută să îşi păstreze 
aparenţa de raționalitate, deşi, în realitate, ego-ul este întruchiparea 
iraţionalităţii. 

Nu este raţional să nu ţinem cont de matricea invizibilă care stă la 
temelia vieţii şi creează întreaga existenţă doar pe motivul că nu se poate 
dovedi că această matrice există. Nu este ceva ce ştiinţa poate măsura sau 
înțelege, dar asta nu înseamnă că ar fi inexistentă sau imaginară. Ceea ce 
este cel mai important şi real este respins de o mare parte a ştiinţei. Asta 
nu-i raţional. Asta înseamnă că ego-ul conduce intelectul, iar ego-ul este 
la fel de irațional când controlează intelectul ca şi atunci când nu-l 
foloseşte deloc. 

Se pot realiza atât de multe lucruri atunci când intelectul e folosit de 
erou şi nu de ego. Atunci înţelepciunea, creativitatea, sensibilitatea la 
Întreg şi clarviziunea pot modela intelectul. Fără acestea, intelectul este 
corupt — servitorul unui stăpân întunecat. Intelectul, în sine, nu este nici 
bun, nici rău, nici moral, nici imoral. Doar când e folosit de ego devine 
aşa. 

Ce este acest „lucru” misterios care poate folosi intelectul cu 
înțelepciune şi pentru binele tuturor? Este adevăratul Tu, care este 
acelaşi Tu din fiecare. Bunătatea care sunteţi fiecare dintre voi este unica 
bunătate — Dumnezeu -— care priveşte prin ochii fiecăruia şi care animă 
corpul fiecăruia. O unică conştiinţă împinge viaţa înainte prin 
intermediul vostru. 

Problema este că această Conştiinţă unică a decis să îşi ofere sieşi o 
provocare, mascând Unitatea. Prin programare genetică, aţi primit un 
ego care vă face să vă simţiţi separați şi în competiţie unii cu alţii. 
Unimea a creat ego-ul şi omul pentru a fi exact aşa cum este, inclusiv 
capacitatea sa de a descoperi că nu este deloc ego-ul! 

Aşadar, iată-vă în acest punct, fie că abia descoperiţi această idee, fie 
că deja o credeţi sau nu o credeţi. Însă ori trăiţi realmente acest adevăr, 
ori nu. Poate că crezându-l, veţi ajunge şi la trăirea lui, dar singură 
credinţa nu vă poate conferi cunoaşterea. 

A trăi acest adevăr este un dar al evoluţiei voastre. El vine prin 
Graţie. Vi se oferă această cunoaştere atunci când îi vine timpul. De-a 
lungul vieţii şi în toate vieţile voastre, vi s-au oferit experienţele, 

înţelegerea şi calităţile de care aţi avut nevoie pentru a evolua până în 
punctul în care să descoperiţi adevărul despre realitate şi despre cine 
sunteţi. Este scris în destinul vostru să-l cunoaşteţi. 

Pentru că eroul ştie cine este la un nivel profund, el a obţinut accesul 
la calităţile Sinelui divin şi trăieşte în acord cu aceste calităţi. Prin multe 
experienţe de viaţă, el a testat multe credinţe, până când le-a găsit pe cele 
care exprimau adevărul despre realitate, cele care ofereau o hartă precisă 
şi conduceau la fericire. 

Să aruncăm o privire asupra câtorva dintre convingerile pe care 
eroul a ajuns să le creadă de-a lungul timpului şi care l-au ajutat să 
devină un erou. Una importantă tocmai a fost menţionată: Ţi se dă ceea 
ce ai nevoie pentru a evolua. Eroul a descoperit că, la fiecare pas, 
indiferent cât de dificil ar fi fost, i s-au oferit resursele interioare şi 
exterioare, asistenţa, oportunităţile, ideile, inspiraţia, înţelepciunea şi 
motivaţia de care avea nevoie pentru a depăşi orice provocare şi, astfel, a 
deveni mai puternic. 

Eroul a ajuns să recunoască faptul că fiecare dificultate a fost 
concepută pentru evoluţia sa şi că avea în ea potenţialul de reuşită — şi că 
succesul depindea numai de el. Eroul a înţeles că succesul a însemnat să 
devină mai înţelept, mai plin de compasiune, mai priceput şi o fiinţă 
umană mai bună. 

Convingerea că fiecare experienţă este concepută special pentru tine, 
pentru evoluţia ta, constituie o reformulare majoră a felului în care ego- 
ul vede realitatea. Şi este adevărul. Înţelegând astfel viaţa, vei putea să 
profiţi la maximum de fiecare situaţie şi să menţii mereu o atitudine 
pozitivă. Cu această perspectivă, doar puţină suferinţă mai poate exista, 
chiar şi în circumstanţe destul de dificile. 

Atitudinea ta faţă de o vicisitudine determină cum o vei simţi şi cât 
de dificilă va fi pentru tine. Unii oameni trec cu bine prin dificultăţi care 
pe alţii îi distrug. Cum te descurci în momentele grele depinde mai ales 
de atitudinea ta. Atât de importantă este ea. Convingerile sunt 
importante, deoarece atitudinea se bazează pe convingeri. Ele îţi 
determină atitudinea. 

Atunci când crezi că o experienţă este concepută pentru tine, o vezi 
ca fiind bună, chiar dacă este dificilă. Eroul nu defineşte obstracolele ca 
fiind rele şi nici măcar neapărat dificile, şi nici nu-şi spune poveştile 

înfricoşătoare care i-ar submina curajul. Mantra eroului este „Totul este 
bine” şi, astfel, el îmbrăţişează greutăţile care i s-au dat. Această 
acceptare îi acordă acces la celelalte calităţi ale Sinelui divin necesare 
pentru a trece cu bine prin adversităţi, cum ar fi curajul şi echilibrul 
sufletesc. 

Convingerile tale determină dacă vei simţi o anumită anevoinţă, sau 
viaţa în general, ca fiind rea sau bună, descurajantă sau binevoitoare. 
Doar ego-ul ar defini ceva ca fiind rău, aşa că, dacă eşti prins în această 
dualitate, te identifici cu ego-ul. Din perspectiva Sinelui tău divin, totul 
este cu adevărat bun -— nu există dualitate. Problema cu perspectiva ego- 
ului este că, dacă ai o poveste sau o convingere negativă despre viaţă, vei 
simţi viaţa exact aşa. Şi atunci îţi va fi mult mai greu să vezi partea bună a 
unei experienţe şi să accesezi forţele lăuntrice de care ai nevoie pentru a o 
depăşi. 

Dacă nu ar reprezenta chiar adevărul, atunci credinţa că experienţele 
sunt concepute pentru evoluţia ta nu ar fi de folos. Dacă provocările vieţii 
nu ţi-ar dezvolta realmente forțele interioare şi înţelepciunea, atunci 
simpla credinţă nu ar face să fie aşa. Credinţele nu pot schimba 
realitatea, chiar dacă-ţi schimbă modul cum o simţi. Pentru a fi utile, 
credinţele trebuie să reflecte realitatea cu acuratețe. Ego-ul încearcă să 
pună în locul realităţii credinţele sale greşite — acele obiecţii de genul „ar 
fi trebuit” şi „ar fi putut” — pe când eroul nu-şi bate capul cu credinţe 
neadevărate. El ştie că numai cele care sunt validate de experienţe şi 
corespund realităţii sunt eficiente şi folositoare. 

Eroul îşi dă seama că viaţa decurge cum trebuie după cum îl face să 
se simtă şi îşi foloseşte emoţiile ca pe nişte repere. Şi astfel ajungem la o 
altă convingere pe care eroul a găsit-o utilă: Urmează-ţi Inima, 
fericirea. El a descoperit că viaţa vine cu un fel de manual, iar acel 
manual este Inima. Ea îţi spune cum să-ţi trăieşti viaţa. Şi ţi-o comunică 
prin anumite simţăminte pe care Inima ți le generează. 

Simţămintele pe care le urmează eroul nu sunt acelaşi lucru cu 
emoţiile, care sunt produse secundare ale ego-ului şi ale gândurilor sale 
negative. Simţămintele Inimii, cum ar fi bucuria şi pacea, nu sunt emoţii 
precum tristeţea şi furia. Bucuria, pacea, iubirea, compasiunea, 
încântarea, uimirea, recunoştinţa şi multumirea nu provin de la ego, ci de 
la Sinele divin, care te călăuzeşte cu ajutorul lor. În fiecare clipă, eşti 

ghidat prin intuiţii din tărâmul subtil şi, de asemenea, de aceste 
simţăminte venite din Inimă. Simţămintele Inimii sunt mai puţin subtile 
decât intuiţiile, dar mai subtile decât emoţiile sinelui condiţionat. 

Pentru a nu nutri şi a nu manifesta emoţiile obişnuite ai nevoie de 
disciplină, forţă interioară şi maturitate. Nu este uşor să nu apuci pe 
calea minimei rezistenţe, dar eroul a descoperit că trebuie să-i reziste. El 
a învăţat că emoţiile negative împiedică obiectivele sale majore, care sunt 
fericirea, iubirea, pacea şi stăpânirea de sine. Aceste obiective au 
întâietate faţă de uşurarea temporară pe care o simţi când îţi slobozeşti 
emoţiile în mod nechibzuit. 

În schimb, eroul urmează simţămintele superioare ale Sinelui divin. 
Când face asta, viaţa îi merge bine, în timp ce complacerea în emoţii îi 
provoacă tot felul de probleme. Eroul a învăţat să îşi aleagă drumul cu 
înţelepciune. El alege o cale care poate necesita disciplină, dar care îl 
duce acolo unde vrea să ajungă. 

Eroul merge într-acolo unde vrea să ajungă. Acest lucru poate părea 
evident, dar mulţi oameni nu merg într-acolo unde vor să ajungă, ci unde 
cred că ar trebui să ajungă. Unii oameni cred că trebuie să facă anumite 
lucruri fie că vor, fie că nu. Acest mod de gândire s-ar putea aplica la 
spălatul pe dinţi şi la o alimentaţie sănătoasă, dar să-ţi trăieşti viaţa într- 
un anumit fel doar pentru că tu crezi că aşa trebuie nu este un mod 
sănătos de a trăi. 

Eroul ştie acest lucru şi ia decizii care-l conduc spre fericire. El îşi 
urmează fericirea. Şi asta îi este menirea. Eşti menit să fii fericit, aşa că, 
în mod firesc, calea spre fericire este să faci ceea ce te face fericit! Când 
calea este fericirea, atunci şi rezultatul este fericirea. 

Autolimitările de genul „ar trebui” şi „nu se poate” te împiedică, de 
obicei, să faci ce te bucură. Aceste cuvinte indică într-o direcţie greşită, şi 
totuşi, domină vocabularul gândurilor. Înseamnă asta că ego-ul vrea să-i 
facă pe oameni nefericiţi? Nu chiar. Doar că ego-ul nu ştie ce înseamnă 
fericirea. A fost construit pentru siguranţă, iar siguranţa şi fericirea sunt 
obiective diferite, deşi nu se exclud reciproc neapărat. 

Dacă asculţi numai de ego, probabil că veţi obţine siguranţă, dar vei 
pierde fericirea, eventual. Dacă asculţi de Inimă, le vei avea pe 
amândouă. Sinele tău divin are tot interesul de a te menţine în siguranţă 
— cu excepţia cazului în care a conceput intenţionat pentru tine 

experienţa opusă, caz în care, oricum, nu poţi face nimic pentru a evita 
acel impas. Dar chiar şi într-o situaţie de nesiguranţă, tot eşti în 
siguranţă, deoarece ţi se oferă toate resursele de care ai nevoie pentru a o 
rezolva şi a învăţa din ea, cu condiţia să nu cazi pradă negativităţii şi fricii 
ego-ului. 

Eroul are mai multă încredere în Inimă decât în minte. El urmează 
călăuzirea Inimii chiar şi atunci când mintea nu-i găseşte sensul. Are 
sens pentru minte doar ce se presupune că aduce mai multă siguranţă, 
protecţie, confort, bogăţie, recunoaştere socială, plăcere sau putere. Dar 
rămân pe dinafară o mulţime de lucruri valoroase! Cum rămâne cu 
dragostea, pacea, creativitatea, distracţia, împlinirea, evoluția, 
înțelepciunea, compasiunea, răbdarea, puterea interioară — toate aceste 
aspecte care sunt amplificate de dificultăţi şi preţuite de Sinele divin?! 

Există momente în care siguranţa, protecţia, plăcerea, bogăţia şi alte 
lucruri pe care ego-ul le preţuieşte trebuie sacrificate în schimbul a ceea 
ce este cu adevărat valoros. Când vi se pare că viaţa vă cere să sacrificați 
ceva, vedeţi ce aţi putea câştiga în schimb. Viaţa este atât de binevoitoare, 
încât niciodată nu vi se cere un sacrificiu fără să aveţi şi un câştig. Fiecare 
sacrificiu sau pierdere conţine un câştig sau o victorie, dacă nu imediat, 
atunci ceva mai târziu. Eroul dă atenţie la ceea ce câştigă, nu la ceea ce 
pierde. 

Şi aşa am ajuns la următoarea convingere pe care eroul o găseşte 
utilă: Pierderile sunt doar aparente şi temporare. Totul este 
temporar. Puţine afirmaţii despre viaţă sunt mai adevărate decât aceasta. 
Mintea spune: „Nu!” atunci când lucrurile pe care le doreşte dispar. Dar 
viaţa este făcută din apariţii şi dispariţii. Nu poate exista venire fără 
plecare. Dacă nu ar fi aşa, această lume ar deveni foarte aglomerată! 
Totul are o durată de viaţă, iar atunci când aceasta se termină, apare 
altceva în loc. 

Acest marş nesfârşit al schimbării nu este nici corect sau greşit, nici 
bun sau rău, aşa cum îi place minţii să judece. Este, pur şi simplu, ce este 
şi, prin urmare, aşa cum este menit să fie. Eroul a învăţat că afirmaţia că 
ceva ar fi bun sau rău, ori corect sau greşit, este o pierdere de energie. 
Eroul acceptă cu graţie venirile şi plecările din viaţă. El a înţeles că cearta 
cu viaţa sau dorinţa ca ea să fie altfel nu aduce nimic bun. Acceptarea 
este singurul răspuns raţional la caracterul schimbător al vieţii. 

Această acceptare îl ajută pe erou să acceseze alte calităţi de care are 
nevoie pentru a face faţă dificultăţilor provocate de schimbare. Deoarece 
mintea este programată să sufere atunci când pierde ceva, trebuie să 
urmăreşti sârguincios a nu te lăsa pradă percepţiei greşite şi emoţiilor 
negative care încearcă să se instaleze în minte. Nedorind să accepţi 
pierderea şi de a-i recunoaşte justețea în marea schemă a lucrurilor, 
suferinţa va triumfa. 

Ideea de pierdere este o percepţie greşită atât de încorporată în 
limbaj, încât este greu de recunoscut. Cuvântul „pierdere” pare a fi o 
simplă descriere a realităţii, dar este, de fapt, o poveste. Ea numeşte ceva 
care nu mai există ca „pierdut” sau „pierdere”, dându-i dispariţiei 
naturale o tentă emoţională negativă. Acesta este punctul de vedere al 
ego-ului şi reprezintă doar jumătate din tablou, căci altceva vine, de 
asemenea, să umple vidul. 

În acest fel, limbajul este destul de înşelător. De cele mai multe ori, 
el întăreşte perspectiva egotică. Din acest motiv, multe tradiţii spirituale 
au inclus practica spirituală a tăcerii. Tăcerea te ajută să te detaşezi de 
limbaj şi, prin urmare, de modul obişnuit de a percepe lucrurile. Când 
limbajul încetează, nu mai descompui lumea în dualităţi, cum ar fi binele 
şi răul, şi te poţi detaşa mai uşor de emoţii şi preferinţe, care te fac să te 
împotriveşti vieţii aşa cum este ea. 

Cu fiecare emoție, spui „da” la ceva şi „nu” la altceva. Acelaşi lucru 
este valabil şi în privinţa preferințelor şi dorințelor. Expresiile precum 
„bun” sau „rău” şi „îmi place” sau „nu-mi place” împart lumea în două: în 
ceea ce vrei şi ceea ce nu vrei. Apoi, când viaţa decurge într-un mod care 
nu-ți place, atunci suferi. Dorind ca viaţa să se desfăşoare într-un anumit 
fel, îţi provoci propria suferinţă. Eroul a înţeles că astfel de dualităţi şi 
dorinţe creează suferinţă şi că suferinţa nu ar exista fără ele. 

Toată suferinţa provine din şuvoiul de gânduri şi am putea spune, la 
fel de bine, că provine din limbaj. De aceea, eroul se detaşează cât poate 
de mult de şuvoiul de gânduri şi îşi limitează conversațiile, mai ales cele 
de natură egotică. Acest lucru poate părea radical, dar el a descoperit că, 
dacă vrei să „fii în lume, dar nu de-al ei”, este necesară o anumită tăcere, 
căci limbajul te atrage în perceptiile greşite pe care el le creează. 

Aceste percepții greşite sunt o hartă greşită, iar eroul ştie că o hartă 
greşită îl va conduce la suferinţă şi îl va îndepărta de comoara din inima 

sa. Este important că el îşi dă seama că trebuie să facă o alegere: ori să fie 
de acord cu percepțiile greşite ale lumii, permiţând ca limbajul să îi 
determine percepțiile, ori să pună la îndoială percepțiile greşite cuprinse 
în limbaj. 

Axul principal al limbajului este cuvântul „eu”. Eroul nu crede în 
descrierile ce urmează după acest cuvânt. Acele definiţii încearcă să îl 
încadreze într-o cutie, să îl transforme într-un obiect, pe când adevăratul 
său Sine este mai degrabă un nimic decât un ceva. Eroul îşi recunoaşte 
natura sa de „nimic”, în timp ce majoritatea celorlalţi oameni nu o fac. 
Deşi limbajul menţine senzaţia că oamenii ar fi nişte lucruri, sau entităţi 
distincte, eroul ştie că nu acesta este adevărul. El simte vastitatea 
spațioasă, larg deschisă a fiinţei sale şi ştie că viaţa şi el însuşi sunt mult 
mai misterioşi decât concepe mintea. 

Totul este interconectat şi interdependent şi este făcut din acelaşi 
material: conştiinţa. Toate formele de viaţă sunt asemenea celulelor care 
alcătuiesc corpul. Fiecare celulă are un scop şi este inteligentă, dar viaţa 
ei depinde de vitalitatea întregului corp. Dacă o celulă încetează să îşi mai 
îndeplinească rolul sau se comportă imprevizibil, întregul corp este 
afectat. Fiecare celulă contează. Este posibil ca acea celulă să nu fie 
conştientă de rolul său în cadrul întregului, dar are încorporate în ADN- 
ul său toate ordinele necesare, prin urmare, ştie ce trebuie să facă pentru 
a-şi îndeplini menirea. Eşti o celulă în corpul mai mare al umanităţii şi al 
universului. Iar asta nu-i doar o metaforă. 

Eroul nu crede în acel „eu” portretizat de şuvoiul de gânduri. El ştie 
că nu este nici separat de Întreg, nici lipsit de importanţă pentru Întreg. 
El ştie acest lucru din propria experienţă, pentru că este în rezonanţă cu 
lumea subtilă de dincolo de cele cinci simţuri, care i-a dezvăluit această 
totalitate şi interconectare. 

Este vorba de aceeaşi Unime trăită de toţi misticii de-a lungul 
timpului. Unimea nu stă ascunsă celor care au simţurile subtile deschise. 
Aşadar, deşi credinţa în Unime poate fi de ajutor în etapele de început ale 
realizării acestui adevăr, Unimea nu este o credinţă, ci o experienţă care 
depăşeşte capacitatea minţii de a o înţelege. 

Adevărul despre realitate poate fi trăit numai ieşind din minte. 
Mintea nu crede într-o Realitate mai vastă aflată dincolo de iluzoria sa 
realitate mentală şi nici nu poate cunoaşte Realitatea. Însă altceva poate, 

care este eroul în curs de trezire din orice persoană. La un moment dat în 
evoluţia fiecăruia, ceva din interior se trezeşte şi pune la îndoială mintea 
şi spusele ei despre realitate. Acest ceva misterios — adevăratul Tu -— este, 
fără îndoială, fie deja treaz, fie în curs de trezire în voi. 

Eroul a descoperit ceva foarte important despre această Unime: că 
este făcută din iubire — conştiinţa este iubire. Iubirea este cea mai 
puternică forţă din univers, iar creaţia este o expresie a acestei iubiri. 
Dumnezeu-Tatăl este această iubire şi reprezintă inteligenţa care a 
însămânţat acest univers şi toate celelalte universuri şi care continuă să 
ghideze creaţia cu dragoste. Chiar dacă iubirea pare absentă în activităţile 
umane, ea rămâne mereu prezentă, neschimbată şi de neoprit. Ea este 
constanta care stă la baza universului şi îl animă. Şi este resursa oricând 
disponibilă care v-a fost dată pentru a vă sprijini în această călătorie prin 
condiţia umană. 

În mituri şi legende, adeseori, eroul intră în posesia unei săbii 
magice sau a unui alt obiect magic care să-l ajute să treacă prin cele mai 
grele momente. Dragostea este acea sabie. Fa învinge răul, repară inimile 
frânte, străpunge iluzia şi îl mântuie pe erou. Dragostea este, de 
asemenea, harpa magică sau trompeta care invocă forţele supranaturale 
destinate a-l ajuta pe erou. Tot dragostea este geniul din lampă care 
îndeplineşte toate dorinţele. Dragostea este puterea magică pe care aţi 
primit-o fiecare pentru a vă ajuta pe drumul vostru. 

Eroul a învăţat despre iubire observând cum funcţionează sau nu 
funcţionează viaţa: 

Eroul a observat că atunci când era bun, viața mergea bine, iar 
când nu era bun, nu-i mergea bine. 

Eroul a observat că, ori de câte ori acorda toată atenţia sa unui 
lucru sau unei persoane, iubirea curgea nestingherită, iar el era fericit 
şi ceilalți erau fericiți. 

Eroul a observat că iubirea este receptivă şi răbdătoare, iar când el 
era receptiv şi răbdător, ceilalți îl iubeau şi îi veneau în ajutor. 

Eroul a observat că, atunci când făcea ceea ce îi plăcea să facă, era 
fericit şi devenea cu uşurinţă tot mai priceput. 

Eroul a observat că, atunci când era iubitor şi fericit, ceilalți se 
simțeau atraşi de el şi doreau să fie în preajma lui şi să fie buni cu el. 

Eroul a observat că, atunci când se comporta cu iubire, era fericit, 
iar când nu se comporta cu iubire, nu era fericit. 

Eroul a observat că, atunci când îi ierta pe ceilalți, nu mai suferea 
şi era capabil să depăşească momentul dificil şi să iubească din nou. 

Eroul a observat, de asemenea, că atunci când s-a iertat pe sine 
însuşi, a putut să meargă mai departe şi să se iubească din nou. 

Eroul a observat că, dăruind iubire, se simţea mai bine decât atunci 
când o primea. 

Eroul a observat că putea alege să iubească pe oricine sau orice, iar 
atunci iubirea radia din el. A aflat că are o fântână de iubire în interiorul 
său, care nu seacă niciodată. Şi astfel şi-a dat seama că stă întotdeauna în 
puterea lui să se simtă iubitor şi, ca urmare, fericit. Eroul a observat că, 
dacă se lăsa condus de iubire, entuziasm şi bucurie, era fericit şi găsea 
calea spre şi mai multă iubire, pace şi fericire. A descoperit că iubirea este 
atât calea, cât şi răsplata urmării căii. 

Şi astfel, eroul a ajuns la concluzia că dragostea are în ea ceva foarte 
special, poate mai special decât orice altceva. Aşa că s-a pus în armonie 
cu iubirea. Cu cât a acţionat mai mult în acord cu dragostea, cu atât a 
devenit mai fericit şi cu atât mai bine i-a mers în viaţă. Dragostea face 
miracole! 

Iubirea nu este o credinţă, ci cel mai mare adevăr despre realitate. 
Însă dacă crezi invers, vei avea o experienţă opusă. De exemplu, dacă 
crezi că la baza vieţii nu se află nimic de genul iubirii sau o inteligenţă 
superioară, vei fi ghidat de minte, căci aceasta este starea implicită a 
omului. Atunci vei trăi viaţa ca un ego, a cărui experienţă înseamnă frică, 
competiţie şi lipsă, şi-ţi va fi mai dificil să descoperi puterea iubirii. 

Cu toate acestea, este doar o chestiune de timp până când vei realiza 
magia iubirii. Nimeni nu are cum să nu descopere acest secret, care nu-i 
deloc prea ascuns. Viaţa este concepută astfel încât să descoperi acest 
adevăr. La fiecare pas, viaţa te învaţă iubirea. Trebuie doar să observi, 
asemenea eroului, ce anume te învaţă viaţa. 

Capitolul 8 


Destinul eroului 





Toată lumea are un destin. Fiecare suflet, înainte de a veni la viaţă, 
se hotărăşte să îndeplinească anumite obiective şi lecţii. Acest proiect 
formează destinul persoanei. Modul exact în care va decurge acest plan 
nu este prestabilit, ci depinde într-o anumită măsură de liberul arbitru, 
inclusiv de liberul arbitru al celorlalţi. Dar mai importante decât liberul 
arbitru sunt acţiunile întreprinse de forțele spirituale, a căror sarcină este 
de a crea situaţii favorabile pentru ca sufletul să poată învăţa. 

Forţele spirituale dau formă acestui proiect aducând oamenilor 
oportunităţi, experienţe, evenimente, idei şi alţi oameni, precum şi 
inspirându-i şi motivându-i. Iar în cadrul acestor circumstanţe, persoana 
poate face nişte alegeri. Totuşi, în niciun caz, nu liberul arbitru stabileşte 
ce va întâlni omul în viaţă şi nici măcar cum se va simţi îndemnat să 
acţioneze. Magnetismul destinului este mult mai influent decât voinţa 
ego-ului şi a sinelui condiţionat. 

În cadrul destinului există anumite puncte critice, adică experienţe 
alese înainte de naştere care impactează viaţa într-un mod semnificativ. 
Un punct al destinului poate fi o criză de sănătate, întâlnirea cu cineva 
important, o idee inovatoare, o oportunitate de carieră, o experienţă 
spirituală, o experienţă în apropierea morţii, pierderea unui copil, o 
cădere financiară neaşteptată sau un alt eveniment marcant. 

Aceste puncte ale destinului sunt inevitabile şi au menirea să aducă 
transformări majore, aşa că omul trebuie să le accepte, să se resemneze şi 
să profite de ele. Ego-ul s-ar putea simţi victimizat de experienţele mai 
dificile, ceea ce îngreunează valorificarea la maximum a acestor 
importante puncte de cotitură. 

Între aceste puncte ale destinului, viaţa este un dans între liberul 
arbitru al persoanei şi voinţa divină, care este administrată de forţele 
spirituale. În orice moment, alegerile unei persoane sunt în acord fie cu 
ego-ul, fie cu Sinele divin. În ambele cazuri, probabil că persoana va 
învăţa ceva, deşi, în prima situaţie, s-ar putea să nu-şi împlinească 
destinul. 

Dacă omul nu învaţă ceea ce intenţionează sufletul, forțele spirituale 
ar putea interveni ca să scoată persoana dintr-o anumită mentalitate sau 
să o îndrepte într-o altă direcţie. În acest scop, i se dă o criză sau un 
necaz, cum ar fi o boală, pierderea locului de muncă, un divorţ sau 
dificultăţi financiare, aspecte pe care forţele spirituale le pot pune la cale. 

Forţele spirituale călăuzesc şi aranjează vieţile tuturor, indiferent 
dacă oamenii sunt conştienţi sau nu de existenţa acestora. Atunci când 
oamenii sunt conştienţi şi deschişi către ele, sau măcar cred că ele există, 
forțele spirituale pot avea o influenţă şi mai benefică. Intuiţia este una 
dintre modalităţile prin care aceste forţe îi influenţează pe oamenii 
deschişi către sferele subtile. Dar intuiţiile nu sunt nicidecum singurul 
mod prin care forţele spirituale ghidează şi modelează vieţile oamenilor. 

Pentru claritate, voi defini ce înţeleg eu prin forţe spirituale. Mulţi 
numesc aceste forţe entități, dar acest cuvânt este cam înşelător. El 
sugerează că forţele spirituale ar fi mai asemănătoare cu fiinţele umane 
decât sunt în realitate. Se aseamănă doar prin faptul că majoritatea au 
avut vieţi umane, deci înţeleg condiţia umană. Dar asta nu înseamnă că 
sunt entităţi cu o personalitate anume şi cu o voinţă personală. Iar asta-i 
o mare diferenţă. 

Forţele spirituale la care mă refer eu nu au voinţă personală sau 
interese personale, ci acţionează în numele Unicului. Ele nu au 
prejudecăţi şi vă doresc doar ce-i mai bun, dacă asta se poate numi 
dorinţă. Problema cu limbajul este că, din cauză că nu puteţi cunoaşte pe 
deplin forțele spirituale sau mintea nu le poate înțelege, nu există încă un 
limbaj care să descrie această formă de viaţă. 

Chiar şi expresia „formă de viaţă” implică o formă, pe când ele nu au 
niciuna. Denumirea de „forțe? este mai precisă decât orice cuvânt care 
sugerează o formă. Deşi forţele spirituale pot lua o formă şi un gen de 
personalitate pentru a  interacţiona cu oamenii capabili să le 
conştientizeze, acea formă nu le reprezintă câtuşi de puţin. Ele nu sunt 
reprezentabile, aşa că nu se poate spune mare lucru despre ele. Dar ceea 
ce se poate spune este că sunt forţe ale binelui în viaţa fiecăruia. Ele duc 
la îndeplinire lucrările şi evoluţia Unicului. Ele sunt slujitori ai Vieţii. 
(„Slujitori” este un alt cuvânt care poate induce în eroare.) Funcţiile 
acestor forţe sunt definite foarte precis. Există forţe spirituale care 

îndrumă oamenii şi celelalte regnuri: animal, vegetal şi mineral. 
Eficienţa, perfecțiunea şi inteligenţa Celui Unic sunt de neînchipuit. 

Eroul acţionează în armonie cu această perfecţiune şi, cu fiecare 
respiraţie, îi aduce laude. Ca urmare, este extrem de fericit. Când cineva 
realizează această perfecţiune la un nivel profund, singurul său răspuns 
posibil este recunoştinţa, admiraţia şi devotamentul. În esenţă, aşa 
trăieşte eroul fiecare clipă. Ceea ce am descris acum este fiinţa umană 
iluminată, expresia supremă a eroului. Acesta este destinul final al 
oricărei persoane. Atingerea acestei perfecţiuni este scopul tuturor 
încarnărilor voastre. 

O parte din modul în care forţele spirituale influenţează umanitatea 
va trebui să rămână un mister, deoarece nu există cuvinte pentru a 
descrie cum funcţionează acest lucru. Dar modalităţile mai evidente pot fi 
descrise. Cel mai evident mod în care vă influenţează este prin 
intermediul intuiţiei. Însă eficienţa acestei metode depinde de cât de 
dezvoltată este intuiţia omului şi dacă ascultă de ea. 

Diferenţele în dezvoltarea intuiţiei pot explica, în parte, de ce vieţile 
unora decurg mai uşor decât ale altora. Unii par să fie binecuvântaţi cu 
un fel de har sau protecţie care îi însoţeşte peste tot. Deşi astfel de 
persoane par că duc o viaţă magică, totuşi, oricine poate avea parte de 
asemenea ajutor şi protecţie dacă se armonizează cu sferele subtile. 
Această armonizare poate fi dezvoltată, dar omul trebuie să decidă să şi-o 
cultive. Iar pentru cei care nu cred că există dimensiuni subtile, chiar că 
este o dilemă fără ieşire. 

Un alt mod mai evident prin care forţele spirituale vă pot influenţa 
pe voi şi situaţiile este prin comunicare mentală. O simţiţi ca o voce 
interioară distinctă, cu o tonalitate şi o senzaţie diferită de propriile 
voastre gânduri. 

Acest tip de comunicare are loc, de obicei, pentru a-l ajuta pe omul 
respectiv să evite un accident, deşi există şi persoane — de exemplu, 
autorul de faţă — care primesc mesaje mentale în mod regulat cu scopul 
de a servi omenirea. Atunci când această comunicare mentală aduce un 
avertisment, mesajul este de obicei scurt şi la obiect: „Nu te duce acolo!”, 
„Uită-te la stânga!”, „Opreşte-te!”, „Ai grijă!”. 

Forţele spirituale vă mai pot influenţa pe voi şi situaţiile apărându- 
vă sub forma unui înger, a unei fiinţe de lumină sau a unei persoane care 

vă transmite un mesaj sau vă opreşte să faceţi ceva ce eraţi pe cale să 
faceţi. Acest tip de intervenţie este cel mai des întâlnit în timpul 
evenimentelor critice şi la sfârşitul vieţii, când forţele spirituale apar 
adesea muribundului şi celor dragi lui pentru a le transmite mesaje de 
mângâiere şi a-i ajuta în această trecere. 

Forţele spirituale îi salvează în mod curent pe oameni din experienţe 
care nu le sunt menite. Ei ajung în astfel de situaţii, de obicei, din cauza 
deciziei greşite a altcuiva. Când sunt implicate în accidente persoane care 
fie nu au nevoie de acea experienţă pentru evoluţia lor, fie a căror 
evoluţie ar fi împiedicată, atunci forţele spirituale intervin pentru a le 
proteja. Probabil că vă puteţi aminti de momente din propria viață când 
aţi fost la un pas de moarte şi atunci, fără îndoială, v-au salvat forţele 
spirituale. La momentul respectiv, s-ar putea chiar să fi fost conştienţi de 
aceste forţe. 

Motivul pentru care forţele spirituale nu intervin mai des pentru a-i 
proteja pe oameni este că, de cele mai multe ori, ei trăiesc experienţa pe 
care trebuie să o trăiască, fie pentru că ei au creat-o şi, prin urmare, 
trebuie să înveţe din această alegere, fie pentru că acea experienţă face 
parte din destinul lor. Un alt motiv pentru care forţele spirituale ar putea 
să nu intervină este din respect pentru liberul vostru arbitru. Ele vă 
respectă dreptul de a alege şi de a învăţa din deciziile voastre şi înţeleg că 
acest proces de alegere face parte integrantă din evoluţie. 

Eroul îşi dă seama, de asemenea, că pentru a progresa în viaţă, va 
face aşa-zisele greşeli, care, de fapt, nici nu există. Greşeala este doar un 
concept, o poveste. „Am făcut o greşeală” nu este adevărul, ci un anumit 
punct de vedere — cel al ego-ului. Pentru că eroul înţelege rolul aşa- 
ziselor greşeli, le acceptă ca parte a vieţii. El nu se aşteaptă să fie perfect 
şi nici ca viaţa să fie uşoară şi fără provocări. Este realist, vede realitatea 
aşa cum e. 

Cuvântul „greşeală” implică faptul că ceva a mers prost sau s-a 
întâmplat ceva ce nu ar fi trebuit să se întâmple — ceea ce este o 
presupunere falsă. Orice lucru care s-a întâmplat trebuia să se întâmple, 
căci altfel nu s-ar fi întâmplat. Trebuia să se întâmple pentru a vă arăta 
ceva, poate pentru a vă învăţa ceva despre vreo alegere pe care aţi făcut- 
o. Totul are un scop şi, prin urmare, nu poate fi o greşeală. Singura 

greşeală, dacă o putem numi aşa, ar fi să nu înveţi nimic din anumite 
experienţe. Dar, oricum, asta ar fi imposibil. 

Anumite decizii pot avea un rezultat nedorit, dar asta nu le face să fie 
o greşeală. Acel rezultat nedorit vă îndreaptă, în mod inevitabil, într-o 
nouă direcţie, care este şi scopul acelei aşa-zise greşeli. În viaţă, se fac 
permanent corecţii de curs ca urmare a aşa-numitelor greşeli. Aşa învaţă 
oamenii să navigheze prin viaţă şi ce anume funcţionează. De fapt, nici 
nu există altă cale. Nimeni nu se naşte ştiind cum să joace acest joc al 
vieţii; trebuie să-l înveţe. Învăţaţi acţionând, descoperind ceva şi apoi 
făcând o altă alegere. În viaţă, toţi „cântă după ureche”. 

Pentru erou, viaţa este un joc măreț care, prin definiţie, trebuie să 
includă atât câştig, cât şi pierdere. Ştie că nu poţi avea una fără cealaltă. 
Ce ar însemna să câştigi fără să pierzi uneori?! Victoria este cu atât mai 
dulce şi alină rănile tuturor înfrângerilor anterioare. Ca în orice joc, 
câştigul şi pierderea fac ca jocul vieţii să fie distractiv. Eroul înţelege asta 
şi le îmbrăţişează pe amândouă cu drag. Îşi dă seama, de asemenea, că 
orice câştig şi pierdere sunt doar temporare. 

Eroul nu ia la modul personal nici victoria, nici înfrângerea. Pentru 
că înţelege că nu este responsabil sau nu controlează toate aspectele 
jocului, el nu-şi asumă meritele sau vina pentru felul în care merg 
lucrurile. Recunoscând că nu este decât un mic jucător în jocul vieţii, 
eroul înfruntă fiecare situaţie cu curaj şi curiozitate, făcând tot ce îi stă în 
putinţă. 

În jocul vieţii, ca în toate jocurile, nu ştii niciodată cum vor decurge 
lucrurile. Eroul ştie că nu ştie şi nu pretinde că ştie, dar îşi păstrează 
oricum o viziune pozitivă. 

Nu este puţin lucru să rămâi optimist în mijlocul necunoscutului şi 
să nu-ţi faci curaj pretinzând că ştii. Ego-ul se încurajează pretinzând că 
ştie rezultatul şi apoi se descurajează când lucrurile se dovedesc a fi altfel. 
Pe de altă parte, eroul se încurajează ştiind că, indiferent de rezultat, 
acesta este bun. Astfel că nu este niciodată dezamăgit de viaţă. Aşa îşi 
trăieşte destinul, cu curaj, optimism şi recunoştinţă pentru viaţă. 

Eroul ştie că are un destin şi că atât avantajele, cât şi dificultăţile fac 
parte din el, fiindu-i oferite de „ursitoare”. Darurile şi piedicile vin 
împreună la pachet: După cum nu poţi avea victorii fără înfrângeri, nu 
poţi avea nici beneficii fără necazuri. Darurile îţi sunt acordate pentru a 

depăşi dificultăţile, iar acestea au rolul să dezvolte darurile. Eroul este 
dispus să le accepte fără rezerve pe amândouă. Ce rost ar avea să se 
împotrivească acestui plan elegant? 

Şi totuşi, ego-ul se ceartă cu viaţa: „De ce mi-ai făcut asta? Cum ai 
putut să-mi faci asta? De ce eu?” Ego-ul este furios pe viaţă, dă vina pe 
viaţă şi imploră viaţa — toate aceste acte iraționale, care nu fac decât să-l 
transforme într-o nefericită victimă. 

Pentru ego, viaţa este crudă. Dar eroul nu scorneşte o asemenea 
fantezie sau poveste. Viaţa este ceea ce este, iar eroul nu-şi spune o 
poveste descurajantă despre viaţă sau una care să-l facă să o perceapă 
într-un mod negativ sau să se simtă prost în propria piele. Această 
diferenţă e tot secretul care, în esenţă, îl face un erou. 

De fapt, eroul nu-şi cunoaşte destinul, ci doar faptul că are unul şi că 
îl poate descoperi observând atent ce-i aduce viaţa acum, în acest 
moment, şi acum, în acest moment. Destinul omului e format atât din 
punctele critice ale destinului, cât şi din tot ceea ce se află între ele, 
deoarece orice alegere din orice clipă influenţează şi contribuie, în mod 
potenţial, la destin. 

Punctele destinului nu sunt controlate de erou, dar trăirea sa clipă- 
de-clipă este. Eroul ştie că singurul lucru pe care îl poate controla este 
modul cum simte viața, gestionându-şi corespunzător gândurile şi 
atitudinile. Şi lasă restul în seama Tatălui. Acolo unde poate interveni, 
eroul intervine; iar ceea ce nu poate influenţa, lasă în seama Tatălui. El 
îşi poate influenţa experienţa vieţii şi, prin aceasta, într-o anumită 
măsură, poate influenţa şi cursul vieţii. Dar eroul nu pretinde că poate 
controla desfăşurarea perfectă a vieţii. Şi de ce ar vrea s-o facă?! 

Odată ce a văzut perfecțiunea vieţii, nevoia de control dispare şi, 
odată cu ea, eroul se aruncă în viaţă şi o lasă să-l ducă unde-o vrea. 
Observă încotro curge viaţa şi merge cu fluxul. Fluxul înseamnă şirul 
perfect de întâmplări, aşa cum trebuie să ele să se petreacă. Singura 
treabă a eroului este să-i spună „da”. Astfel, eroul creează împreună cu 
viaţa. Creează ceea ce viaţa vrea ca el să creeze. Şi o poate face pentru că 
este în armonie cu fluxul şi ştie ce vrea viaţa. 

Viaţa vrea altceva pentru fiecare persoană în parte, motiv pentru 
care trebuie să fii atent la momentul prezent. Doar aşa poţi descoperi ce 
vrea viaţa de la tine personal. Viaţa are un plan pentru tine, pe care îl 

descoperi dând atenţie la ceea ce se iveşte din flux acum, şi acum, şi 
acum. 

Dar şi ego-ul are un plan pentru tine, aşa că încearcă să te scoată din 
flux pentru a te face să-i urmezi planul. Este un plan standard, de genul 
„o mărime unică”. Acest plan funcţionează o parte din timp, dar nu te 
poate împlini precum planul conceput special pentru tine. 

Destinul este ceva ce sufletul ţi-a ales înainte de a te naşte. A fost 
ales cu dragoste şi cu mare grijă: 

Ar putea fi un destin care implică să faci ceva în lume, cum ar fi să 
fii pianist, profesor sau politician. 

Sau destinul ar putea implica să cultivi un mod de a fi: a fi mai 
iubitor, a fi mai curajos, a fi mai răbdător sau a fi mai responsabil. 

Unii au în destin să-şi dezvolte mintea sau să înveţe despre ceva şi, 
eventual, să împărtăşească această învățătură. 

Mulţi au un destin care le formează caracterul. Poate că învaţă să 
fie mai puţin egoişti sau mai puţin conduşi de ego. Sau, dimpotrivă, ar 
putea să descopere cum este să fii foarte egoist şi condus de ego. 

Alții au în destin să-şi dezvolte un talent sau o aptitudine, caz în 
care s-ar putea să nu strălucească încă la acel talent sau aptitudine, dar 
oricum se simt împliniţi, pentru că fac ceea ce se simt îndemnați să facă. 

Iar alții au în destin de a sluji altor semeni, iar modul în care o fac 
nu e atât de important. 

După cum puteţi observa din această listă, destinul ar putea să nici 
nu pară a fi un destin propriu-zis. Însă niciun destin nu e mai important 
decât altul. 

Fiecare destin slujeşte Întregului şi este conceput special în acest 
scop. Deşi ar putea părea că cineva are un destin foarte norocos, spre 
deosebire de altul, totuşi, pentru suflet, este important ca destinul pe 
care şi l-a ales să fie dus la îndeplinire. 

Îţi dai seama dacă îţi îndeplineşti destinul după cum te simţi. Când îl 
împlineşti, eşti în mod natural fericit, cu excepţia cazului în care crezi că 
ar fi trebuit să faci altceva. Această fericire naturală poate fi diminuată, 
dacă crezi că viaţa ta ar trebui să fie altfel decât este, poate mai 
strălucitoare sau mai interesantă. Dar aceasta ar fi dorinţa ego-ului, nu a 
sufletului tău. 

Pentru că ego-ul îşi doreşte anumite lucruri — cum ar fi puterea, 
banii şi prestigiul — oamenii simt adesea că realizările care nu aduc 
aceste beneficii ar fi mai „mici”, deşi există la fel de multă împlinire 
potenţială în acele realizări ca şi în aşa-zisele „mari” realizări. Dacă ego- 
ul ar putea face tot ce vrea, toţi ar fi un star rock, preşedintele Statelor 
Unite sau un CEO -— dar ce fel de lume ar mai fi aceea?! 

Perfecţiunea divină a prescris fiecăruia un rol perfect. În ansamblul 
multor, multor reîncarnări, toţi ajung să încerce întreaga gamă de roluri. 
Aşa că Perfecţiunea este, în fond, imparţială şi înțeleaptă. 

Când ajungi la sfârşitul vieților tale de pe Pământ, îţi dai seama că ai 
jucat toate rolurile şi ajungi să te recunoşti ca fiind Unicul din toţi 
oamenii. Vezi că, de fapt, nu a existat niciodată un tu separat de ceilalţi. 
O singură Fiinţă face totul, iar Tu eşti aceea. Percepeai nedreptăţile care 
ți se făceau din perspectiva acelui mic tu care credeai că eşti. Dar dacă, în 
realitate, tu eşti atât cel care suportă o nedreptate, cât şi cel care o 
provoacă, unde mai este nedreptatea?! 

Eroul ştie că are un destin, un loc în Întreg, şi îşi recunoaşte acel loc 
fiind atent la lumea sa interioară. Aceasta nu este lumea gândurilor şi a 
emoţiilor, aşa cum s-ar putea presupune, ci o lume mai subtilă care 
comunică informaţii şi instrucţiuni prin intuiţii, impulsuri, inspiraţie, 
bucurie, pace şi entuziasm. Eroul ştie că, dacă se implică prea tare în 
gândurile şi emoţiile obişnuite, ar putea rata aceste instrucţiuni mai 
subtile care îi dezvăluie cum să se mişte clipă de clipă. 

Această lume subtilă poate fi dificil de descifrat uneori. Este nevoie 
de exerciţiu pentru a-ţi auzi intuiţia şi este nevoie de încredere pentru a o 
urma. Ambele se dezvoltă în timp. Între timp, eroul aflat în curs de 
trezire cere ajutorul forțelor spirituale pentru a şti ce este adevărat, cum 
să acţioneze şi cum să fie. Cere vindecare, îndrumare, protecţie şi ajutor 
din partea lor, ştiind că le va primi la nevoie. Apoi se relaxează şi are 
încredere că va şti ceea ce trebuie să ştie atunci când va trebui să ştie. 

Aceste rugăciuni te ajută să te relaxezi, să fii prezent la clipa de 
acum. Te ajută să simţi că totul este bine, ceea ce şi este adevărat. Ele 
contracarează senzaţia, provenind de la ego, că ar trebui să te lupţi şi să 
te străduieşti pentru a exista. Nimic nu-i mai departe de adevăr. 

Ego-ul îţi creează sentimentul că viaţa ar fi o problemă şi că ar trebui 
să te temi de ea. Asta activează mintea negativă şi produce tensiune, stres 

şi emoţii negative. Poate că această stare de surescitare a fost utilă la un 
moment dat în evoluţia umanităţii, dar acum este mai mult problematică 
decât utilă. 

Relaxarea este o stare mult mai funcţională şi mai productivă şi, în 
plus, îți permite, să fii în contact cu lumea subtilă, cea care susține lumea 
fizică. Toate formele de viaţă primesc informaţii şi sunt susţinute de 
lumea subtilă, iar fiinţele umane nu fac excepţie. Şi ele, ca orice altceva, 
sunt ancorate în dimensiunea subtilă şi îşi primesc energia şi însăşi viaţa 
de acolo. Aceasta este dimenisunea folosită de Inteligența superioară 
pentru a comunica cu tărâmul fizic în scopul de a-l menţine şi organiza. 
Atunci când te armonizezi cu sfera subtilă, te armonizezi cu această 
Inteligență mai vastă şi cu proiectul pe care îl are pentru tine. La fel cum 
o sămânță conţine toate instrucţiunile pentru viitoarea plantă, 
dimensiunea subtilă conţine instrucţiunile pentru fiecare fiinţă vie. Este 
tiparul pentru tot ce înseamnă viaţă. 

Atunci când eşti relaxat, eşti mai apt să simţi această vibraţie subtilă 
decât atunci când eşti tensionat, deoarece tensiunea arată că te identifici 
cu gândurile şi emoţiile care aparţin ego-ului. Prin urmare, dacă faci 
lucruri care te ajută să te relaxezi, vei căpăta acces la această dimensiune 
subtilă. 

Multe lucruri pot favoriza relaxarea. Rugăciunea este unul dintre ele. 
În rugăciune, predai aşa-zisele tale probleme, temeri şi griji unei „puteri 
superioare”. Acest lucru este foarte vindecător. Astfel, te eliberezi de 
problemele, temerile şi grijile ego-ului. Într-adevăr, ele sunt doar ale ego- 
ului şi nu-s deloc reale. 

Oricât de credibile ar părea problemele sau fricile tale, ele tot nu 
există. Poate că ţi se pare o afirmaţie ridicolă, dar asta ar fi părerea 
programării tale. În mod firesc, ego-ul, care fabrică problemele şi fricile, 
n-are cum să vadă că ele sunt imaginare. Însă asta poate s-o facă cineva 
mai înțelept. Cine sau ce poate vedea că o frică nu are niciun temei în 
realitate, în aici şi acum? Cine sau ce poate evalua veridicitatea 
gândurilor tale? Este acela care eşti cu adevărat. 

În rugăciune, renunţi la perspectiva ego-ului. Astfel, nu mai rămâne 
decât realitatea. Când scapi de fricile şi grijile tale, te cufunzi în simplul 
aici şi acum. În aici şi acum se află toate răspunsurile de care vei avea 
vreodată nevoie pentru a-ţi trăi viaţa. La fel cum un copil i-ar da mamei 

sale o poză sfâşiată pentru a o repara, îţi predai gândurile şi emoţiile tale 
sfâşietoare Tatălui, iar ele vor fi îndreptate. Ştii că au fost corectate după 
sentimentul de relaxare pe care îl capeti. 

Când transmiţi o problemă altcuiva, simţi o mare uşurare, mai ales 
atunci când ştii că ea poate fi rezolvată cu uşurinţă de acea persoană. Aşa 
este şi rugăciunea: Îi dai problema ta unei puteri superioare care să se 
ocupe de ea în locul tău. Adevărul este că problema nu a existat niciodată 
şi că puterea superioară s-a ocupat mereu de viaţă în mod perfect. Dar 
pentru a-ţi relaxa ego-ul şi mintea, acest ritual al rugăciunii îţi poate fi 
foarte folositor. 

S-ar putea spune că ceea ce se relaxează este partea animală din tine, 
care se bazează pe frică. Ea trebuie să se liniştească cumva, ca să nu-ţi 
saboteze viaţa. Nu-i deloc înţeleaptă şi produce automat gânduri de frică, 
generatoare de stres şi neproductive. 

Rugăciunea este o modalitate de a calma „bestia” din interior. Chiar 
dacă nu ar exista forţe spirituale care să-ţi răspundă la rugăciuni, 
rugăciunea este oricum vindecătoare, pentru simplul motiv că îţi 
linişteşte sistemul limbic din creier şi te ajută să devii mai atent la 
prezent — cu condiţia să crezi în puterea rugăciunii. 

Mai există un motiv pentru a crede în puterea rugăciunii: 
Rugăciunea îţi dă încrederea că, prin acest ajutor, poți depăşi fricile şi 
negativitatea ego-ului. Una dintre modalităţile prin care ego-ul te 
controlează este să te convingă că ar fi puternic. Această convingere, ca 
multe altele, este o profeție care se autoîmplineşte, deoarece te 
descurajează şi te împiedică să accesezi punctele forte ale eroului. 
Rugăciunea este o modalitate de a redobândi accesul la aceste puteri 
interioare. 

Rugăciunea funcţionează şi dintr-un alt motiv: Forţele spirituale 
chiar există! Şi ele există pentru a vă sluji. Când văd că cereţi ajutor în 
combaterea fricilor şi a altor negativităţi, vi-l oferă, chiar dacă s-ar putea 
să nu fiţi conştienţi de acest lucru. Curăţarea negativităţii este una dintre 
sarcinile lor, dar nu o vor îndeplini neapărat dacă nu li se cere. 

Care este cel mai bun mod de a vă ruga? Sinceritatea rugăciunii este 
mai importantă decât cuvintele. Forţele spirituale răspund cel mai 
puternic la rugăminţile fervente. Totuşi, asta nu înseamnă că veţi obţine 
tot ceea ce cereţi doar pentru că vă rugaţi (lucru pe care probabil că l-aţi 

observat deja). Viaţa nu le dă oamenilor neapărat ceea ce îşi doresc, 
pentru că are propriul plan şi motive pentru a oferi sau nu ceea ce le 
oferă. 

Dar poţi fi absolut sigur că vei primi ajutorul de care ai nevoie 
pentru a face faţă oricărei situaţii cu care te confrunţi. Acest ajutor poate 
veni sub forma unei tării interioare, a unei cărţi, a unei idei sau a unei 
intuiţii importante, a unei schimbări de atitudine, a ajutorului unui 
prieten sau a unor beneficii în alte zone ale vieţii tale pentru a-ţi uşura 
situaţia. 

Întotdeauna, este mai bine să eviţi să te rogi pentru ceva anume, 
cum ar fi mai mulţi bani, o relaţie sentimentală sau chiar îmbunătăţirea 
sănătăţii. Aceste aspecte ale vieţii tale sunt aşa cum sunt dintr-un anumit 
motiv şi se vor schimba la timpul lor. Adesea, înainte ca să dispară 
anumite dificultăţi, trebuie ca să înveţi o anumită lecţie, să ajungi la o 
anumită înțelegere, să faci o altă alegere sau să-ţi dezvolţi o trăsătură de 
caracter. 

Există un timp pentru orice, iar când timpul pentru ceea ce trăieşti a 
expirat, va veni timpul pentru altceva. Toată lumea trece prin cicluri 
legate de bani, relaţii, sănătate şi carieră. Întotdeauna ai parte de 
experienţa potrivită, care se schimbă permanent, fie ca urmare a 
schimbării circumstanțelor, fie a faptului că ai evoluat. 

Dorinţele ieşite din şuvoiul gândurilor tale, pentru care ai putea fi 
tentat să te rogi, nu reprezintă ce-i mai bine pentru tine, chiar dacă aşa ar 
părea. Oamenii bolnavi sunt siguri că le-ar fi mai bine sănătoşi, iar 
majoritatea celor singuri sunt siguri că le-ar fi mai bine într-o relaţie. Dar 
asta nu-i neapărat adevărat. Ego-ul nu vede imaginea de ansamblu sau 
desfăşurarea pe termen lung. Nu vede beneficiile pe care le aduce boala 
sau singurătatea sau alte necazuri. Acela ce îţi trăieşte viața ştie mult mai 
bine decât ego-ul ce-i mai bine pentru tine. 

Există rugăciuni mult mai bune decât cele care cer îndeplinirea unei 
dorinţe. O rugăciune deosebit de bună este să ceri ajutor pentru a-ţi 
păstra o atitudine pozitivă în mijlocul unor dificultăţi. Iată alte câteva: 

Ajută-mă să văd situaţia într-o nouă lumină. 

Ajută-mă să învăţ ce trebuie să învăţ din această situaţie. 

Ajută-mă să înțeleg adevărul despre această situaţie. 

Ajută-mă să-mi dau seama ce este cel mai bine de făcut pentru toţi 
cei implicaţi. 

Dă-mi puterea de a rămâne pozitiv şi de a face ceea ce trebuie să 
fac acum. 

Ajută-mă să fiu cea mai bună persoană care pot fi. 

Sunt gata şi dispus să primesc orice vindecare, înțelegere şi ajutor 
în această problemă. 

Te rog, curăţă orice negativitate din mediul meu ambiant şi 
protejează-mă de negativitate când merg în lume. 

Acestea sunt genurile de rugăciuni la care primiţi întotdeauna 
răspuns. Şi acestea sunt chestiunile pe care este important să le cereţi, 
astfel încât să primiţi cele mai multe beneficii din partea forțelor 
spirituale. 

Niciodată nu-i prea des să te rogi. O greşeală a oamenilor este că ei 
cred că nu trebuie să ceară şi a doua oară. Ba trebuie. Trebuie să ceri din 
nou şi din nou, cât timp este nevoie. Iată de ce: Dacă te laşi prins în 
gânduri şi emoţii negative, forţele spirituale consideră că tu le-ai ales, din 
moment ce nu decizi să le ignori. Şi fiindcă forţele spirituale îţi respectă 
liberul arbitru, ele nu vor interveni asupra alegerii tale de a avea acele 
gânduri. Aşadar, dacă vrei să fii ajutat să scapi de gânduri şi emoţii 
negative, trebuie să ceri ajutor ori de câte ori ai nevoie. 

Atunci când observi că eşti crispat şi cufundat în gânduri şi emoţii 
negative, acela este momentul să te rogi pentru ajutor în schimbarea 
stării de spirit. 

Fă-o sârguincios de fiecare dată când eşti prins de minciunile minţii 
şi vei vedea diferenţa. Îţi va veni din ce în ce mai uşor să nu te laşi prins 
sau să nu rămâi prins. 

Rugăciunea are efect. Este unul dintre cele mai importante 
instrumente ale eroului în curs de trezire. Iar viaţa eroului pe deplin 
trezit este o rugăciune de mulţumire continuă: „Îţi mulţumesc pentru 
această perfecţiune şi pentru tot ajutorul pe care mi-l acorzi permanent. 
Îţi mulţumesc pentru această iubire şi generozitate, pe care le primesc 
bucuros pentru a putea fi şi eu o făclie de iubire şi de slujire în lume.” 

Rugăciunea te conduce în lumea eroului, care este frumoasă şi 
abundentă. Atunci te rogi nu atât pentru tine, cât pentru întreaga 

omenire, astfel ca şi semenii tăi să descopere ceea ce ai descoperit tu: 
Viaţa este bună. 

Capitolul o 


Stilul de viaţă al eroului 





La fel cum cei care sunt stăpâniţi de ego au un stil de viaţă bazat pe 
ceea ce-l face pe ego fericit, şi eroul îşi creează un stil de viaţă pe baza a 
ceea ce-l face fericit. Privite din exterior, aceste stiluri de viaţă ar putea să 
nu pară prea diferite, dar probabil că vor fi trăite destul de diferit. 

Există două feluri de fericiri: cea care vine şi pleacă relativ repede 
după ce obţii ceea ce vrei şi acea fericire care este o calitate neschimbată 
a realităţii şi un efect al trăirii în realitate. Şi oamenii conduşi de ego, şi 
eroul trăiesc ambele tipuri de fericire, dar în grade diferite. Asta nu-i o 
surpriză, din moment ce oamenii se bucură de aceleaşi lucruri. Tuturor le 
place îngheţata, apusurile de soare colorate, bebeluşii fericiţi, duşurile 
fierbinţi, câştigurile, realizările, achiziţiile, creaţia şi iubirea, pentru a 
numi doar câteva dintre bucuriile fiinţei umane. 

Când devii erou, nu se schimbă lucrurile care te fac fericit. Încă te 
bucuri de toate lucrurile pe care le-ai făcut şi de multe altele — şi le 
apreciezi chiar mai mult. Ceea ce se schimbă este că, pentru a fi fericit, nu 
mai ai nevoie de plăcerile şi realizările mai egoiste. Poţi fi fericit chiar 
dacă nu îţi reuşeşte ceva, chiar dacă nu ai acces la un duş fierbinte sau la 
mâncarea preferată şi chiar dacă nu ai succes, nu eşti bogat sau nu arăţi 
bine în ochii altora. Cu alte cuvinte, poţi fi fericit chiar dacă nu ai 
lucrurile pe care ego-ul le consideră dragi şi necesare pentru fericirea sa. 

Ego-ul şi eroul au valori, nevoi, năzuinţe şi viziuni foarte diferite, 
care au ca rezultat moduri foarte diferite de a fi în lume: 

Ego-ul crede că are nevoie de anumite lucruri pentru a fi fericit, iar 
eroul este fericit, pur şi simplu. 

Ego-ul are nevoie să fie cineva, iar eroul vrea doar-să-fie. 

Ego-ul renunţă la fericirea de acum pentru o promisiune de fericire 
în viitor, în timp ce eroul face ceea ce îl bucură acum. 

Ego-ul vrea altceva, iar eroul găseşte satisfacție în ceea ce are deja. 

Ego-ul crede că fericirea vine din a avea şi a obține, în timp ce eroul 
cunoaşte adevărata sursă a fericirii. 

Fericirea pe care o caută ego-ul este diferită de fericirea naturală a 
eroului. Ego-ul este avid de fiorul care-l străbate când obţine ceea ce 

vrea: entuziasmul de a avea o maşină nouă, sentimentul că este cineva 
special, pentru că a fost promovat sau recunoscut, extazul promis de o 
nouă relaţie romantică, superioritatea de a arăta bine, saţietatea adusă de 
împlinirea poftelor, multumirea de a avea bani şi mândria de a câştiga. 

Din nefericire, drumul către obiectivele ego-ului este adesea sabotat 
de suferinţa generată de neîmplinirea dorințelor. Pentru că ego-ul nu 
reuşeşte să fie fericit între momentele de reuşită, atingerea unui scop îi 
aduce un fericire bruscă şi de scurtă durată — şi o mare uşurare. Uşurarea 
pe care ego-ul o simte atunci când obţine, în sfârşit, ceea ce şi-a dorit este 
ca relaxarea unui muşchi încordat. Ce bine că durerea dorinţei a luat 
sfârşit! Acesta este un gen de fericire. Se pare că cei mai mulţi oameni 
trăiesc doar pentru aceste momente speciale, iar în restul timpului, dau 
din coate, fac tot felul de eforturi şi îşi duc viaţa ca nişte somnambuli. 

Eroul se bucură şi el de lucrurile de care se bucură ego-ul, dar fără 
grabă, pentru că eroul nu dă o importanţă personală dobândirii acestor 
lucruri, aşa cum face ego-ul. Atunci când ego-ul obţine ceea ce vrea, 
declară cu bucurie: „Acum toată lumea mă va privi cu admiraţie. Acum 
sunt un învingător. Acum viaţa mea decurge, în sfârşit, aşa cum vreau eu. 
Acum voi fi, în sfârşit, fericit!”. Ego-ul întotdeauna ataşează realizarea sa 
la o poveste mai mare despre ce va însemna ea în plan personal. Ego-ul 
dă o mai mare amploare clipelor de reuşită cu argumente care dau acelei 
realizări o semnificaţie mai mare decât are ea de fapt. 

La ego, totul are întotdeauna legătură cu „mine”. Ego-ul conferă 
lucrurilor pe care le doreşte capacitatea magică de a-i produce senzaţia 
de a fi special, de superioritate şi de fericire, chiar dacă acele lucruri nu 
au această putere. În cele din urmă, momentul de fericire trece, ca orice 
alt moment, nerămânând decât o vagă amintire şi, cel mai probabil, şi 
vechile sentimente că nu este suficient de bun sau că nu are îndeajuns. 

Când ego-ul capătă ceea ce şi-a dorit, atunci credința sa că acel lucru 
are puterea de a-l face fericit îl va face foarte, foarte fericit pe moment, 
până când va descoperi că acea fericire nu este pentru totdeauna. Atunci 
ego-ul trebuie să găsească un alt obiectiv de atins, un munte de escaladat 
sau ceva de dobândit, şi abia apoi va putea fi fericit „odată pentru 
totdeauna”. Doar că lucrul care îl va face pe ego fericit „pentru 
totdeauna” este mereu inaccesibil, ascuns după următorul colţ. Atinsă 
pentru scurt timp şi pierdută rapid, fericirea ego-ului este iluzorie, dar 

puternică atât timp cât durează. Aceasta este fericirea la care aspiră cei 
mai mulţi. 

Fericirea pe care o cunoaşte eroul este mai subtilă şi continuă. Ea nu 
depinde de circumstanţe, ci de contactul său strâns cu realitatea şi cu 
adevărata sa natură. Sursa fericirii durabile este chiar aceasta, iar orice 
alt gen de fericire păleşte prin comparaţie. După ce găseşti fericirea 
specifică eroului, orice altceva mai capeţi în viaţă este ca cireaşa de pe 
tort, care nu-i necesară. Aceasta-i răsplata finală pentru că ai trăit atât de 
multe vieţi omeneşti: eşti în mod continuu mulţumit de viaţă aşa cum 
este ea. 

Această mulţumire este mult mai bogată decât sugerează acest 
cuvânt, pentru că ea conţine bucurie, uimire, recunoştinţă, încântare şi 
admiraţie faţă de viaţă şi fiindcă eşti viu. 

Aceste sentimente divine apar în cele mai simple şi mai obişnuite 
momente şi, ca să le evoci, n-ai nevoie de nimic mai mult decât de 
atenţie. Când eroul dă atenţie luminii soarelui care intră pe fereastră, de 
exemplu, atunci el este inundat de deliciul acestei senzaţii. Când ceva atât 
de neimportant pentru ego ca lumina soarelui îţi poate aduce bucurie, 
atunci ştii că ai ajuns Acasă. 

Există oare ceva mai minunat decât această bucurie? Nu prea. Ceea 
ce trăieşte eroul, ca urmare a contactului direct cu realitatea şi cu 
adevărata sa natură, îl împlineşte ca orice altă experienţă pe care o poate 
trăi o fiinţă umană. Asta caută oamenii atunci când urmăresc lucrurile pe 
care le doreşte ego-ul. Dar acele lucruri nu aduc aceeaşi bucurie. 
Fericirea care decurge din multumirea profundă necondiționată este 
calitativ diferită de fericirea de care se bucură ego-ul atunci când obţine 
ceea ce vrea. 

Această fericire mai profundă, naturală, este disponibilă în fiecare 
moment, dar este adesea trecută cu vederea, din cauză că este mai subtilă 
decât euforia şi fiorul celuilalt tip de fericire. Chiar şi aşa, ea este, de fapt, 
mai bogată şi mai satisfăcătoare. Ea împlineşte sufletul aşa cum nu 
reuşeşte s-o facă fericirea ego-ului. Fericirea ego-ului se bazează pe o 
fantezie, în timp ce această bucurie înnăscută este experienţa realităţii 
pure. Ori de câte ori te cufunzi în realitate, această bucurie este acolo. Să 
fii prezent la realitate îţi oferă răsplata supremă, fericirea supremă. 

Viaţa şi stilul de viaţă al eroului se bazează pe această bucurie mai 
profundă, aşa cum viaţa şi stilul de viaţă al ego-ului se bazează pe 
căutarea fericirii prin dobândirea de lucruri, bani, statut, putere, 
recunoaştere, confort, siguranţă şi securitate. 

De asemenea, viaţa eroului se bazează pe verbul „a fi”, în timp ce 
viaţa ego-ului se bazează pe „a avea” şi „a face”. Şi totuşi, eroul are multe 
şi face multe în viaţă, dar sub influenţa lui „a fi”. Pe de altă parte, 
acţiunile ego-ului, precum şi lucrurile pe care caută să le aibă sunt 
influențate de şuvoiul de gânduri. Este o deosebire majoră, care creează 
vieţi şi stiluri de viaţă foarte diferite: 

Ego-ul îşi ia o slujbă pentru siguranța vieţii, în timp ce eroul îşi 
găseşte un loc de muncă în acord cu Inima sa. 

Ego-ul mănâncă mai ales pentru plăcere, în timp ce eroul mănâncă 
mai ales pentru a-şi susține corpul. 

Ego-ul fie caută să scape de responsabilităţi, fie este condus în mod 
compulsiv de ele, în timp ce eroul rămâne echilibrat şi face în mod 
natural ceea ce trebuie făcut atunci când trebuie făcut. 

Ego-ul se însoţeşte cu cei care îi sporesc sentimentul importanţei de 
sine şi sunt de acord cu convingerile sale, în timp ce eroul se însoţeşte cu 
cei care îl ajută să fie ceea ce este menit să fie. 

Ego-ul îi serveşte doar pe cei de la care poate trage nişte beneficii, 
în timp ce eroul simte că-i benefic a servi pe oricine se află în faţa lui. 

Ego-ul îşi urmăreşte scopurile, în timp ce eroul lasă viața să-l ducă 
acolo unde vrea ea să ajungă. 

Ego-ul are un plan pentru orice, în timp ce eroul nu are niciunul şi 
nici nu are nevoie de vreunul. 

Ego-ul crede că ştie încotro se îndreaptă, în timp ce eroul ştie că nu 
ştie şi nici nu simte nevoia să ştie. Eroul află unde se îndreaptă atunci 
când ajunge acolo. 

Ego-ul se distrează prin pofte şi plăceri, în timp ce eroul se bucură 
de orice. 

Ego-ul acționează numai pentru a obţine ceva, în timp ce eroul 
acționează de dragul faptei. 

Ego-ul dăruieşte pentru a da bine în ochii altora, în timp ce eroul 
dăruieşte pentru că se vede pe sine însuşi în ochii celorlalți. 

Ego-ul este dependent de stres şi îi face față prin evadare din 
realitate şi prin excese, în timp ce eroul nu se stresează şi, prin urmare, 
este întotdeauna fericit şi împăcat. 

Ego-ul îşi umple mintea cu credinţe şi opinii, în timp ce eroul îşi 
goleşte mintea, lăsând-o liberă să primească adevărul. 

Ego-ul are o minte închistată, în timp ce eroul îşi păstrează mintea 
deschisă. 

Ego-ul foloseşte mintea pentru a controla viaţa, în timp ce eroul 
foloseşte intelectul pentru a se elibera de mintea egotică. 

Ego-ul este în război cu viaţa, mereu în gardă şi gata de luptă, în 
timp ce eroul are încredere în viaţă şi se simte una cu ea. 

Ego-ul se străduieşte din greu să modeleze viața după dorinţele 
sale, în timp ce eroul doreşte ceea ce vrea viața şi ceea ce ea îi oferă 
deja. 

Ego-ul vrea totul, în timp ce eroul nu vrea nimic. 

Pentru ego, eroul este un prost, un prost periculos. Modul de a fi al 
eroului îl înspăimântă pe ego. Acesta nici nu vrea să audă de: doar-a-fi, a 
curge cu fluxul, a lăsa lucrurile să fie aşa cum sunt, a accepta viaţa sau 
chiar a iubi viaţa. Asta ar da vieţii prea mult control, iar ego-ul crede că el 
trebuie să deţină controlul pentru a fi în siguranţă — de parcă ar putea 
controla ceva! 

Pentru ego, siguranţa este pe primul loc, mai presus de orice, pentru 
că ego-ul crede profund că nu este protejat faţă de viaţă. Aceasta este una 
dintre minciunile de bază care menţine realitatea iluzorie a ego-ului. Dar 
viaţa este sigură. Viaţa este demnă de încredere. Iar dacă nu crezi asta, 
atunci viaţa ta va rămâne la dispoziţia ego-ului, a programării. 

Programarea te face să crezi că nu eşti în siguranță, deşi eşti. 
Oamenii scriu filme şi cărţi ştiinţifico-fantastice despre computere care 
pun stăpânire pe lume. Ei bine, într-un fel, au făcut-o deja, iar 
majoritatea oamenilor nu sunt conştienţi de asta: Programarea a pus 
stăpânire pe oameni, uzurpându-le puterea de a alege, cea dată de 
Dumnezeu. Îţi spune: „Fă asta, fă aia, vino aici, nu te duce acolo”, iar tu o 
urmezi, deoarece crezi că nu vei fi protejat dacă nu o faci. Programarea te 
controlează prin frică. 

Oare nu seamănă asta cu o dictatură, cu excepţia faptului că îţi 
cedezi puterea de bunăvoie în favoarea programării?! Majoritatea 

oamenilor nu pun niciodată la îndoială vocea din capul lor. Nu o pun la 
îndoială, din cauză că sunt programaţi să nu o facă şi pentru că li se pare 
că ar fi propria lor voce. Ţi se pare că tu ai fi cel care îţi spune ce să faci, 
numai că NU eşti tu. 

Foarte inteligent tertip, nu credeţi?! Şi nu-i aşa că este inteligent să 
dai vocii un ton binevoitor şi atotştiutor?! Un dictator binevoitor şi 
atotştiutor — exact ceea ce îşi doreşte toată lumea! Uite aşa este 
menţinută lumea iluzorie a ego-ului. Aşadar, cine este acel tu capabil să 
vadă înşelătoria, care poate vedea adevărul chiar acum? Acela este 
adevăratul tu. Chiar şi mai inteligent! 

Eroul a priceput înşelăciunea şi nu mai crede în ea. Această 
înțelegere i-a dat curajul de a-şi urma Inima în locul şuvoiului de 
gânduri. Aşa că nu mai face unele lucruri pe care le făcea de frică şi a 
început să facă ceea ce este atras în mod natural să facă, ceea ce simte că 
ar trebui să facă. A descoperit că este eficient să acţioneze după intuiţie, 
că asta îl face fericit şi pe el, şi pe ceilalţi. A descoperit că el avea dreptate, 
iar ego-ul se înşela: Viaţa este nu doar demnă de încredere; ci viaţa este 
foarte, foarte bună. 

Mintea poate născoci o mulţime de argumente pentru a-şi susţine 
viziunea şi credinţele, dar toate se bazează pe aceleaşi credinţe şi 
percepții eronate. Raționamentul ego-ului este circular. De exemplu, ego- 
ul crede că, pentru a fi fericit, trebuie să te străduieşti să obţii ceea ce îţi 
doreşti. Asta-i adevărat doar în cazul când chiar crezi că vei fi fericit doar 
dacă vei obţine ceea ce vrei. În realitate, nu-i nevoie de niciun efort 
pentru a fi fericit, făcut doar aşa, ca să obţii ce vrea ego-ul. În plus, dacă 
crezi că strădaniile sunt absolut necesare pentru a deveni fericit, atunci 
cum vei afla vreodată că nu-i deloc aşa?! Vei fi prea ocupat şi prea la 
discreţia ego-ului ca să poţi descoperi contrariul. 

Un alt exemplu este credinţa că lumea ar fi nesigură. Şi totuşi, 
„nesigură” este un concept, o poveste despre viaţă, care îţi creează starea 
interioară de nesiguranţă, dacă o crezi. Credinţele ego-ului, cum este 
aceasta, doar par a fi adevărate; de fapt, NU sunt adevărate. Credinţele 
ego-ului sunt un truc de magie care face ca viaţa să pară aşa cum pretinde 
ego-ul că ar fi. Iar dacă persişti în aceste credinţe, oare cum vei descoperi 
adevărul contrariu?! 

Eroul are curajul de a pune la îndoială supoziţiile ego-ului. Drept 
urmare, el descoperă adevărul şi simte viaţa într-un mod diferit de 
majoritatea oamenilor, mai fericit şi mai liniştit. Convingerile îţi 
influenţează dramatic modul cum simţi viaţa. Schimbă-ţi convingerile şi 
experienţa ta se schimbă. Aceasta este puterea magică pe care o ai la 
dispoziţie. 

Când convingerile tale corespund realităţii, atunci încetezi să mai 
suferi. Iar ca să descoperi credinţele care se potrivesc cu realitatea, 
analizează-le pe cele care-ţi provoacă suferinţă. Odată ce dai la o parte 
convingerile false ce stau la baza suferinţei, nu mai rămân decât cele care 
se potrivesc cu realitatea, care nu provoacă suferinţă. Ieşind din lumea 
întortocheată, complicată şi confuză a ego-ului, lucrurile devin simple: 
Când credinţele tale nu se potrivesc cu realitatea, suferi; când se 
potrivesc, nu suferi. 

Viaţa are felul ei de a te îndrepta către Acasă, dar trebuie să fii atent 
la cum se simte corpul atunci când îţi vine un gând. Acel gând te 
crispează sau te relaxează şi te linişteşte? Tensiunea este un indiciu că 
crezi ceva fals, în timp ce relaxarea indică adevărul. Relaxarea este 
semnul că eşti Acasă; tensiunea este semnul captivităţii în lumea iluzorie 
a ego-ului. 

Eroul îşi creează un stil de viaţă folosind această linie directoare 
simplă. Este dispozitivul său de orientare, după care ştie dacă îşi urmează 
Inima sau nu. Când se simte rău, ştie că NU îşi urmează Inima, iar când 
se simte pe pace, ştie că DA. Crezi că e prea simplu pentru a fi adevărat? 
Ia încearcă! Dar, te previn, când te vei aventura să-ţi urmezi Inima, vei da 
nas în nas cu frica. 

Prin frică, ego-ul ascunde adevărul şi te ţine captiv în iluzie. Este cel 
mai puternic instrument al ego-ului de a menţine iluzia. Frica este ea 
însăşi o iluzie, dar una greu de observat, deoarece are o componentă 
corporală. Atunci când este crezută, frica devine o senzaţie în corp — iar 
senzaţia este reală. 

Tot secretul este să depistezi frica atunci când este doar un gând, 
înainte de a deveni o emoție. Odată ce devine o emoție, va fi necesar mai 
mult efort şi tărie de caracter pentru a o respinge şi a scăpa de influenţa 
ei. Când frica a devenit o senzaţie în corp, va trebui să o observi liniştit, 
să o investighezi şi să descoperi gândurile care i-au dat naştere. Va trebui 

să parcurgi traseul înapoi până la sursa fricii şi să constaţi că este doar un 
gând: o ipoteză despre viitor neadevărată şi neverificabilă. 

Chiar şi dacă faci această analiză, s-ar putea ca falsitatea fricii să nu 
iasă imediat în evidenţă. Odată ce frica se manifestă în corp, corpul crede 
că este reală, aşa că s-ar putea să fie nevoie să convingi şi corpul de 
contrariu. O modalitate de a contracara reacţia de stres a organismului 
este folosind afirmaţii pozitive care produc relaxare. Acestea pot fi 
afirmaţii generale de calmare, cum ar fi „Totul este bine”, sau afirmaţii 
mai specifice menite să neutralizeze acea frică. Trebuie să încerci pe cont 
propriu câteva şi să vezi care din ele funcţionează. 

Când îţi urmezi Inima, te vei confrunta şi cu temerile altor persoane. 
Ego-ul oricui se teme de ieşirea din programarea prestabilită. Aşa că, 
atunci când militezi împotriva ideilor de genul „ar fi trebuit”, „ar trebui” 
şi „ar fi putut” — pe care toată lumea pune atât de mult preţ — va trebui să 
te confrunţi nu doar cu propriile temeri, ci şi cu ale celorlalţi. Va trebui să 
găseşti curajul de a nu te lăsa influenţat de ceilalţi şi de nevoia de 
aprobare din partea lor. În acest punct se blochează mulţi. 

Mulţi îşi cunosc dorinţa Inimii şi simt imboldul de a o împlini, dar 
nu se pot hotări să facă ceva care i-ar putea lovi emoţional sau îngrijora 
pe cei apropiaţi, în special pe membrii familiei. Este o preocupare de 
înţeles şi pare să vină din dragoste şi compasiune; totuşi, la baza ei se află 
teama de a fi exclus. Această frică este foarte primară, venind din 
vremurile de demult, când supraviețuirea depindea de loialitatea faţă de 
propriul trib. Din cauza profunzimii acestei frici, ea continuă să îi 
conducă pe mulţi oameni în mod inconştient. Cu siguranţă că are şi 
empatia un rol în grija pentru ceilalţi, dar nu conţine întreaga poveste. 

Mai important, la baza grijii de a nu răni sentimentele celorlalţi stă o 
înțelegere greşită: credinţa că ar fi posibil să-i răneşti emoţional pe alţii. 
Poate că afirmaţia pare ciudată, deoarece contravine gândirii 
convenţionale, dar este imposibil ca tu să-i faci să sufere. Este însă 
posibil ca ei să-şi producă singuri suferinţă cu propriile lor credinţe şi 
poveşti negative. Dacă n-ar întreţine în minte o poveste negativă, ei n-ar 
putea suferi nicicum. 

Ţi-ar putea argumenta că, dacă vei face cum îţi vrea Inima, nu vei fi 
niciodată fericit, că vei fi sărac, că nu te vor mai vedea niciodată sau că 
vei fi suferi, toate aceste afirmaţii fiind nefondate şi probabil 

neadevărate. Chiar dacă s-ar întâmpla ceea ce au prezis ei, înseamnă că 
aceea era experienţa potrivită pentru evoluţia ta. Urmându-ţi Inima, nu 
înseamnă neapărat că vei fi lipsit de privaţiuni sau dificultăţi. Sau alţii ar 
putea crede că greşeşti, că eşti stupid, naiv, prostuţ sau nebun pentru că 
faci ceea ce îţi cere Inima, dar toate acestea sunt prejudecăţi şi, de 
asemenea, nişte minciuni. Sunt genul de chestiuni care păstrează 
programarea: temeri, judecăţi şi diverse minciuni. Oamenii se menţin 
reciproc sub robia programării. 

Oare eşti tu responsabil pentru convingerile ori poveştile pe care alţii 
şi le spun despre tine şi, prin urmare, chiar eşti tu răspunzător pentru 
emoţiile şi suferinţa lor?! Nicidecum. Cum ai putea fi?! Eşti responsabil 
doar pentru poveştile pe care ţi le spui singur despre tine şi despre 
ceilalţi. Nu tu le-ai băgat acele poveşti în cap şi nici nu le poţi tu înlătura. 

Cel mai bun lucru pe care îl poţi face este să încerci să-i ajuţi pe cei 
dragi să vadă lucrurile altfel, astfel încât să nu mai sufere. Iar dacă nu vor 
sau nu pot, atunci nu prea ai ce să le faci, decât să-i laşi să fie aşa cum 
sunt, să continui să-i iubeşti şi să speri că şi ei vor proceda la fel. Cam 
atât poţi face pentru a-i salva pe oameni de la suferinţa pe care singuri şi- 
o induc. 

Fiecare trebuie să-şi descopere singur cauza suferinţei sale. Tocmai 
această investigare a suferinţei îi trezeşte pe oameni. Până în acel 
moment, a fost potrivit să-şi urmeze programarea. Toată lumea are parte 
întotdeauna de experienţa potrivită, indiferent dacă îşi urmează Inima 
sau nu, pentru că orice experienţă conduce, în cele din urmă, la Inimă, 
deşi unele călătorii sunt mai lungi şi mai accidentate decât altele. 

Depinde în mare măsură de alegerile individuale cât de mult durează 
trezirea din programare. Unele suflete au nevoie de mult mai multe vieţi 
decât altele. Pentru că ai liberul arbitru, depinde de tine cum vei 
îndeplini programul de studii al sufletului şi cât timp va dura. Dar oricum 
vei alege, vei învăţa ceva, mai devreme sau mai târziu, aşa că nu ai cum să 
dai greş. 

Aspectul luminos din toate acestea este că, ori de câte ori îţi asculţi 
Inima, eşti în armonie cu Întregul şi, din moment ce ceilalţi fac parte din 
Întreg, înseamnă că, urmându-ţi Inima, nu poţi acţiona contrar 
intenţiilor sufletului lor. Dacă să-ţi asculţi Inima este experienţa potrivită 
pentru evoluţia ta (şi este), atunci şi ceea ce resimt ceilalţi „din cauza” ta 

este, de asemenea, experienţa potrivită pentru evoluţia lor. Ceea ce este o 
acţiune justă pentru tine trebuie să fie o acţiune justă pentru toţi ceilalţi, 
indiferent de cum li se pare lor. Dacă ei decid să se rănească singuri prin 
gânduri negative, este alegerea lor, dar ar fi o decizie mai bună să te lase 
să faci ceea ce simţi tu că trebuie şi să-ţi dorească binele. 

Când îţi asculţi Inima, poţi avea un impact mai puternic asupra 
lumii. Fiind sincer cu tine însuţi, devii un model pentru ceilalţi de cum să 
trăiască şi să fie şi un catalizator pentru evoluţia lor. Frumuseţea este că, 
cu cât sunt mai mulţi oameni care îşi urmează Inima, cu atât mai uşor 
devine şi pentru alţii să şi-o urmeze. Aşa se poate transforma cu adevărat 
preţioasa voastră planetă. 

Dacă nimeni nu şi-ar urma Inima niciodată, atunci evoluţia nu ar fi 
posibilă. Principala consideraţie ar fi îngrijorarea față de emoţiile 
celorlalţi oameni şi încuviințarea poveştilor minţii lor. De fapt, chiar aşa 
se desfăşoară stilul de viaţă propus de ego: Oamenii acţionează cum li se 
spune că trebuie, nu cum ar fi just pentru ei, nu cum li se potriveşte. Asta 
îi duce pe oameni la nefericire şi stagnare şi la ancorarea în valorile 
egotice. Nu aduce nicidecum libertate sau bucurie. Reprimă dragostea 
înnăscută pentru viaţă a omului, iar societatea devine nefericită şi 
dependentă. Vă sună cunoscut? 

Nu există evoluţie fără durere. Evoluţia nu este uşoară în această 
lume. Dar să nu evoluezi este şi mai dureros şi împiedică evoluţia întregii 
omeniri. Evoluţia ta nu se referă doar la tine. Evoluţia ta duce şi la 
evoluţia Întregului, care depinde de evoluţia tuturor. 

Atunci când tu stagnezi, evoluţia generală stagnează şi ea. Când 
societăţile îşi stabilesc ferm nişte valori egoiste, atunci evoluţia Întregului 
este zădărnicită, întârziată. Până la urmă, nu-i chiar aşa o problemă, 
deoarece Întregul are toată eternitatea la dispoziţie pentru a evolua. Însă 
pentru această perioadă de pe Pământ este o problemă, căci însăşi 
supraviețuirea speciei umane depinde de evoluţia spirituală a umanităţii, 
şi aceasta este situaţia de acum. 

Ancorarea în valorile egotice ucide planeta sau, mai exact, poate 
ucide specia umană. Dacă s-ar întâmpla asta, ar fi o mare pierdere pentru 
univers. Sunteţi o formă specială şi unică de viaţă simţitoare, iar întreaga 


voi o distrugeţi chiar pe Mama care vă dă viaţă. 

Acest lucru trebuie să înceteze, iar singurul mod în care poate înceta 
este ca fiecare dintre cei care citiţi aceste rânduri să vă treziţi la adevărata 
voastră natură. Când o veţi face, cu siguranţă că veţi trăi în acord cu 
destinul vostru. Pentru mulţi dintre voi, destinul are legătură cu salvarea 
omenirii şi a Pământului de la o distrugere mai mare. Poate că sună 
grandios, dar un astfel de destin arată adesea foarte obişnuit. Lumea se 
schimbă prin faptul că fiecare persoană aduce schimbarea la locul său, fie 
că este vorba de o afacere, de educaţie, de producţia de alimente sau de 
un alt domeniu. 

Planeta poate fi salvată infuzând o conştiinţă mai înaltă în fiecare 
domeniu al vieţii. Această infuzie trebuie să aibă loc în educaţie, politică, 
mass-media, ştiinţă, tehnologie, afaceri, agricultură, sistemele financiare 
şi medicină, pentru a numi doar câteva dintre cele mai importante 
domenii. Trebuie să aibă loc o transformare în fiecare domeniu al 
societăţii, pentru că vorbim despre valori fundamentale: trecerea de la 
valorile egoiste la cele în armonie cu viaţa. 

Pentru transformarea societăţii, una dintre cele mai importante 
măsuri este implementarea meditaţiei în şcoală şi în viaţa de zi cu zi a 
oamenilor. Transformarea societăţii începe cu transformarea conştiinţei, 
pentru că aşa se schimbă valorile. Nimic altceva nu va fi de ajuns. Iar 
meditaţia este cel mai eficient instrument pentru a realiza acest lucru. 

Când meditaţia va deveni un mod de viaţă acceptat şi obişnuit 
pentru majoritatea oamenilor, lumea voastră va fi complet diferită. Dar 
deocamdată, pentru a începe transformarea şi a inversa tendinţa 
generală, va fi suficient ca un număr de oameni să practice meditaţia. Din 
fericire, efectul chiar şi al unei singure persoane care meditează într-o 
companie, şcoală sau alt grup poate schimba energia din acea zonă mai 
mult decât aţi putea crede. 

Fiecare persoană care meditează intră într-un contact mai strâns cu 
anumite forţe din alte dimensiuni, care încep să lucreze prin acea 
persoană. Această contribuţie amplifică în mod exponențial rezultatul 
eforturilor şi influenţa persoanei respective. O mare putere zace în cel 
conectat la puteri mai mari decât el însuşi. Astfel de oameni au schimbat 
lumea de-a lungul timpului. De fapt, numai astfel de oameni au avut 
vreodată un impact pozitiv asupra lumii. 

În vremuri ca acestea, care cer o transformare a lumii, multe mari 
spirite se întrupează pentru a o realiza. Aceste persoane sunt capabile să 
se conecteze cu forţele spirituale de dincolo şi primesc ideile, inspiraţia şi 
inovațiile necesare pentru a face societatea să avanseze. Astfel de vremuri 
solicită ajutor din alte dimensiuni, care vine sub forma unor oameni cu 
un rol special de jucat în această transformare. 

O altă schimbare esenţială este asigurarea unei educaţii de calitate 
pentru fiecare fiinţă umană de pe planetă. Acest lucru este acum posibil, 
datorită progreselor tehnologice recente. Libertatea şi democraţia nu pot 
înflori în absenţa unor cetăţeni educați. Acest lucru este valabil şi pentru 
Statele Unite. Nu există niciun motiv pentru ca, în cea mai bogată ţară 
din lume, cineva să nu aibă o educaţie de calitate. 

Fără un sistem educaţional de calitate, este imposibil un sistem 
politic sănătos. Cum ar putea o populaţie needucată şi neiluminată să-şi 
aleagă nişte reprezentanţi de valoare?! Doar când educaţia şi conştiinţa 
se schimbă, atunci se pot schimba şi sistemele politice, ceea ce este 
crucial. Fără voinţa politică de a îndrepta lucrurile în privința mediului 
înconjurător şi în alte domenii, cum ar putea avea loc schimbările 
necesare?! 

Schimbarea trebuie să înceapă prin educarea oamenilor şi prin 
elevarea conştiinţei lor cu ajutorul meditaţiei şi altor practici spirituale. 
Deoarece acest tip de schimbare nu se produce peste noapte, generaţiile 
tinere sunt cele ce vor trebui să pună bazele schimbărilor necesare în 
societate. Depinde de voi, ca adulţi, să vă asiguraţi că copiii de astăzi 
primesc ceea ce au nevoie pentru a aduce această schimbare şi că nu sunt 
îndoctrinaţi tot în aceleaşi valori egoiste care distrug planeta. Adulții de 
mâine vor trebui să trăiască altfel decât majoritatea adulţilor de astăzi. Fi 
vor trebui să trăiască precum eroul. 

Deoarece eroul lucrează în cam aceleaşi locuri de muncă ca şi 
persoana egoistă, stilurile lor de viaţă nu arată neapărat prea diferit, dar 
sunt trăite foarte diferit. Una dintre cele mai mari diferenţe o reprezintă 
tipurile de activităţi din timpul liber. Probabil că eroul nu-şi va umple 
timpul liber cu la fel de multe activităţi sau cu aceleaşi activităţi ca 
individul stăpânit de ego. 

Multe dintre activităţile în care se implică persoana egotică nu fac 
parte din stilul de viaţă al eroului. Pentru a-şi alina durerea, ego-ul îi 

împinge pe oameni spre activităţi orientate spre plăcere sau spre unele 
care doar să-i umple timpul, cum ar fi privitul la televizor fără noimă, 
jocurile de noroc, pornografia, consumul de alcool şi droguri, sportul, 
jocurile, hobby-urile, cumpărăturile, mâncatul excesiv şi călătoriile. 

Oamenii conduşi de ego se simt bine cu astfel de activităţi, pur şi 
simplu, fiindcă le distrag atenţia de la ei înşişi şi de la problemele lor. În 
schimb, fiindcă eroul nu are probleme şi nici nu se oboseşte cu gânduri 
despre propria persoană sau cu emoţii negative, el nici nu are nevoie de 
astfel de evadări din realitate sau de activităţi ce dau dependenţă. 

În vieţile multor oameni, escapismul, dependenţa şi epuizarea 
emoţională ocupă un timp şi o energie considerabile, pe care eroul le 
investeşte mult mai bine. Dacă eroul are un hobby, acesta este unul 
creativ sau unul care explorează un anumit interes şi îi exersează mintea 
şi ingeniozitatea. Eroul este curios şi urmăreşte anumite interese, dar 
impulsul vine din adâncul Sinelui său şi nu este un mijloc de a face faţă 
nemulțumirilor şi nefericirii. 

De asemenea, eroul nu simte nevoia să fie mereu ocupat, astfel că 
viaţa sa nu este plină de treburi de dragul trebii. Eroul îşi lasă mult timp 
pentru a fi pur şi simplu: pentru contemplare, meditaţie, creativitate, 
odihnă, sănătate, exerciţii fizice şi relaţii cu sens. 

O altă diferenţă este că ritmul vieţii eroului este mai lent şi mai puţin 
stresant. El reuşeşte acest lucru reducând la minim multitasking-ul. 
Eroul, în cea mai mare parte a timpului, face un singur lucru odată şi se 
bucură făcându-l, pe când persoana stăpânită de ego jonglează cu mai 
multe sarcini deodată şi este adesea grăbită şi stresată în timp ce le face. 

Starea internă a eroului este foarte diferită de cea a unei persoane 
conduse de ego, deşi ar putea face lucruri similare, iar asta-i o diferenţă 
esenţială. Deşi multe activităţi nu-şi mai au locul atunci când cineva trece 
de la stilul de viaţă condus de ego la unul ghidat de Inimă, totuşi, mai 
importantă este marea diferenţă dintre modul în care îşi desfăşoară 
activităţile obişnuite: 

În timp ce ego-ul se gândeşte la următoarea activitate atunci când 
face ceva, eroul este absorbit de ceea ce face. 

În timp ce ego-ul face mai multe lucruri simultan, eroul dă tot ce 
are mai bun într-o singură treabă odată. 

În timp ce ego-ul este mereu grăbit, eroul încetineşte ritmul pentru 
a trăi din plin fiecare clipă. 

În timp ce ego-ul nu bagă de seamă frumuseţea acestei lumi, eroul 
se cufundă în ea cu nesat. 

În timp ce ego-ul trăieşte într-un climat de nemulţumire, eroul 
trăieşte în recunoştinţă. 

În timp ce ego-ul trăieşte cu mintea în trecut şi viitor, eroul trăieşte 
în corp şi simţuri, unde există doar experiența prezentului. 

În timp ce ego-ul se forțează să facă mai mult, eroul ştie când să se 
oprească şi să se odihnească. 

Poate că ceea ce distinge cel mai mult cele două stiluri de viaţă sunt 
valorile: În timp ce persoana condusă de ego nu găseşte timp pentru a 
face ceea ce îi hrăneşte sufletul, eroul face o prioritate din asta. Pentru că 
eroul şi cei care sunt conduşi de ego au valori diferite, lumea pe care o 
creează ei arată foarte diferit: 

Ego-ul prețuieşte banii şi puterea, astfel încât lumea pe care o 
creează este axată pe verbele a obţine şi a avea; în timp ce eroul 
prețuieşte dragostea şi pacea, astfel încât lumea pe care o creează este 
axată pe verbele a dărui, a împărtăşi cu ceilalţi, a crea, a învăţa şi a 
evolua. 

Ego-ul pune mai presus profitul decât grija faţă de om şi de mediu, 
astfel încât creează o lume în care corporațiile nu sunt trase la 
răspundere; în timp ce eroul pune preț pe nevoile şi drepturile omului şi 
creează o lume în care acestea sunt protejate. 

Ego-ul e interesat de propriul progres, astfel încât lumea pe care o 
creează este competitivă; în timp ce eroul e interesat de progresul 
tuturor oamenilor, astfel încât lumea pe care o creează se bazează pe 
egalitate, slujirea celorlalţi şi cooperare. 

Ego-ul doreşte să aibă lucruri, aşa că cheltuieşte resursele 
Pământului pentru a obține lucruri; în timp ce eroul preţuieşte 
frumusețea şi pacea naturii, aşa că protejează natura şi resursele sale. 

Ego-ul apreciază stimularea mentală şi plăcerea, aşa că foloseşte 
tehnologia pentru a-şi alimenta dependenţele şi fanteziile şi pentru a-i 
reduce pe oameni la stadiul de obiecte şi a-i exploata; în timp ce eroul 
apreciază învăţarea şi educaţia, aşa că foloseşte tehnologia ca ajutor al 
oamenilor pentru a-şi împărtăşi informații, inovaţii şi înțelegere. 

Ego-ul ține mult la opiniile şi prejudecățile sale, aşa că creează 
mass-media pentru a-şi răspândi aceste opinii şi prejudecăţi; în timp ce 
eroul creează mass-media pentru a oferi informaţii obiective şi a 
consolida procesul democratic. 

Ego-ul îşi prețuieşte numai propriii copii, aşa că el construieşte 
şcoli special pentru ei; în timp ce eroul recunoaşte toți copiii ca fiind ai 
săi şi ca cea mai valoroasă resursă a societăţii, aşa că el creează o lume 
în care toți copiii beneficiază de educație. 

Ego-ul pune națiunea sa mai presus de toate celelalte, astfel încât 
creează o lume de state-naţiune; în timp ce eroul nu pune nicio națiune 
mai presus de celelalte, astfel încât creează o singură lume unită. 

Structurile actuale reflectă starea de conştiinţă a majorităţii 
oamenilor de pe planetă. Pe măsură ce conştiinţa se va schimba, şi aceste 
structuri se vor schimba în mod natural. Deoarece mulţi împărtăşesc deja 
valorile eroului şi tânjesc să trăiască într-o lume mai în armonie cu aceste 
valori, o transformare dramatică a conştiinţei este mai posibilă decât vă 
daţi voi seama. 

Odată ce destui oameni şi-au depistat programarea mentală, sau cel 
puţin au început s-o facă, această transformare poate avea loc destul de 
rapid. Nu este atât de greu să nu te mai laşi păcălit de programare odată 
ce falsitatea ei a fost demascată. Ceea ce îi împiedică cel mai mult pe 
oameni să se elibereze de condiţionările lor este frica de a fi diferiţi. Dar 
atunci când numărul celor care au dibuit programarea va fi suficient de 
mare, nimic nu va mai putea opri elanul oamenilor de a se îndepărta de 
modul egoist de a gândi şi de a fi. 

Această schimbare este încurajată de mulţi din generaţiile mai 
bătrâne care au înţelepciunea de a înţelege adevărul. Cu toate acestea, 
adevărata schimbare va veni atunci când tinerii vor creşte în spiritul 
adevărului despre vocea programată din capul lor, înainte ca această 
programare să se fi înrădăcinat deja. În cele din urmă, însăşi 
programarea se va schimba şi va deveni mai pozitivă şi mai favorabilă 
vieţii, pe măsură ce oamenii vor înceta să mai repete vechile minciuni şi 
să introducă altele noi în mintea lor şi a copiilor lor. 

Acestea sunt vremuri foarte hotărâtoare, iar noi care călăuzim 
Pământul avem toată speranţa că această transformare a conştiinţei se va 
întâmpla la timp pentru a pune în mişcare schimbările atât de necesare 

în sistemele voastre sociale. Viaţa voastră este importantă, pentru că 
aveţi puterea de a deveni persoane care pot aduce lumina în întuneric. De 
fapt, numai voi puteţi să vă transformați conştiinţa. Acesta este cel mai 


mare dar al vostru pentru lume şi cea mai importantă misiune. Pace 
vouă! 


Despre autor 


Gina Lake este autoarea a peste douăzeci de cărţi despre trezirea la 
adevărata natură a fiinţei umane, printre care From Stress to Stillness, 
All Grace, In the World but Not of It, The Jesus Trilogy, A Heroic Life, 
Trusting Life, Embracing the Now, Radical Happiness şi Choosing Love. 
Este, de asemenea, o talentată intuitivă, cu un masterat în consiliere 
psihologică şi peste douăzeci şi cinci de ani de experienţă în sprijinirea 
oamenilor în evoluţia lor spirituală. Site-ul ei oferă informaţii despre 
cărţile şi cursurile sale online, cărţi electronice gratuite, extrase din cărţi, 
un blog şi înregistrări audio şi video: 

www.RadicalHappiness.com 


O viaţă eroică pag. 110 


